ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔ(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΟΗ΄

Παρασκευή, 12 Ιανουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ.Θ. Οικονόμου, σελ.   
3. Ανακοινώνεται ότι τη συνεδρίαση παρακολουθούν μαθητές από το Κολέγιο Μακ Ντάνιελ της Βαλτιμόρης του Μέριλαντ, το Γυμνάσιο Κουτσουρά Λασιθίου, το 5ο Δημοτικό Σχολείο Αγίας Βαρβάρας και από το 6ο Δημοτικό Σχολείο Νέου Ηρακλείου Αττικής, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 15 Ιανουαρίου του 2024, σελ.   
2. Συζήτηση επικαίρων ερωτήσεων:   
 α) Προς τον Υπουργό Δικαιοσύνης, με θέμα: «Σύνθεση της ομάδας εργασίας για την επεξεργασία των διατάξεων του Ποινικού Κώδικα και του Κώδικα Ποινικής Δικονομίας», σελ.   
 β) Προς τον Υπουργό Εργασίας και Κοινωνικής Ασφάλισης:   
 i. με θέμα: «Να ανακληθούν οι απολύσεις στην εταιρεία ΑΡΜΟΣ ΠΡΟΚΑΤ», σελ.   
 ii. με θέμα: «Συμβάσεις εργαζομένων με ειδικότητα Γενικών Καθηκόντων στα σχολεία της πρωτοβάθμιας εκπαίδευσης», σελ.   
 iii. με θέμα: « Να εισπράξουν τα ποσά που νόμιμα κατάσχεσαν οι πρώην εργαζόμενοι της εταιρείας «ΑΦΟΙ ΚΑΡΥΠΙΔΗ ΑΝΩΝΥΜΗ ΕΜΠΟΡΙΚΗ ΚΑΙ ΕΞΑΓΩΓΙΚΗ ΕΤΑΙΡΕΙΑ», σελ.   
 γ) Προς τον Υπουργό Παιδείας, Θρησκευμάτων και Αθλητισμού με θέμα: « Έλλειψη εκπαιδευτικού προσωπικού σε Τμήματα Ελληνικής Γλώσσας της ομογένειας στη Γερμανία», σελ.   
 δ) Προς τον Υπουργό Περιβάλλοντος και Ενέργειας:   
 i. με θέμα: «Αναπάντητα ερωτήματα για το μέλλον, τη βιωσιμότητα και το κόστος της τηλεθέρμανσης στην Περιφερειακή Ενότητα (ΠΕ) Κοζάνης», σελ.   
 ii. με θέμα: «Προβλήματα από τις εργασίες για το φυσικό αέριο στη Δράμα», σελ.   
 iii. με θέμα: «Ο απολογισμός της ελληνικής συμμετοχής στην πρόσφατη παγκόσμια διάσκεψη του ΟΗΕ για το κλίμα (COP 28) στο Ντουμπάι», σελ.   
 ε) Προς τον Υπουργό Υποδομών και Μεταφορών:   
 i. με θέμα: «Η κυβέρνηση παραβιάζει κατάφωρα τα δικαιώματα των αναπήρων με το νέο κανονισμό επιβατών στα δημόσια μέσα μαζικής μεταφοράς» , σελ.   
 ii. με θέμα: «Απαράδεκτες συνθήκες στην αίθουσα αναμονής του Κρατικού Αερολιμένα Αλεξανδρούπολης ?Δημόκριτος?», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίων νόμων:   
 i. Oι Υπουργοί Κλιματικής Κρίσης και Πολιτικής Προστασίας, Εθνικής Οικονομίας και Οικονομικών, Εξωτερικών, Υγείας, Προστασίας του Πολίτη, Περιβάλλοντος και Ενέργειας, Δικαιοσύνης, Αγροτικής Ανάπτυξης και Τροφίμων καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 11.1.2024 σχέδιο νόμου: «Κύρωση της Συμφωνίας ανάμεσα στην Ελληνική Δημοκρατία και την Πορτογαλική Δημοκρατία σχετικά με τη συνδρομή και τη συνεργασία στον τομέα της Πολιτικής Προστασίας», σελ.   
 ii. Οι Υπουργοί Εσωτερικών, Εθνικής Οικονομίας και Οικονομικών, Εξωτερικών, Εθνικής Άμυνας, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, ο Αναπληρωτής Υπουργός Εσωτερικών καθώς και ο Υφυπουργός στον Πρωθυπουργό κατέθεσαν στις 11.1.2024 σχέδιο νόμου: «Εκλογή ευρωβουλευτών, διευκόλυνση εκλογέων μέσω επιστολικής ψήφου, εκκαθάριση εκλογικών καταλόγων και λοιπές διατάξεις του Υπουργείου Εσωτερικών», σελ.

ΠΡΟΕΔΡΕΥΟΝΤΕΣ

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
 ΑΛΕΞΟΠΟΥΛΟΥ Χ. , σελ.   
 ΑΠΟΣΤΟΛΑΚΗ Ε. , σελ.   
 ΑΧΜΕΤ Ι. , σελ.   
 ΒΕΤΤΑ Κ. , σελ.   
 ΚΑΖΑΜΙΑΣ Α. , σελ.   
 ΛΑΜΠΡΟΥΛΗΣ Γ. , σελ.   
 ΜΑΚΡΗ Ζ. , σελ.   
 ΜΠΙΜΠΙΛΑΣ Σ. , σελ.   
 ΜΠΟΥΓΑΣ Ι. , σελ.   
 ΝΙΚΟΛΑΪΔΗΣ Α. , σελ.   
 ΣΔΟΥΚΟΥ Α. , σελ.   
 ΣΠΑΝΑΚΗΣ Β. , σελ.   
 ΣΤΟΛΤΙΔΗΣ Λ. , σελ.   
 ΤΣΙΡΩΝΗΣ Σ. , σελ.   
 ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

Κ΄ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ OH΄

Παρασκευή 12 Ιανουαρίου 2024

Αθήνα, σήμερα στις 12 Ιανουαρίου 2024, ημέρα Παρασκευή και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κύριε Υπουργέ, κυρίες και κύριοι Βουλευτές. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-01-2024 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΟΖ΄ συνεδριάσεώς του, της Πέμπτης 11 Ιανουαρίου 2024 σε ό,τι αφορά την ψήφιση στο σύνολο του σχεδίου νόμου: «Α) Κύρωση της από 7.12.2023 τροποποίησης της από 31.7.1995 Σύμβασης Ανάπτυξης Αεροδρομίου μεταξύ του Ελληνικού Δημοσίου και της ανώνυμης εταιρείας με την επωνυμία «Διεθνής Αερολιμένας Αθηνών Α.Ε.» - Β) Κύρωση του από 4.1.2024 Ιδιωτικού Συμφωνητικού μεταξύ του Ελληνικού Δημοσίου και της ανώνυμης εταιρείας με την επωνυμία «Αεροπορία Αιγαίου Ανώνυμη Αεροπορική Εταιρεία»».)

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 15 Ιανουαρίου του 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)

1. Η με αριθμό 534/8-1-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας, με θέμα: «Προβλήματα στη λειτουργία του προγράμματος «Προσωπικός Βοηθός» για Άτομα με Αναπηρία».

2. Η με αριθμό 521/8-1-2024 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς τον Υπουργό Υγείας, με θέμα: «Για τις επισφαλείς συνθήκες της παιδιατρικής περίθαλψης στην Περιφέρεια Ηπείρου».

3. Η με αριθμό 516/8-1-2024 επίκαιρη ερώτηση του Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Σπαρτιάτες» κ. Χαράλαμπου Κατσιβαρδά προς τον Υπουργό Προστασίας του Πολίτη, με θέμα: «Η σύννομη δυνατότητα, παράλληλης απασχολήσεως, των αστυνομικών υπαλλήλων (στελεχών της ΕΛΑΣ) και εν γένει των υπαλλήλων (στελεχών) των Σωμάτων Ασφαλείας».

4. Η με αριθμό 518/8-1-2024 επίκαιρη ερώτηση της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Υγείας, με θέμα: «Να δημιουργηθεί άμεσα ΜΕΘ Παίδων στο Περιφερειακό Γενικό Νοσοκομείο Ιωαννίνων (ΠΓΝΙ)».

5. Η με αριθμό 522/8-1-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Περιβάλλοντος και Ενέργειας, με θέμα: «Θαλάσσιος χωροταξικός σχεδιασμός. Παραπομπή της Ελλάδας από την Ευρωπαϊκή Επιτροπή στο Δικαστήριο της ΕΕ για αθέτηση υποχρέωσης κατάρτισης θαλάσσιων χωροταξικών σχεδίων».

6. Η με αριθμό 531/8-1-2024 επίκαιρη ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εθνικής Άμυνας, με θέμα: «Νέο Πρόγραμμα Αμυντικών Εξοπλισμών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)

1. Η με αριθμό 537/8-1-2024 επίκαιρη ερώτηση του Βουλευτή Λαρίσης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Τροποποίηση Εθνικού Στρατηγικού Σχεδίου για την ΚΑΠ 2023-2027».

2. Η με αριθμό 525/8-1-2024 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξά προς τον Υπουργό Υγείας, με θέμα: «Να παρθούν άμεσα μέτρα για την ενίσχυση του Τμήματος Χημειοθεραπείας του Γενικού Νοσοκομείου Βόλου».

3. Η με αριθμό 539/8-1-2024 επίκαιρη ερώτηση της Βουλευτού Χαλκιδικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κυριακής Μάλαμα προς την Υπουργό Πολιτισμού, με θέμα: «Σε ποιο στάδιο βρίσκονται οι συζητήσεις με το Βρετανικό Μουσείο για το θέμα των γλυπτών του Παρθενώνα;»

4. Η με αριθμό 528/8-1-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Υγείας, με θέμα: «Αποκατάσταση των δικαιωμάτων των ιατρών ΙΔΑΧ της 3ης & 4ης ΔΥΠΕ, μέλη του Συλλόγου Επιστημονικού Υγειονομικού Προσωπικού Φροντίδας Υγείας Βορείου Ελλάδας».

5. Η με αριθμό 540/8-1-2024 επίκαιρη ερώτηση της Βουλευτού Β3΄ Νοτίου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ραλλίας Χρηστίδου προς την Υπουργό Εσωτερικών, με θέμα: «Πλήρως ανεφάρμοστη και αναποτελεσματική η διαδικασία αξιολόγησης και στοχοθεσίας στο δημόσιο».

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει για τις επίκαιρες ερωτήσεις που θα συζητηθούν.

Κατόπιν τούτου, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε με την έκτη με αριθμό 532/8-1-2024 επίκαιρη ερώτηση δεύτερου κύκλου της Βουλευτού Β1΄ Βορείου Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ελένης – Μαρίας Αποστολάκη προς τον Υπουργό Δικαιοσύνης, με θέμα: «Σύνθεση της ομάδας εργασίας για την επεξεργασία των διατάξεων του Ποινικού Κώδικα και του Κώδικα Ποινικής Δικονομίας».

Παρακαλώ, κυρία Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε. Καλή χρονιά.

Κύριε Υπουργέ, είναι γνωστά σε όλο τον νομικό κόσμο οι προτεινόμενες ρυθμίσεις - τροποποιήσεις των Ποινικών Κωδίκων και οι επιφυλάξεις αυτού, αλλά σήμερα θα μιλήσουμε για ένα θέμα διαδικασίας που είναι εξίσου σοβαρό.

Για να φτάσουμε στον Ποινικό Κώδικα από τον ποινικό νόμο το 1951, με πρωτοβουλία του Θεμιστοκλή Τσάτσου και υπό την πνευματική καθοδήγηση του καθηγητή Χωραφά, πέρασαν πολλά χρόνια και μια κοπιώδης προσπάθεια. Είχε πει τότε ο Χωραφάς ότι «δια τους λαούς οι οποίοι πιστεύουν στην ανθρώπινη προσωπικότητα ως ιδίαν αξίαν, η ποινική εξουσία της πολιτείας δεν είναι δυνατόν να μετατραπεί εις θεραπαινίδα ταύτης ή εκείνης της τυραννίας».

Από το 1951 μέχρι το 2019 πέρασαν πολλά χρόνια και έγιναν αρκετές τροποποιήσεις των κωδίκων, πάντοτε όμως μέσα από την οδό της νομοπαρασκευαστικής επιτροπής της οποίας προήδρευε πάντοτε ένα κορυφαίο πρόσωπο από τη νομική κοινότητα, ένας κορυφαίος ακαδημαϊκός, από τον καθηγητή Ανδρουλάκη, τον καθηγητή Χρήστο Μυλωνόπουλο, τον Ιωάννη Μανωλεδάκη και την αιφνίδια διακοπή της νομοπαρασκευαστικής επιτροπής μετά τον θάνατό του, την Έλλη Καστανίδου και πολλούς άλλους, τον Αντεισαγγελέα του Αρείου Πάγου Βασίλειο Μαρκή.

Σε κάθε περίπτωση, αυτή η «οδός» ήταν σταθερή, στέρεη, όπως επίσης και η δημοσίευση στο Φύλλο Εφημερίδας της Κυβερνήσεως του διορισμού και της σύνθεσης. Με αυτό τον τρόπο, υπηρετούσαμε ως πολιτεία την ανάγκη της διεπιστημονικής επεξεργασίας και τεκμηρίωσης των προτεινόμενων αλλαγών, αλλά και το αίτημα της δημοσιότητας, της λογοδοσίας, τις αρχές της διαφάνειας, που είναι προαπαιτούμενα της καλής νομοθέτησης.

Εν προκειμένω, όπως είπε ο Υπουργός Δικαιοσύνης στην ετήσια τακτική γενική συνέλευση της Ένωσης Δικαστών και Εισαγγελέων στις 9 Δεκεμβρίου του 2023, όσο είναι αυτός Υπουργός δεν θα υπάρχουν νομοπαρασκευαστικές επιτροπές. Θα υπάρχουν ομάδες εργασίας, άνθρωποι οι οποίοι δεν έχουν άλλου είδους δεσμεύσεις, όπως είπε, και οι οποίοι δεν μετέχουν σε νομοπαρασκευαστικές επιτροπές για να νομοθετήσουν για τους δικούς τους πελάτες. Γιατί αυτά έχουν ονοματεπώνυμο, είναι καταγεγραμμένα, είπε ο Υπουργός.

Οι υπαινιγμοί του Υπουργού είναι βαρύτατοι. Σε μια περίοδο απονομιμοποίησης της πολιτικής, κρίσης αντιπροσώπευσης και αμφισβήτησης της λειτουργίας των θεσμών, αυτού του είδους οι απρόσωπες καταγγελίες δυναμιτίζουν τα θεμέλια της δημοκρατικής νομιμότητας και ενδυναμώνουν τον καταγγελτικό λαϊκιστικό λόγο, που είμαι βέβαιη ότι θα γνωρίζετε και θα συμφωνείτε ότι δεν έχει στόχο την εξυγίανση της δημόσιας ζωής και τη διαφάνεια, αλλά την τυχοδιωκτική επικράτηση ολοκληρωτικών ιδεών.

Θα αποτελούσε κατά συνέπεια, συνεισφορά στο διάχυτο αίτημα της κοινωνίας για διαφάνεια, για προστασία των θεσμών και της λειτουργίας τους να αποκαλύψετε τα καταγεγραμμένα ονοματεπώνυμα όσων έχουν δεσμεύσεων, στα οποία αναφέρθηκε ο Υπουργός. Γιατί οι «σκιές» παντού και πουθενά ταυτόχρονα δεν υπηρετούν κανενός είδους καθαρτήρια στόχευση.

Σε κάθε περίπτωση, η παράκαμψη της οδού σύστασης νομοπαρασκευαστικής επιτροπής και δημοσίευσης του διορισμού στο ΦΕΚ δεν είναι η ενδεδειγμένη λύση. Εάν έχετε «σκιές» σε ό,τι αφορά τη συγκρότησή της, ο δρόμος είναι να συγκροτείτε νομοπαρασκευαστικές επιτροπές από άμεμπτους ακαδημαϊκούς, από άμεμπτους δικαστές, από άμεμπτους νομικούς και όχι να τις καταργείτε.

Είναι προφανές ότι έχουν φτάσει στο Υπουργείο Δικαιοσύνης οι έντονες επιφυλάξεις που έχουν ήδη εκφραστεί από επιστημονικούς φορείς της χώρας ως προς τη συνοχή, την κατεύθυνση, το περιεχόμενο και τη στόχευση μέρους των προτεινόμενων διατάξεων.

Είναι ακόμη περισσότερο θεσμική υποχρέωση, με βάση αυτά, βάσει των αρχών της διαφάνειας, της δημοσιότητας και της λογοδοσίας, να πληροφορηθούμε ποια είναι η σύνθεση της ομάδας εργασίας που ανέλαβε κατόπιν αποφάσεως του Υπουργού την ευθύνη για την επεξεργασία των διατάξεων του Ποινικού Κώδικα και της Ποινικής Δικονομίας.

**ΠΡΟΕΔΡΕΥΩΝ (Ιωάννης Πλακιωτάκης):** Θα απαντήσει ο Υφυπουργός Δικαιοσύνης κ. Ιωάννης Μπούγας.

Παρακαλώ, κύριε Υπουργέ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Κυρία συνάδελφε, θέλω ειλικρινά να σας ευχαριστήσω για την υποβολή της ερώτησης. Απαντώντας σε αυτή, θέλω να πω ότι από τις πρώτες ημέρες ανάληψης των καθηκόντων της η πολιτική ηγεσία του Υπουργείου Δικαιοσύνης, τόνισε και δήλωσε με παρρησία την πρόθεσή της να επιφέρει αλλαγές στον Ποινικό Κώδικα και στον Κώδικα Ποινικής Δικονομίας, με βάση την εμπειρία από την πενταετή εφαρμογή των κωδίκων.

Μετά από συστηματική και επίπονη εργασία πέντε μηνών, συντάξαμε, παρουσιάσαμε και θέσαμε σε δημόσια διαβούλευση το σχέδιο νόμου, με τίτλο: «Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση, την ποιοτική αναβάθμιση της ποινικής δίκης, εκσυγχρονισμός του νομοθετικού πλαισίου για την πρόληψη και την καταπολέμηση της ενδοοικογενειακής βίας».

Βασικοί άξονες του νομοσχεδίου, όπως έχετε πληροφορηθεί, κύριε Πρόεδρε και κύριοι συνάδελφοι, είναι η πραγματική έκτιση μέρους των ποινών για σοβαρά πλημμελήματα, που μέχρι σήμερα μένουν ατιμώρητα, καταπολεμώντας έτσι ένα διάχυτο αίσθημα ατιμωρησίας για τη μεσαία έντασης εγκληματικότητα που υπάρχει στην ελληνική κοινωνία, η ταχύτερη απονομή της ποινικής δικαιοσύνης και η αποτελεσματικότερη αντιμετώπιση των φαινομένων της ενδοοικογενειακής βίας.

Η δημόσια διαβούλευση, όπως είναι γνωστό, διήρκησε έναν ακριβώς μήνα, από 28 Νοεμβρίου έως 28 Δεκεμβρίου, και υπήρξαν χίλια εννιακόσια σαράντα οκτώ σχόλια έναντι επτακοσίων τεσσάρων σχολίων που σημειώθηκαν κατά τη διαβούλευση των κωδίκων που ψήφισε η κυβέρνηση ΣΥΡΙΖΑ-ΑΝΕΛ το 2019. Κατέθεσαν επίσης τις απόψεις τους για το σχέδιο νόμου οι Ενώσεις Δικαστών και Εισαγγελέων, οι δικηγορικοί σύλλογοι και οι επιστημονικοί φορείς.

Αναμέναμε από την Αντιπολίτευση -και από την Αντιπολίτευση του κόμματος του ΠΑΣΟΚ- να εκθέσει ασφαλώς τις απόψεις της για την ουσία των διατάξεων ενός τόσο σημαντικού νομοθετήματος. Για παράδειγμα, πότε σκοπεύετε να πείτε στους Έλληνες πολίτες εάν συμφωνείτε ή διαφωνείτε με την πραγματική έκτιση των ποινών για εγκλήματα τα οποία τιμωρούνται με πάνω από δύο έτη φυλάκιση; Αν συμφωνείτε ή διαφωνείτε με την αύξηση του ορίου της προσωρινής κάθειρξης, της ουσιαστικής κρίσης των όρων από το δικαστικό συμβούλιο για την υφ’ όρων απόλυση του καταδικασμένου, για την επιτάχυνση της ποινικής διαδικασίας και τον περιορισμό των αναβολών, με τις διατάξεις για την αντιμετώπιση της ενδοοικογενειακής βίας, οι οποίες παρουσιάστηκαν στο σχέδιο νόμου.

Αντί να απαντήσετε, λοιπόν, για το ποιες είναι οι θέσεις και οι απόψεις σας για τόσο σοβαρά ζητήματα, επιλέξατε να ρωτήσετε τη σύνθεση της ομάδας εργασίας που ανέλαβε την ευθύνη σύνταξης του σχεδίου νόμου.

Σας απαντώ, λοιπόν, ευθέως, κυρία συνάδελφε, για να σταματήσουν οι «ψίθυροι» και οι κακοπροαίρετοι και πονηροί υπαινιγμοί -δεν αναφέρομαι σε εσάς- που κάποιοι διαρρέουν για την ομάδα εργασίας που συνέταξε το σχέδιο νόμου.

Το σχέδιο νόμου, λοιπόν, συντάχθηκε από τους δικαστές και εισαγγελείς που έχουν με προεδρικό διάταγμα αποσπαστεί κατόπιν απόφασης του Ανωτάτου Δικαστικού Συμβουλίου και υπηρετούν στη Νομική Υπηρεσία του Υπουργείου Δικαιοσύνης, υπό τις βασικές κατευθύνσεις ασφαλώς και υπό τη διαρκή παρουσία της πολιτικής ηγεσίας, δηλαδή του Υπουργού και του υποφαινομένου.

Το Υπουργείο Δικαιοσύνης, όπως ασφαλώς γνωρίζετε, είναι το μοναδικό Υπουργείο το οποίο διαθέτει το προνόμιο να έχει ειδική νομική υπηρεσία. Πρόκειται, λοιπόν, για Εφέτη, Αντεισαγγελέα Εφετών, Πρόεδρο Πρωτοδικών και Εισαγγελέα Πρωτοδικών τα ονόματα των οποίων έχουν δημοσιευτεί στο ΦΕΚ και είναι στη διάθεσή σας. Οι δικαστές αυτοί έχουν επιλεγεί, όπως σας είπα πριν, από το Ανώτατο Δικαστικό Συμβούλιο με κριτήρια την πολύ υψηλή επιστημονική κατάρτιση, τη μεγάλη εμπειρία στην εφαρμογή του δικαίου, την υπηρεσιακή επάρκεια και απολαμβάνουν ασφαλώς ως Έλληνες δικαστές προσωπική και λειτουργική ανεξαρτησία στην άσκηση του δικαιοδοτικού τους έργου. Το νομοπαρασκευαστικό, δε, έργο εμπίπτει πλήρως στα καθήκοντά τους σύμφωνα με τον ν.2331/1995, το προεδρικό διάταγμα 6/2021 και τον ν.4938/2022. Οι ίδιοι οι δικαστές συμμετείχαν και συμμετέχουν φανερά με τη θεσμική τους ιδιότητα σε όλες τις συναντήσεις και στον διάλογο που μέχρι σήμερα είναι ζωντανός με την νομική κοινότητα, επιφέρουν στο σχέδιο νόμου τις αλλαγές που δεχόμαστε και ενσωματώσαμε ήδη στο σχέδιο βελτιώνοντάς το. Με αυτόν τον τρόπο, λοιπόν, για πρώτη φορά, το σχέδιο νόμου βρίσκεται και θα βρίσκεται σε διαρκή διαβούλευση και επεξεργασία μέχρι την ψήφισή του από την Εθνική Αντιπροσωπεία.

Με αυτά, κυρία συνάδελφε, νομίζω ότι απαντώ ευθέως και πλήρως στην ερώτηση την οποία υποβάλατε και για άλλη μια φορά σας ευχαριστώ για αυτή.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Αποστολάκη για τη δευτερολογία της.

**ΜΙΛΕΝΑ ΑΠΟΣΤΟΛΑΚΗ:** Δεν περίμενα, κύριε Πρόεδρε, κύριε Υπουργέ, ότι η Κυβέρνηση βρίσκεται σε σύγχυση σε ό,τι αφορά το περιεχόμενο του κοινοβουλευτικού ελέγχου και το περιεχόμενο της νομοθετικής διαδικασίας. Μάλλον υπάρχει σύγχυση. Ας την αποδώσω στο πρωινό της ώρας. Γιατί η θέση των κομμάτων σε ό,τι αφορά την αρχή των νομοσχεδίων και τα επιμέρους άρθρα κατατίθενται κατά τη διάρκεια της συνεδρίασης των διαρκών κοινοβουλευτικών επιτροπών και στην Ολομέλεια και όχι κατά τη διάρκεια του κοινοβουλευτικού ελέγχου. Στον κοινοβουλευτικό έλεγχο είναι άλλο το περιεχόμενο και αυτό ασκούμε. Φαντάζομαι δεν αμφισβητείτε το δικαίωμά μας για αυτό.

Τους ψιθύρους και τους κακοπροαίρετους χειρισμούς στους οποίους αναφερθήκατε, έχοντας βεβαίως την καλοσύνη να με διαφοροποιήσετε από αυτούς -μάλλον όχι την καλοσύνη, αλλά την υποχρέωση- φαντάζομαι ότι αντιλαμβάνεστε ότι τους τροφοδοτήσατε εσείς, όταν σήμερα και εφόσον έχει ήδη ολοκληρωθεί η διαβούλευση αναγκαστήκατε μέσα από την επίκαιρη ερώτηση που σας υποβάλαμε να αναφερθείτε στα πρόσωπα τα οποία συνέθεσαν την ομάδα εργασίας των εκλεκτών του Υπουργού οι οποίοι συνέθεσαν κατά παραγγελία τις εισηγούμενες τροποποιήσεις.

Πάμε τώρα σε αυτή καθαυτή τη σύνθεσή της. Αναφερθήκατε σε τρεις δικαστές. Δεν θελήσατε να δώσετε τα ονόματά τους. Θα ανατρέξουμε. Δεν είναι αυτό το θέμα. Αναφερθήκατε όμως σε τρεις δικαστές, αν αντελήφθη. Θέλω να πω ότι στο παρελθόν όλες αυτές οι μεταρρυθμίσεις, και εδώ πρόκειται για μία εκτενέστατη μεταρρύθμιση δύο βασικών πυλώνων του δικαιϊκού μας συστήματος, ανατίθενται μονομερώς σε τρεις δικαστές. Η νομική κοινότητα και ο νομικός κόσμος στη χώρα μας και σε κάθε δυτικό κράτος αποτελείται από ένα ευρύτερο σώμα εκπροσώπησης του νομικού κόσμου. Ασφαλώς είναι οι δικαστές, τους οποίους τιμούμε και είναι πυλώνες του δημοκρατικού πολιτεύματος μέσω της άσκησης της δικαστικής εξουσίας. Υπάρχουν όμως ξέρετε, σε ό,τι αφορά τη λειτουργία του δικαστικού συστήματος, κατ’ αρχάς και οι δικηγόροι. Υπάρχουν επίσης οι εκπρόσωποι της νομικής ακαδημαϊκής κοινότητας, δηλαδή οι καθηγητές των τριών νομικών σχολών της χώρας, οι οποίοι ανέκαθεν ήταν μέλη των νομοπαρασκευαστικών επιτροπών, συνήθως προΐσταντο αυτών, διότι με το νομικό τους κύρος, την ακαδημαϊκή τους γνώση και την επιστημοσύνη τους είχαν μόνο να συνεισφέρουν.

Επίσης αναφερθήκατε σε συναντήσεις και διάλογό σας μόνιμο, ανοικτό και διαρκή με τη νομική κοινότητα. Αυτό δεν είναι αληθές, κύριε Υπουργέ. Δεν υπήρξε διάλογος με τη νομική κοινότητα και σας καταγγέλλει η νομική κοινότητα για αυτό. Οι εκδηλώσεις οι οποίες είναι εν εξελίξει, τη Δευτέρα θα υπάρχει μία επίσης στον Πειραιά των επιστημονικών ενώσεων και της Ένωσης Ποινικολόγων της ολομέλειας των δικηγορικών συλλόγων, είναι όλες εκδηλώσεις οι οποίες με το που ξεκινούν αναφέρονται και σας καταγγέλλουν γιατί δεν υπήρξε κανενός είδους διάλογος και προσυνεννόηση με τους εκπροσώπους της νομικής κοινότητας, του νομικού κόσμου της χώρας.

Και βεβαίως θα έρθω, κλείνοντας κύριε Πρόεδρε, στο έτερο αίτημα της σημερινής ερώτησης που ήταν να αποκαλύψει το Υπουργείο Δικαιοσύνης τα ονόματα εκείνων, τα καταγεγραμμένα σύμφωνα με τις δηλώσεις του Υπουργού, που είχαν δεσμεύσεις και οι οποίοι δεν μετέχουν σε νομοπαρασκευαστικές επιτροπές για να εισηγηθούν τροποποιήσεις, αλλά για να νομοθετήσουν για τους δικούς τους πελάτες. Επαναλαμβάνω, οι υπαινιγμοί είναι βαρύτατοι σε μία χρονική στιγμή που κόμματα και παρατάξεις που αντιλαμβάνονται τον κίνδυνο που υπάρχει στα θεμέλια του δημοκρατικού πολιτεύματος από την απονομιμοποίησή του και την κρίση αντιπροσώπευσης θα έπρεπε να είναι πολύ φειδωλοί και εφόσον τα γεγονότα και οι περιστάσεις τους αναγκάζουν να προβούν σε τέτοιες δηλώσεις θα έπρεπε να έχουν την γενναιότητα και να δώσουν τα ονοματεπώνυμα. Αυτά θα ήταν μια καθαρτήρια συμβολή στο πρόβλημα το οποίο επισημαίνετε και όχι παντού και πουθενά ταυτόχρονα σκιές. Δεν υπηρετείται κανένας στόχος κάθαρσης και διαφάνειας με αυτόν τον τρόπο. Δεν υπηρετείται κανένας στόχος κάθαρσης και διαφάνειας με το να καταργούνται οι νομοπαρασκευαστικές επιτροπές και να συντίθενται ομάδες εργασίας από συνεργάτες του Υπουργού και μόνο. Δεν είναι επιστημονικός τρόπος νομοθέτησης αυτός με το γραφείο του Υπουργού. Επί της ουσίας έρχεστε και μας λέτε ότι εισηγητής των τροποποιήσεων των ποινικών κωδίκων είναι το γραφείο του Υπουργείου Δικαιοσύνης. Δεν έχει ποτέ ξανασυμβεί αυτό στα χρονικά της χώρας.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κύριος Υφυπουργός.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ήμουν απολύτως σαφής. Σας είπα συγκεκριμένα ότι το σχέδιο νόμου συνετάγη από την πρώτη μέχρι την τελευταία παράγραφο από τους δικαστές που υπηρετούν μετά από πρόταση του Ανωτάτου Δικαστικού Συμβουλίου στο Υπουργείο Δικαιοσύνης. Έχουμε το ΦΕΚ, μπορείτε να δείτε ποιοι ακριβώς είναι και αν έχουν τα εχέγγυα αμεροληψίας, αντικειμενικότητας και γνώσης του ζητήματος το οποίο νομοθετούν.

Πρέπει όμως, κύριε Πρόεδρε, να επισημάνω το εξής: Είναι τουλάχιστον κοινοβουλευτικά παράδοξο ένα κόμμα πριν τοποθετηθεί επί της ουσίας των διατάξεων ενός σχεδίου νόμου που βρίσκεται σε δημόσιο διάλογο εδώ και μήνες να επιλέγει να ασκήσει κοινοβουλευτικό έλεγχο για τη διαδικασία. Εγώ πρώτη φορά το συναντώ αυτό, κυρία συνάδελφε.

Δεύτερον, είπατε με ποιους μιλήσαμε και ποιους ακούμε. Ρωτήστε, σας παραπέμπω, στους δικηγόρους, στην ολομέλεια των δικηγορικών συλλόγων Ελλάδος, πόσες φορές έχουμε διαβουλευτεί μαζί τους, εάν έχουμε ακούσει τις προτάσεις τους και αν έχουμε ενσωματώσει τις προτάσεις που κρίνουμε μέχρι σήμερα ότι πρέπει να ενσωματωθούν στο σχέδιο νόμου, όπως επίσης και τις ενώσεις δικαστών και εισαγγελέων.

Τρίτον, αναφερθήκατε στις νομοπαρασκευαστικές επιτροπές. Έχετε αναρωτηθεί -και αν το γνωρίζετε μπορείτε να ενημερώσετε και τον ελληνικό λαό- πού συντάσσονται τα νομοθετήματα του δευτερογενούς ευρωπαϊκού δικαίου; Εκεί γίνονται νομοπαρασκευαστικές επιτροπές σε νομοθετήματα τα οποία δεσμεύουν εκατομμύρια ευρωπαίων πολιτών;

Και για να ολοκληρώνω, κύριε Πρόεδρε, την απάντησή μου και να μη μένει καμμία απολύτως αμφιβολία, ακολουθήθηκαν πλήρως οι κανόνες καλής νομοθέτησης σύμφωνα με το ελληνικό και το ευρωπαϊκό δίκαιο για τη σύνταξη του σχεδίου νόμου του ποινικού κώδικα και του κώδικα ποινικής δικονομίας. Το σχέδιο νόμου υπηρετεί τα πραγματικά συμφέροντα της ελληνικής κοινωνίας. Σήμερα οι Έλληνες πολίτες λόγω της ερώτησής σας πληροφορούνται ποιοι συνέταξαν τις νέες ρυθμίσεις του νέου Ποινικού Κώδικα και Κώδικα Ποινικής Δικονομίας ασφαλώς, όπως γίνεται πάντα και σε νομοπαρασκευαστικές επιτροπές, μετά από εντοπισμό των ζητημάτων τα οποία πρέπει να ρυθμιστούν ή να τροποποιηθούν από την πολιτική ηγεσία, αυτό γίνεται σε όλα τα δημοκρατικά πολιτεύματα. Συνεργάστηκαν, συνεργάζονται και θα συνεργάζονται με το Υπουργείο Δικαιοσύνης οι Έλληνες δικαστές που υπηρετούν σε αυτό. Γι’ αυτό άλλωστε υπηρετούν και η ελληνική πολιτεία έχει αποφασίσει την απόσπασή τους και συνομιλούν, συνομιλούμε, όπως επίσης και εκείνοι συνομιλούν, με όλους τους κοινωνικούς και επιστημονικούς φορείς.

Επομένως, καμμία απολύτως σκιά δεν υπάρχει ότι πίσω από μεγάλα, από βαρύγδουπα ονόματα νομοπαρασκευαστικών επιτροπών κρύβονται τεράστια επαγγελματικά και οικονομικά συμφέροντα, όπως ανέφερε με παρρησία πρόσφατα στην ολομέλεια των προέδρων των δικηγορικών συλλόγων της χώρας ο Υπουργός κ. Φλωρίδης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Νομίζω, κύριε Πρόεδρε, έχω απαντήσει στην ερώτηση και σας ευχαριστώ πολύ για τη δυνατότητα που μου δώσατε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υφυπουργό.

Συνεχίζουμε με την τρίτη με αριθμό 524/8-1-2024 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Εργασίας και Κοινωνικής Ασφάλισης**,** με θέμα: «Να ανακληθούν οι απολύσεις στην εταιρεία «ΑΡΜΟΣ ΠΡΟΚΑΤ»».

Παρακαλώ, κύριε Αντιπρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε, και καλή χρονιά εύχομαι στο Προεδρείο, αλλά και σε όλους τους συναδέλφους.

Η συγκεκριμένη ερώτηση, όπως και εσείς αναφέρατε, κύριε Πρόεδρε, αφορά τις απολύσεις στην εταιρεία «ΑΡΜΟΣ ΠΡΟΚΑΤ» στη Λάρισα, η οποία προχώρησε τον Οκτώβρη και τον Δεκέμβρη διαδοχικά σε έξι συν έξι, σύνολο δώδεκα απολύσεις εργαζομένων, επικαλούμενη τη μείωση εργασιών ή, τέλος πάντων, την αναδουλειά, γεγονός όμως που δεν ανταποκρίνεται στην πραγματικότητα αφού και το ίδιο διάστημα και τώρα, αλλά και εκείνο το διάστημα και το προηγούμενο οι εργαζόμενοι δούλευαν κυριολεκτικά ασταμάτητα και, μάλιστα, κάποια πόστα και Σάββατο, ενώ η ίδια η εταιρεία τα τελευταία χρόνια παρουσιάζει αύξηση τζίρου.

Ενδεικτικά αναφέρουμε στην ερώτηση και κάποια στοιχεία για το 2020, για το 2021. Είχε αύξηση του τζίρου το 2021 κατά 51%, το 2022 αντίστοιχα 11%, αλλά και η εταιρεία έχει προχωρήσει και σε μια σειρά επενδύσεων στο εξωτερικό, αλλά και σε έργα τα οποία έχει αναλάβει εδώ στην Αθήνα στο μετρό, έργα κόστους 30 εκατομμυρίων ευρώ.

Όπως και να το δούμε, λοιπόν, μιλάμε για μια εταιρεία η οποία δεν έχει προβλήματα -να το πω έτσι- είτε τζίρου είτε αναδουλειάς. Όμως, ποιοι είναι οι λόγοι, όπως καταγγέλλουν φυσικά και οι ίδιοι οι εργαζόμενοι, τα σωματεία και τα συνδικάτα; Η εταιρεία αποφάσισε να απολύσει συγκεκριμένα αυτούς τους εργαζόμενους διότι ήταν πρωτοπόροι εργαζόμενοι, που μπήκαν μπροστά όλο το προηγούμενο διάστημα για να παρθούν μέτρα ασφάλειας στην εργασία τους, στο εργοστάσιο. Είναι το πιο στοιχειώδες.

Και απόδειξη αποτελεί ότι οι απολύσεις περιλαμβάνουν και αγωνιστές συνδικαλιστές που πρωτοστάτησαν, όπως τα μέλη της διοίκησης του Σωματείου Μετάλλου, με ένα από αυτά τα μέλη να είναι και μέλος της διοίκησης του εργατικού κέντρου της Λάρισας.

Συνεπώς τα ερωτήματα, κύριε Πρόεδρε, στον κύριο Υπουργό, στο Υπουργείο είναι τι μέτρα προτίθεται να πάρει το Υπουργείο, η Κυβέρνηση κατ’ επέκταση, ώστε να ανακληθούν οι απολύσεις στην «ΑΡΜΟΣ ΠΡΟΚΑΤ», να επιστρέψουν στην εργασία τους οι εργαζόμενοι και να προστατευθεί η συνδικαλιστική δράση και, δεύτερον, να παρθούν όλα τα απαραίτητα μέτρα για τη διασφάλιση της υγιεινής και ασφάλειας στον χώρο εργασίας των εργαζομένων στο συγκεκριμένο εργοστάσιο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Θα απαντήσει ο Υφυπουργός Εργασίας και Κοινωνικής Ασφάλισης, ο κ. Σπανάκης.

Παρακαλώ, κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Αγαπητέ κύριε συνάδελφε, κατ’ αρχάς θέλω να σας ευχαριστήσω για την ερώτησή σας, η οποία είναι πολύ αναλυτική και συγκεκριμένη.

Επειδή, όμως, αναφέρατε ως λόγω απόλυσης εργαζομένων από την εταιρεία τη συνδικαλιστική τους δραστηριότητα, επισημαίνω ότι η συνδικαλιστική ελευθερία αποτελεί ένα συνταγματικώς κατοχυρωμένο δικαίωμα των εργαζομένων -άρθρο 23 παράγραφος 1 του Συντάγματος- και περαιτέρω η ανεμπόδιστη άσκηση διασφαλίζεται και στα άρθρα 14 και 16 του 1264/1982, όπως γνωρίζετε πολύ καλά, και όπως ισχύει και μετά τις τελευταίες τροποποιήσεις που έφερε ο ν.4808/2021 στο άρθρο 14 -το γνωρίζετε πολύ καλά- που έφερε η Κυβέρνηση της Νέας Δημοκρατίας.

Στις διατάξεις δε αυτές προβλέπεται ότι παρακώλυση του δικαιώματος αυτού από τον εργοδότη ή εκπρόσωπό του ή οποιονδήποτε τρίτο επιβάλλοντας στο πρόσωπο αυτό κυρώσεις. Είναι ξεκάθαρη η νομοθεσία. Η αρμοδιότητα δε για την επίβλεψη και τον έλεγχο της εφαρμογής της εργατικής νομοθεσίας ανήκει στην Ανεξάρτητη Αρχή της Επιθεώρησης Εργασίας.

Πάμε τώρα στο τι λέει η Επιθεώρηση Εργασίας. Σύμφωνα με την επίσημη ενημέρωση της ανεξάρτητης αρχής Επιθεώρησης Εργασίας, η εταιρεία που αναφέρατε απασχολεί σήμερα εκατόν εβδομήντα δύο εργαζόμενους. Σύμφωνα με το πληροφοριακό σύστημα «ΕΡΓΑΝΗ», η εταιρεία από τον Οκτώβριο του 2023 έως και σήμερα προέβη στην καταγγελία συμβάσεων εργασίας δεκαπέντε εργαζομένων, πέντε τον Οκτώβριο, μία τον Νοέμβριο, έξι τον Δεκέμβριο, τρεις τον Ιανουάριο. Από αυτούς τους εργαζομένους ένας μόνο απολυμένος εργαζόμενος διαμαρτυρήθηκε ότι η απόλυσή του είναι άκυρη, ισχυριζόμενος ότι αυτή οφείλεται στη συνδικαλιστική του δραστηριότητα και για τον λόγο αυτό προσέφυγε, όπως είχε και το δικαίωμα, στην αρμόδια τοπική υπηρεσία της Επιθεώρησης Εργασίας, ώστε μέσα από τη διαδικασία επίλυσης εργατικών διαφορών να αναγνωριστεί η ακυρότητα της απόλυσής του.

Για την περίπτωση αυτή η εταιρεία μία ημέρα μετά υπέβαλε στο πληροφοριακό σύστημα «ΕΡΓΑΝΗ» εξώδικη καταγγελία της σύμβασης εργασίας για λόγους που αφορούν στην οικονομοτεχνική αναδιάρθρωση της επιχείρησης. Η διαφορά συζητήθηκε στις 9 Ιανουαρίου του 2024, δηλαδή προχθές. Τα μέρη συμφώνησαν να δοθεί ολιγοήμερη αναβολή για την εξέλιξη της συζήτησης την ερχόμενη Δευτέρα στις 15 Ιανουαρίου, σε λίγες μέρες δηλαδή, προκειμένου να βρεθεί συμβιβαστική λύση σχετικά με την άμεση επαναπρόσληψη του εργαζομένου και τον τερματισμό της διένεξης μεταξύ εργαζομένου και επιχείρησης.

Επισημαίνω ότι κανένας άλλος εργαζόμενος από όσους αναφέρατε στην ερώτησή σας –των οποίων η σύμβαση έληξε με απόφαση της εταιρείας- δεν διαμαρτυρήθηκε επισήμως και δεν προσέφυγε στο τμήμα Επιθεώρησης Εργασιακών Σχέσεων Λάρισας.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Αντιπρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, άκουσα τον Υπουργό.

Κοιτάξτε ότι εκκρεμεί αυτό, ότι έγινε όλη αυτή η διαδικασία μέσω της τριμερούς συνάντησης που είχαν την προηγούμενη Τρίτη και υπήρξε αναβολή για ένα ακριβώς άτομο το ξέρουμε. Το θέμα είναι οι υπόλοιποι έντεκα γιατί απολύθηκαν;

Κοιτάξτε τώρα. Εδώ είναι ξεκάθαρο. Οι ίδιοι οι εργαζόμενοι το καταγγέλλουν. Θα σας καταθέσω φυσικά και στο τέλος και ένα ψήφισμα δεκάδων συνδικάτων και σωματείων στην περιοχή, στη Λάρισα, και όχι μόνο από τη Λάρισα, αλλά και από όλη τη Θεσσαλία, στο πλαίσιο της αλληλεγγύης, αλλά και της απαίτησης των λοιπών συνδικάτων όλων των εργαζομένων. Αφενός μεν καταγγέλλουν την εταιρεία για τις μεθοδεύσεις αυτές -για τις απολύσεις γίνεται λόγος- και φυσικά ζητούν να παρθούν πίσω οι απολύσεις και να επιστρέψουν οι εργαζόμενοι στις δουλειές τους.

Και εδώ τώρα όσον αφορά την εργοδοσία, είναι ξεκάθαρο -και νομίζω ότι και αυτό πρέπει να το έχετε πληροφορηθεί- ότι προχώρησε στην απόλυση εργαζομένων που πρωτοστάτησαν, μπήκαν μπροστά αν θέλετε, όλο το προηγούμενο διάστημα προκειμένου να παρθούν όλα τα μέτρα ασφάλειας στο εργοστάσιο.

Και, βέβαια, μαζί με αυτά που αναφέρονται στην ερώτηση και αναφέρθηκα και εγώ στην πρωτολογία μου σε ό,τι αφορά, δηλαδή, τα κέρδη της εταιρείας τα τελευταία χρόνια, τις επενδύσεις, τους τζίρους που κάνει και πάει λέγοντας, λοιπόν, τι κάνει η εταιρεία αυτή τη στιγμή; Προσπαθεί να επιτύχει το μέγιστο δυνατό κέρδος και φυσικά προς αυτή την «κατεύθυνση» παίρνει τα απαραίτητα μέτρα για να μην μπει τίποτε εμπόδιο σε αυτή την κατεύθυνση. Και τέτοιο μέτρο είναι και οι απολύσεις, αφού η εντατικοποίηση ήδη χτυπάει «κόκκινο» και θα χτυπήσει «κόκκινο» ακόμα πιο πολύ το επόμενο διάστημα, προκειμένου να βγάζει περισσότερα κέρδη με λιγότερους εργαζόμενους.

Και φυσικά δεν τους ενδιαφέρει για το αν θα τραυματιστεί κάποιος από τους εργάτες, αφού -και αυτό νομίζω πρέπει να το έχετε πληροφορηθεί- τα εργατικά ατυχήματα στον συγκεκριμένο χώρο δουλειάς είναι σχεδόν καθημερινό φαινόμενο.

Βέβαια, δεν παίρνουν την αντίστοιχη ή την ανάλογη έκταση γιατί θεωρούνται μικρά ατυχήματα μέχρι, κύριε Υπουργέ, να γίνουν τα μεγάλα, όπως συνέβη τον Μάη του 2018 με την εργοδοτική δολοφονία, όπως την χαρακτηρίζουν οι εργαζόμενοι στο συγκεκριμένο εργοστάσιο, με τον θάνατο δηλαδή εργαζόμενου την ώρα της δουλειάς.

Άρα από την άλλη, όποιος πρωτοστατεί, όποιος δεν κάθεται καλά, όποιος ζητάει και απαιτεί μέτρα ασφάλειας στους χώρους δουλειάς, γιατί αυτή ήταν η αιτία βασική -μία από τις βασικές αιτίες- αλλά και συγχρόνως όποιος απαιτεί συλλογικές συμβάσεις εργασίας και μισθούς που να ανταποκρίνονται στις σύγχρονες ανάγκες θεωρείται από την εργοδοσία επικίνδυνος και γι’ αυτό θέλει να απαλλαγεί από τους εργάτες-πρωτοπόρους που διεκδικούν.

Και σε αυτή την κατεύθυνση -επιτρέψτε μου- έχετε φροντίσει όλες οι κυβερνήσεις διαχρονικά να είναι λυμένα τα χέρια των εργοδοτών, Νέα Δημοκρατία, ΣΥΡΙΖΑ, ΠΑΣΟΚ. Έχετε ψηφίσει ένα απέραντο αντεργατικό νομικό οπλοστάσιο για να κάνουν ό,τι θέλουν οι εργοδότες, χωρίς να δίνουν λόγο σε κανέναν. Και φυσικά, το μόνο σίγουρο είναι πως οι εργαζόμενοι ό,τι έχουν καταφέρει, ό,τι έχουν κατακτήσει το έχουν καταφέρει μέσα από τον συλλογικό, τον οργανωμένο αγώνα τους και αυτόν ακριβώς τον αγώνα και αυτές τις διεκδικήσεις και αυτή τη συλλογικότητα του αγώνα προσπαθεί να χτυπήσει η εργοδοσία, όχι μόνο η συγκεκριμένη και γενικότερα. Θέλει καθένας να κοιτάζει την πάρτη του, το τομάρι του από τους εργαζόμενους, να διαπραγματεύεται μόνος του, γιατί ξέρει πολύ καλά τη δύναμη του οργανωμένου και συλλογικού αγώνα.

Γι’ αυτό και κύριε Υπουργέ, η εργοδοσία διαδίδει ψεύδη και προσπαθεί με κάθε δυνατό τρόπο να ξεμπερδέψει με όσους παλεύουν για να είναι οργανωμένοι εργάτες. Γι’ αυτό δεν θέλει στα πόδια της τα συνδικάτα, όπως επίσης και τον συλλογικό -αν θέλετε- στην περιοχή εκφραστή των συνδικάτων σε δευτεροβάθμιο επίπεδο, το Εργατικό Κέντρο της Λάρισας.

Εμείς, λοιπόν, ζητούμε να ανακληθούν οι απολύσεις, να επιστρέψουν όλοι οι εργαζόμενοι στη δουλειά τους με βάση αυτά που αναφέρουμε και στην ερώτηση, με βάση αυτό που καταγγέλλουν και διεκδικούν και οι ίδιοι οι εργαζόμενοι. Θα σας καταθέσω, φυσικά, όπως προείπα και το σχετικό ψήφισμα συμπαράστασης, αλληλεγγύης, καταγγελίας για τις συγκεκριμένες απολύσεις, αλλά και την απαίτηση και άλλων δεκάδων συνδικάτων και σωματείων να επιστρέψουν αυτοί οι απολυμένοι εργαζόμενοι στη δουλειά τους.

Ευχαριστώ, κύριε Πρόεδρε.

(Στο σημείο αυτό ο ΣΤ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, έχω διαβάσει με μεγάλη προσοχή σειρά προς σειρά το ψήφισμα το οποίο αναφέρατε στη δευτερολογία σας και θέλω να σας πω το εξής, ότι η Κυβέρνηση του Κυριάκου Μητσοτάκη βρίσκεται σήμερα σε μία άλλη κατάσταση που επικρατεί και υπάρχει στην αγορά εργασίας εξαιτίας μίας συγκεκριμένης, στοχευμένης και πετυχημένης πολιτικής και κυρίως οικονομικής πολιτικής.

Σήμερα το μεγάλο μας στοίχημα είναι η μείωση των κενών θέσεων εργασίας. Να θυμίσω δε στο Σώμα ότι για πρώτη φορά μετά από δύο δεκαετίες η ανεργία έχει πέσει κάτω από το 10% και σήμερα είμαστε στη θέση να μιλάμε για ανεργία της τάξεως του 9,4%.

Όσον αφορά στη διασφάλιση, την εξασφάλιση των κεκτημένων δικαιωμάτων των εργαζομένων που κατοχυρώνονται από το Σύνταγμα, από τη νομοθεσία, νομίζω ότι σας απάντησα στο πρώτο σκέλος της απάντησής μου.

Επιτρέψτε μου, όμως, κύριε συνάδελφε, να σας πω ότι η Ανεξάρτητη Αρχή της Επιθεώρησης Εργασίας πέρα από τους τακτικούς ελέγχους που διενεργεί σε όλους τους κλάδους της οικονομικής δραστηριότητας ανταποκρίνεται πάντα στο 100% σε κάθε καταγγελία και ερευνά κάθε ατύχημα.

Σε ό,τι αφορά την επιχείρηση που αναφέρετε και σύμφωνα με τα επίσημα και συγκεκριμένα δεδομένα της Επιθεώρησης Εργασίας, κατά την τελευταία πενταετία, κύριε συνάδελφε, δηλαδή από το 2018 έως και το 2023, έχουν διενεργηθεί συνολικά τριάντα -επαναλαμβάνω, τριάντα!- έλεγχοι, είκοσι δύο έλεγχοι από το Τμήμα Επιθεώρησης Ασφάλειας και Υγείας στην Εργασία Λάρισας και οκτώ από το Τμήμα Συντονισμού Επιθεώρησης Ασφάλειας και Υγείας στην Εργασία Θεσσαλίας - Στερεάς Ελλάδας.

Στην εταιρεία δε που αναφέρετε έχουν γίνει συνολικά πέντε εργατικά ατυχήματα κατά τα πέντε αυτά χρόνια, δύο σοβαρά, δύο ελαφριά και δυστυχώς, ένα θανατηφόρο, τα οποία διερευνήθηκαν, όμως, συντάχθηκαν οι σχετικές εκθέσεις αυτοψίας, στάλθηκαν όλες αυτές οι εκθέσεις στις αρμόδιες εισαγγελικές αρχές. Επιπλέον, κατά το ίδιο χρονικό διάστημα έχουν υποβληθεί τρεις μηνυτήριες αναφορές και έχουν επιβληθεί έξι πρόστιμα συνολικού ύψους 42.451 ευρώ.

Κύριε συνάδελφε, κορυφαία προτεραιότητα, όπως σας έχω ξαναπεί, της Κυβέρνησης είναι η υγεία, η ασφάλεια των εργαζομένων στον χώρο της εργασίας. Θέλουμε ο εργαζόμενος να νιώθει ασφαλής, αλλά και να είναι ασφαλής. Απόδειξη αυτού είναι ότι η υγεία και η ασφάλεια στην εργασία έχει ανατεθεί ως αποκλειστική αρμοδιότητα σε έναν μόνο Υφυπουργό για πρώτη φορά.

Στο πλαίσιο αυτό, στο Υπουργείο Εργασίας και Κοινωνικής Ασφάλισης λαμβάνουμε όλα τα απαραίτητα θεσμικά μέτρα για τη διαρκή αναβάθμιση των συνθηκών εργασίας. Έχουμε προσκαλέσει σε ανοιχτό και διαρκή κοινωνικό διάλογο εργαζόμενους και εργοδότες, ώστε να συγκεντρωθούν κατά το δυνατόν όλες οι υφιστάμενες αδυναμίες στους χώρους της εργασίας, να καταγραφούν συγκεκριμένες προτάσεις και να προχωρήσουμε στην αναμόρφωση, στον εκσυγχρονισμό του θεσμικού πλαισίου για την υγεία και ασφάλεια στην εργασία.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε με την έκτη με αριθμό 535/8-1-2024 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας «Πλεύση Ελευθερίας» κ. Σπυρίδωνα Μπιμπίλα, προς την Υπουργό Εργασίας και Κοινωνικής Ασφάλισης, με θέμα: «Συμβάσεις εργαζομένων με ειδικότητα Γενικών Καθηκόντων στα σχολεία της πρωτοβάθμιας εκπαίδευσης».

Ορίστε, κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Ευχαριστώ, κύριε Πρόεδρε. Καλημέρα, καλή χρονιά σε όλους!

Η ερώτησή μας είναι η εξής: Από τον Νοέμβριο μέχρι και τα τέλη του Δεκεμβρίου του 2023 έληξαν, χωρίς να παραταθούν και χωρίς πρόβλεψη ανανέωσης, όλες οι συμβάσεις υπαλλήλων γενικών καθηκόντων που έχουν τοποθετηθεί σε σχολεία πρωτοβάθμιας εκπαίδευσης όλων των δήμων της χώρας. Η τοποθέτησή τους έχει συντελεστεί στο πλαίσιο του προγράμματος «Προώθηση της απασχόλησης μέσω προγραμμάτων κοινωφελούς χαρακτήρα για είκοσι πέντε χιλιάδες άτομα σε δήμους, περιφέρειες, κέντρα κοινωνικής πρόνοιας, υπηρεσίες υπουργείων και άλλους φορείς», το οποίο υλοποιείται από τη ΔΥΠΑ -πρώην ΟΑΕΔ- με κονδύλια προερχόμενα από τα σχετικά προγράμματα ΕΣΠΑ για παροχή κοινωφελούς εργασίας.

Με τους υπαλλήλους γενικών καθηκόντων η Κυβέρνηση προσπαθεί κάπως να κρύψει τη γύμνια των σχολείων της χώρας σε μη εκπαιδευτικό προσωπικό, την ίδια ώρα που οι ελλείψεις στο εκπαιδευτικό προσωπικό παραμένουν τεράστιες μήνες μετά την έναρξη της σχολικής χρονιάς.

Οι υπάλληλοι αυτοί συμβάλλουν τα μέγιστα στην ομαλή λειτουργία των σχολείων, καλύπτοντας πάγιες, τακτικές και διαρκείς ανάγκες διαφόρων ειδικοτήτων. Έχουν αναλάβει μέρος των καθηκόντων τα οποία εκτελούσαν παλαιότερα οι τραπεζοκόμοι, οι επιστάτες και το βοηθητικό προσωπικό των σχολείων, πριν να τους καταργήσουν οι προηγούμενες κυβερνήσεις. Μεταξύ άλλων, οι υπάλληλοι γενικών καθηκόντων συνεπικουρούν στο έργο καθαριότητας των σχολείων κατά τη διάρκεια του σχολικού ωραρίου, συμβάλλουν στην ασφαλή προσέλευση και αποχώρηση των μαθητών, υποστηρίζουν τη σίτισή τους και επικουρούν τεχνικές λειτουργίες του σχολείου.

Οι γονείς των μαθητών των νηπιαγωγείων και των δημοτικών της χώρας είναι ανάστατοι και αγωνιούν για την ασφάλεια και την υγεία των παιδιών, τη στιγμή που η μεσοβέζικη λύση που εφαρμοζόταν μέσω των προγραμμάτων ΕΣΠΑ έως σήμερα δεν προβλέπεται να συνεχιστεί, καθώς η προκήρυξη αντιστοίχου προγράμματος από το Υπουργείο Εργασίας δεν έχει ακόμη ανακοινωθεί. Οι δήμοι της χώρας έχουν δηλώσει προς τις ενώσεις και τους συλλόγους γονέων ότι στην ενδεχόμενη υλοποίηση νέου κύκλου του προγράμματος κοινωφελούς εργασίας θα επαναλάβουν την πρότασή τους για πρόσληψη εργαζομένων με την ειδικότητα γενικών καθηκόντων στις σχολικές μονάδες πρωτοβάθμιας εκπαίδευσης, ώστε να ενισχύσουν την ασφαλή και εύρυθμη λειτουργία των σχολείων.

Ερωτάμε, λοιπόν, πώς σκοπεύετε να αντιμετωπίσετε το κενό που δημιουργήθηκε λόγω της λήξης και μη παράτασης των συμβάσεων των υπαλλήλων αυτών, ώστε να μην υπάρξουν αρνητικές επιπτώσεις στη λειτουργία των σχολικών μονάδων και ιδιαίτερα σε σχέση με την ασφάλεια και τη σίτιση και την καθαριότητα αυτών και κατ’ επέκταση στην υγεία των μικρών μαθητών των σχολείων της χώρας μας.

Υφίσταται συνεργασία αρμοδίων Υπουργείων –Εργασίας, Παιδείας, Εσωτερικών- για την άμεση αντιμετώπιση του επείγοντος αυτού προβλήματος; Το Υπουργείο Παιδείας έχει απευθύνει στο Υπουργείο Εργασίας ή στη ΔΥΠΑ έγγραφο-αίτημα για την κάλυψη των κενών που προκάλεσε η λήξη των συμβάσεων των γενικών καθηκόντων, δεδομένου ότι τα καθήκοντά τους, όπως αυτά περιγράφονται στο από 19-4-2017 έγγραφο της Γενικής Διεύθυνσης Σπουδών, κείνται εκτός των καθηκόντων του διδακτικού προσωπικού που πλέον έχει απομείνει στα σχολεία;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Αγαπητέ κύριε συνάδελφε, διάβασα με πάρα πολλή προσοχή την επίκαιρη ερώτηση που καταθέσατε. Επιτρέψτε μου, όμως, να απαντήσω ως Υφυπουργός Εργασίας, γιατί δεν έχω καμμία αρμοδιότητα να απαντήσω ως Υφυπουργός ή Υπουργός Παιδείας, διότι εντοπίζετε ένα πρόγραμμα πετυχημένο και εστιάζετε στο θέμα των σχολείων, όταν από τους είκοσι πέντε χιλιάδες εργαζόμενους που ήταν στο πρόγραμμα αυτό μόνο το 4% ήταν στα σχολεία και γιγαντώνετε ένα πρόβλημα το οποίο δεν είναι ακριβώς έτσι.

Επιτρέψτε μου, όμως, να σας πω ότι το πρόγραμμα «Προώθηση της απασχόλησης» μέσω προγραμμάτων κοινωφελούς χαρακτήρα για είκοσι πέντε χιλιάδες άτομα σε δήμους, περιφέρειες, κέντρα κοινωνικής πρόνοιας, άλλους φορείς, υπηρεσίες Υπουργείων είχε ως στόχο οι άνεργοι και ιδίως οι μακροχρόνια άνεργοι και όσοι ανήκουν σε ευπαθείς ομάδες πληθυσμού χωρίς επαρκή τυπικά προσόντα για εύρεση εργασίας να μπορούν να εργαστούν για ορισμένο χρονικό διάστημα αυξάνοντας το εισόδημά τους και συγχρόνως να αποκτήσουν γνώσεις και δεξιότητες, ώστε να μπορούν στη συνέχεια να ενταχθούν πιο εύκολα στην αγορά εργασίας.

Παράλληλα, μέσω του προγράμματος αυτού εξυπηρετήθηκαν ασφαλώς σοβαρές κοινωνικές ανάγκες, όπως αναφέρατε εσείς προηγουμένως στην ερώτησή σας στους υπαλλήλους γενικών καθηκόντων για τους οποίους κάναμε εξαιρετική δουλειά, οι οποίοι βάσει του προγράμματος αυτού τοποθετήθηκαν σε σχολεία πρωτοβάθμιας εκπαίδευσης και προσέφεραν τις υπηρεσίες τους κατά το λόγο αρμοδιότητας του καθενός.

Στο πλαίσιο, όμως, αρμοδιότητας του Υπουργείου Εργασίας και Κοινωνικής Ασφάλισης επισημαίνω ξανά ότι με το πρόγραμμα στόχος ήταν να εργαστούν, να επιμορφωθούν μακροχρόνια άνεργοι, ώστε αυτοί στη συνέχεια να διευκολυνθούν στην ένταξή τους στην αγορά εργασίας. Με λίγα λόγια, δηλαδή, η δράση αυτή της ΔΥΠΑ, της Δημόσιας Υπηρεσίας Απασχόλησης, του πρώην ΟΑΕΔ, έχει μια αρχή, ένα τέλος και ήταν μία χρηματοδότηση η οποία είχε μία συγκεκριμένη διάρκεια και σκοπό. Άρα, λοιπόν, το πρόγραμμα αφορούσε σε τοποθέτηση ωφελουμένων από τη δράση και όχι σε μια διαρκή αποδοχή υπηρεσιών των συγκεκριμένων προσώπων.

Με αφορμή, όμως, την ερώτησή σας θέλω να υπενθυμίσω ότι η στελέχωση του προσωπικού των σχολείων εκφεύγει της αρμοδιότητας του Υπουργείου Εργασίας και Κοινωνικής Ασφάλισης. Όμως, θέλω να τονίσω ότι η Κυβέρνηση Μητσοτάκη πετυχαίνει τους στόχους της πολιτικής ατζέντας και τις περισσότερες φορές πετυχαίνει ακόμη καλύτερα αποτελέσματα. Έτσι, λοιπόν, καταφέραμε τη μείωση της ανεργίας στο ακόμα 9,4% που αποτελεί ρεκόρ των τελευταίων δεκαετιών. Η περαιτέρω μείωση ανεργίας προφανώς και θα συμβάλει στην κάλυψη περισσότερων υφιστάμενων αναγκών, οι οποίες προκύπτουν από έλλειψη εργατικού δυναμικού προς όφελος του κοινωνικού συνόλου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Επιτρέψτε μου, κύριε Πρόεδρε, να πω και κάτι άλλο. Ήδη τρέχει πρόγραμμα για ανέργους που είναι άνω των πενήντα πέντε ετών για έναν χρόνο συν έναν χρόνο που καλύπτουν ανάγκες που έχουν ζητήσει και οι ίδιοι οι φορείς, όπως, για παράδειγμα, η τοπική αυτοδιοίκηση, οι δήμοι που σήμερα που μιλάμε από τους είκοσι χιλιάδες που είναι το πρόγραμμα, έχουμε φτάσει στους δεκαοκτώ χιλιάδες να είναι σε αυτό το πρόγραμμα. Άρα, η λογική και η πρότασή σας και η άποψή σας ότι δεν υπάρχει κάποιο πρόγραμμα που να τρέχει δεν ισχύει. Ο άνεργος σήμερα έχει επιλογές, γιατί υπάρχουν πετυχημένα προγράμματα της ΔΥΠΑ, γιατί υπάρχουν στοχευμένα προγράμματα της ΔΥΠΑ, προκειμένου να καλύψουμε τις ανάγκες των ίδιων των φορέων. Γι’ αυτό ζητάμε από τους ίδιους τους φορείς να μας υποδείξουν εκείνοι ποιες είναι οι ανάγκες και εμείς ερχόμαστε ως Υπουργείο Εργασίας με την πολιτική μας να καλύψουμε αυτές τις ανάγκες.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Μπιμπίλας για τη δευτερολογία του.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ, κύριε Υφυπουργέ. Πρέπει να σας πω ότι με καλύψατε σε ένα μέρος. Όμως, δεν απαντήσατε αν εκλείπουν πια οι λόγοι για να υπάρχουν αυτοί οι άνθρωποι στα σχολεία, γιατί στα σχολεία όντως υπάρχει σοβαρή ανάγκη να υπάρχουν αυτοί οι άνθρωποι, καθώς σε δικές τους επιστολές, τις οποίες έχουμε εδώ, επισημαίνουν, όπως και οι ομοσπονδίες γονέων και κηδεμόνων, ότι τους είναι απολύτως απαραίτητοι στα σχολεία. Επομένως, γιατί να μη γίνει προκήρυξη ξανά για να ενταχθούν πάλι στα σχολεία αυτοί οι άνθρωποι;

Εσείς μιλάτε γενικά για την ανεργία και ασφαλώς αφορά και το Υπουργείο Παιδείας. Όμως, στο συγκεκριμένο θέμα δεν έχει γίνει προκήρυξη και απ’ ό,τι φαίνεται δεν προτίθεται να γίνει γι’ αυτό το συγκεκριμένο θέμα που σας είπα εγώ. Ασφαλώς και εσείς και η ΔΥΠΑ κάνετε ό,τι μπορείτε για να πάνε σε διάφορες πλευρές εργασίας οι άνεργοι άνθρωποι. Γι’ αυτό το συγκεκριμένο, όμως, νομίζω ότι δεν μου απαντήσατε με αυτά που είπατε. Παρακαλώ να πάρετε και την ανακοίνωση που έχουν βγάλει οι γονείς, η Ομοσπονδία Γονέων και Κηδεμόνων, με την οποία λένε πόσο αναγκαίο είναι για τα σχολεία να υπάρξει αυτή η κατηγορία εργαζομένων. Τη συγκεκριμένη ανακοίνωση θα την καταθέσω στη συνέχεια στα Πρακτικά.

Επίσης, θα ήθελα να επισημάνω ότι και οι άνθρωποι που διαδηλώνουν στους δρόμους, οι νεολαίοι και όλοι αυτοί ζητούν αναμόρφωση γενικά της παιδείας. Μέσα στην αναμόρφωση της παιδείας είναι και η ανάγκη για να προσληφθούν τέτοιου είδους εργαζόμενοι.

Σας ευχαριστώ πολύ.

(Στο σημείο αυτό ο Βουλευτής κ. Σπυρίδων Μπιμπίλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς σας ευχαριστούμε.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, το πρόγραμμα που αναφέρετε στην ερώτησή σας αφορούσε, πρώτον, την απασχόληση ανέργων για χρονικό διάστημα οκτώ μηνών σε δήμους, περιφέρειες, κέντρα κοινωνικής πρόνοιας και συναφείς φορείς, υπηρεσίες υπουργείων και άλλων φορέων και, δεύτερον, την παρακολούθηση από τα πρόσωπα αυτά ενός προγράμματος επιμόρφωσης διάρκειας εκατόν πενήντα ωρών, με την ολοκλήρωση του οποίου απονέμεται πιστοποίηση των γνώσεων και δεξιοτήτων κτηθέντων κατά τη διάρκεια του προγράμματος αυτού με ημερομηνία λήξης την 31η Δεκεμβρίου του 2023.

Μάλιστα, επειδή κατά την εξέλιξη -και όντως αυτό ξέχασα να σας το απαντήσω- του προγράμματος υπήρξαν ωφελούμενοι ενταγμένοι μεν σε προγράμματα κατάρτισης, των οποίων όμως η διάρκεια της απασχόλησης έληγε πριν την ολοκλήρωση του προγράμματος θεωρητικής κατάρτισης και μετά από αίτημα της αρμόδιας υπηρεσίας επιτελικής γραμμής του ΕΣΠΑ του Υπουργείου Εργασίας και Κοινωνικής Ασφάλισης στις 15 Δεκεμβρίου του 2022 παρατάθηκε η διάρκεια ολοκλήρωσης του προγράμματος για τέσσερις ακόμη μήνες. Οι δύο μήνες ήταν συγχρηματοδοτούμενοι και οι επόμενοι δύο καλύφθηκαν αποκλειστικά από εθνική χρηματοδότηση. Για τον ίδιο λόγο δόθηκε επιπλέον ολιγοήμερη παράταση, ώστε η κατάρτιση να καλυφθεί εντός της απασχόλησης, όπως προβλέπεται από τη συγκεκριμένη δράση.

Περαιτέρω παράταση του προγράμματος αυτού δεν προβλέπεται, καθώς έχει ήδη ολοκληρωθεί τόσο το φυσικό όσο και το οικονομικό αντικείμενο της εν προκειμένω δράσης κατά την 31η Δεκεμβρίου του 2023, ημερομηνία κατά την οποία έχει κλείσει και η προγραμματική περίοδος 2014-2020.

Κύριε συνάδελφε, στο Υπουργείο Εργασίας και Κοινωνικής Ασφάλισης, μεταξύ άλλων, βρισκόμαστε σε διαρκή συνεργασία με τη Δημόσια Υπηρεσία Απασχόλησης, με δήμους και με άλλα Υπουργεία για τον σχεδιασμό και άλλων νέων αναβαθμισμένων προγραμμάτων απασχόλησης στο πλαίσιο των στόχων μας για κατάρτιση και για διαρκή εκπαίδευση των εργαζομένων, προκειμένου να μειώσουμε ουσιαστικά την ανεργία. Και φυσικά νοιαζόμαστε για όλους εκείνους που δεν έχουν εργασία και γι’ αυτόν τον λόγο προβαίνουμε σε όλες αυτές τις κινήσεις.

Στην ερώτησή σας, κύριε συνάδελφε, αναφέρεστε ουσιαστικά στους τετρακόσιους από τους είκοσι χιλιάδες. Άρα, λοιπόν, αφήνετε απ’ έξω τους δεκαεννέα χιλιάδες εξακόσιους, γιατί στα σχολεία είναι περίπου τριακόσιοι, τετρακόσιοι από το πρόγραμμα από τους είκοσι χιλιάδες. Όμως, η επίκαιρη ερώτηση που καταθέτετε στο Κοινοβούλιό μας δηλώνει και κάτι άλλο. Δηλώνει ότι οι δράσεις της Δημόσιας Υπηρεσίας Απασχόλησης είναι πετυχημένες, ότι οι δράσεις για την ενίσχυση της απασχόλησης της Κυβέρνησης της Νέας Δημοκρατίας είναι πετυχημένες.

Σας απαντώ, λοιπόν, ότι έτσι θα συνεχίσουμε και τα επόμενα χρόνια και ο σχεδιασμός της πολιτικής ηγεσίας του Υπουργείου Εργασίας, της νέας Υπουργού Δόμνας Μιχαηλίδου, είναι αυτός, προκειμένου να μειώσουμε ουσιαστικά την ανεργία και σε έναν πολύ ευαίσθητο χώρο φυσικά που οι άνθρωποι αυτοί έκαναν εξαιρετική δουλειά, κάτι που πρέπει να πούμε στην Αίθουσα αυτή, όπως έκαναν και οι υπόλοιποι των προγραμμάτων που με ουσιαστική δουλειά κάλυψαν σοβαρές ανάγκες.

Όμως, θα πρέπει να πούμε ότι σε έναν ευαίσθητο χώρο, όπως είναι η παιδεία, δεν χωρούν εκπτώσεις. Και φυσικά η πολιτική μας είναι στοχευμένη, ώστε οποιαδήποτε προβλήματα προκύπτουν να τα λύσουμε. Και θα τα λύσουμε, κύριε συνάδελφε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ολοκληρώνουμε τον κύκλο των επικαίρων ερωτήσεων προς την Υπουργό Εργασίας και Κοινωνικής Ασφάλισης με την τρίτη με αριθμό 527/8-1-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης, με θέμα: « Να εισπράξουν τα ποσά που νόμιμα κατάσχεσαν οι πρώην εργαζόμενοι της εταιρείας «ΑΦΟΙ ΚΑΡΥΠΙΔΗ ΑΝΩΝΥΜΗ ΕΜΠΟΡΙΚΗ ΚΑΙ ΕΞΑΓΩΓΙΚΗ ΕΤΑΙΡΕΙΑ»».

Ορίστε, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, στις 27-3-2018 τριακόσιοι περίπου πρώην εργαζόμενοι της οφειλέτριας εταιρείας «ΚΑΡΥΠΙΔΗΣ» κοινοποιήσαν νομίμως κατάσχεση στα χέρια της εταιρείας «ΣΚΛΑΒΕΝΙΤΗΣ» ως τρίτης για μισθούς που τους όφειλε η εργοδοσία-οφειλέτρια εταιρεία από τον Φεβρουάριο του 2016. Το κατασχεθέν ποσό επιδικάστηκε να καταβάλει η εταιρεία «ΣΚΛΑΒΕΝΙΤΗΣ» στην εταιρεία «ΚΑΡΥΠΙΔΗΣ» με απόφαση Πολυμελούς Πρωτοδικείου Αθηνών ως διάδοχος της εξυγιασμένης επιχείρησης «ΜΑΡΙΝΟΠΟΥΛΟΣ».

Η εταιρεία «ΣΚΛΑΒΕΝΙΤΗΣ» προέβη αποδεχόμενη σε θετική δήλωση, γνωστοποιώντας τους εργαζόμενους ότι υπάρχουν και άλλες απαιτήσεις από την Alpha Bank. Επειδή δεν επαρκούσε η κατασχεμένη απαίτηση, λόγω της εξυγίανσης, και από τα 7 εκατομμύρια κόπηκαν στο μισό, προσέφυγαν οι εργαζόμενοι στο αρμόδιο δικαστήριο το οποίο διόρισε συμβολαιογράφο και διένειμε το κατασχεθέν ποσό, πλέον το μισό, των 3.741.500 ευρώ. Το 70% πήγαινε στους εργαζόμενους.

Παρά το γεγονός, λοιπόν, ότι οι εργαζόμενοι μετά τη διανομή θα εισέπρατταν τα ποσά για τα οποία έχουν καταταχθεί, υφίσταται η κοροϊδία όλων των εμπλεκομένων. Ειδικότερα, η εταιρεία «ΣΚΛΑΒΕΝΙΤΗΣ» παρακατέθεσε το κατασχεθέν ποσό στο Παρακαταθηκών και Δανείων με τον όρο ότι για να εισπραχθεί αυτό, θα πρέπει να προσκομίζουν οι εργαζόμενοι βεβαίωση από την ίδια ότι έχουν πληρωθεί οι όροι της συμφωνίας εξυγίανσης της εταιρείας «ΜΑΡΙΝΟΠΟΥΛΟΣ», την οποία μετά την εξυγίανση διαδέχτηκε η εταιρεία «ΣΚΛΑΒΕΝΙΤΗΣ».

Συγκεκριμένα, απαιτούν να προσκομιστούν και να παραδοθούν από τους εργαζόμενους, με βάση την επικαλούμενη συμφωνία εξυγίανσης, όλα τα αξιόγραφα και δικόγραφα που αφορούν την πρώην εργοδότρια «ΚΑΡΥΠΙΔΗΣ» και ταυτόχρονη δήλωση παραίτησής της από τα επ’ αυτών και εξ αυτών δικαιώματά της.

Η εταιρεία «ΚΑΡΥΠΙΔΗΣ» σήμερα έχει πτωχεύσει και έχει διοριστεί σύνδικος. Η σύνδικος ισχυρίζεται ότι ο Καρυπίδης, παρά τα εξώδικα που του απέστειλε, δεν της παραδίδει τα αξιόγραφα, δικόγραφα και τις αποφάσεις που βρίσκονται στα χέρια του και αφορούν το κατασχεθέν ποσό και που τα κατέχει παράνομα καθώς δεν είναι καν νόμιμος εκπρόσωπος από το 2017.

Οι εργαζόμενοι, οι οποίοι ούτε γνώριζαν ούτε έχουν πρόσβαση σε αυτά που ζητάει ο «ΣΚΛΑΒΕΝΙΤΗΣ», δεν μπορούν να εισπράξουν τα ποσά που τους οφείλονται νόμιμα με βάση τον πίνακα διανομής, δεν έχουν εισπράξει τίποτα από τα δεδουλευμένα τους, απολύθηκαν από την πτωχευμένη εταιρεία και εμπαίζονται από όλους αυτούς.

Με βάση τα παραπάνω, ερωτάστε, κύριε Υπουργέ, σε ποιες άμεσες ενέργειες θα προβεί η Κυβέρνηση για να εισπράξουν τα ποσά που νόμιμα κατέσχεσαν οι πρώην εργαζόμενοι της εταιρείας «ΚΑΡΥΠΙΔΗΣ».

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Πριν δώσω τον λόγο στον κύριο Υφυπουργό, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο φοιτήτριες και φοιτητές και τρεις εκπαιδευτικοί συνοδοί τους από το Κολλέγιο «Μακ Ντάνιελ» της Βαλτιμόρης του Μέριλαντ.

We welcome you to the Greek Parliament!

(Χειροκροτήματα απ’ όλες τις πτέρυγες της Βουλής)

Έχετε τον λόγο, κύριε Υφυπουργέ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, μακάρι να είχα την αρμοδιότητα, όχι τη γνώση, να απαντήσω επί όλων των θεμάτων. Επιτρέψτε μου, όμως, για να ενημερώσω το Σώμα και φυσικά να απαντήσω στην επίκαιρη ερώτησή σας, να σας πω ότι αν δεν κάνω λάθος, στις 28-11-2023 καταθέσατε την ίδια ερώτηση προς τον τότε Υπουργό Εργασίας, τον Άδωνι Γεωργιάδη. Στις 27-12-2023, δηλαδή σε λιγότερο από έναν μήνα, ο Υπουργός Εργασίας τότε σας απάντησε συγκεκριμένα. Έρχεστε στις 8-1-2024 και καταθέτετε μια επίκαιρη ερώτηση για ένα πολύ σοβαρό θέμα που αφορά εργαζομένους, που αφορά διαδικασία, μισθούς, μια συγκεκριμένη διαδικασία.

Ευχαριστώ πολύ για την ερώτησή σας, όμως θέλω να σας πω ότι η αρμόδια Διεύθυνση Επιθεώρησης Εργασιακών Σχέσεων Κεντρικής Μακεδονίας με έχει επισήμως ενημερώσει για το τι είχε προηγηθεί όσον αφορά το συγκεκριμένο θέμα. Θέλω να σας πω ότι η ένταξη επιχειρήσεων, όπως είναι η συγκεκριμένη που αναφέρετε, σε διαδικασία που ρυθμίζεται από τον Πτωχευτικό Κώδικα, καθώς και οι ενέργειες που έπονται αυτής -προσέξτε το αυτό- δεν εμπίπτουν στις αρμοδιότητες της Επιθεώρησης Εργασίας.

Άρα, λοιπόν, η ουσιαστική απάντηση στην ερώτησή σας εκφεύγει των αρμοδιοτήτων του Υπουργείου Εργασίας και Κοινωνικής Ασφάλισης. Το γνωρίζετε αυτό. Εάν δεν το γνωρίζετε, σας το λέω ώστε να απευθύνετε την ερώτησή σας, είτε επίκαιρη είτε γραπτή, προς το αρμόδιο υπουργείο.

Δεν έχει αρμοδιότητα, λοιπόν, το Υπουργείο Εργασίας και Κοινωνικής Ασφάλισης και το συγκεκριμένο θέμα το οποίο έχετε θέσει και σας απαντήθηκε στις 27-12-2023 από τον τότε Υπουργό Άδωνι Γεωργιάδη, λέγοντάς σας ότι η αναφερόμενη επιχείρηση έχει μεταπέσει στη νομική κατάσταση της πτώχευσης, οι επιπτώσεις της οποίας ρυθμίζονται από τις διατάξεις του Πτωχευτικού Κώδικα. Όσοι είναι νομικοί, αλλά και όσοι γνωρίζουν βασικά νομικά και οικονομικά καταλαβαίνουν τι σημαίνει αυτή η διαδικασία.

Άρα, λοιπόν, αυτή είναι η απάντηση που έχω να δώσω στην επίκαιρη ερώτηση που καταθέσατε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Στολτίδης για τη δευτερολογία του.

**ΛΕΩΝΙΔΑΣ ΣΤΟΛΤΙΔΗΣ:** Κύριε Υπουργέ, θα μου επιτρέψετε να πω ότι η απάντησή σας είναι εξοργιστική και σας καθιστά το τρίτο μέρος του εμπαιγμού των εργαζομένων.

Ξέρουμε τον Πτωχευτικό Κώδικα, έχουν τελειώσει όλα αυτά, έχουν δικαιωθεί οι εργαζόμενοι, έχει γίνει η κατανομή, πρέπει να πάρουν τα λεφτά και παίζει παιχνίδι Σκλαβενίτης και Καρυπίδης στην ανταλλαγή των αξιογράφων. Τόσο απλά.

Και να πάμε στενά στο δικαστικό, στο Υπουργείο Δικαιοσύνης, που έχει στενά περιθώρια και θα μας πει ότι αυτή είναι η διαδικασία, συνεχίστε τις δικονομικές μάχες οι οποίες μπορεί να διαρκέσουν και πέντε και δέκα χρόνια. Αυτό θα κάνουμε τώρα; Εμείς απευθυνόμαστε στην Κυβέρνηση μέσω του Υπουργείου Εργασίας. Αυτοί οι εργαζόμενοι είναι χίλιοι διακόσιοι. Παλεύουν να δικαιωθούν για χρωστούμενα δεδουλευμένα από το 2016 έως το 2019.

Σύμφωνα, βέβαια, με την Υπουργό σας και την Κυβέρνηση προφανώς θα έπρεπε να σφύζουν από υγεία, εφόσον έχουν υπερβεί κατά πολύ τις οδηγίες του Παγκόσμιου Οργανισμού Υγείας για πολύ περπάτημα, έχοντας περπατήσει χιλιάδες χιλιόμετρα σε κινητοποιήσεις, σε δράσεις, σε δικαστήρια. Έχουν ξοδέψει πολλά παπούτσια, κύριε Υπουργέ, τόσα χρόνια για να βρουν το δίκιο τους.

Βέβαια τότε ο ΣΥΡΙΖΑ, επειδή έχει συνέχεια του κράτος, τους τσάκισε γιατί δεν επέτρεψε τη διαδοχή στις νέες επιχειρήσεις που δραστηριοποιήθηκαν μετά τον Καρυπίδη. Μόνο υγεία δεν βρήκαν, κύριε Υπουργέ. Χρόνια ανεργία, ασθένειες, πολλοί θάνατοι από στεναχώριες και αδιέξοδα, πολλοί παλεύουμε να σώσουν τα σπίτια τους.

Οι εν λόγω τριακόσιοι, αφού κατάφεραν μετά τον χρόνιο εμπαιγμό και κρυφτούλι, γιατί χάθηκαν τα χρήματα, να βρουν ποσό να κατασχέσουν, τους δουλεύουν όλοι ψιλό γαζί από τότε. Και εξυγιαντικό κούρεμα έφυγε από τους εξυγιαντές σας, το ποσό που έμεινε πίσω, και παρανόμως πλέον δεν το αποδίδουν. Ο Σκλαβενίτης έβαλε όρο στο Παρακαταθηκών και Δανείων, πράγμα που δεν επιτρέπεται να το κάνει, και ο Καρυπίδης δεν δίνει τα γραμμάτια στη σύνδικο, κάτι που είναι παράνομο. Τόσο απλά.

Θα μπορούσατε να πείτε «Θα το κοιτάξουμε με το Δικαιοσύνης σαν Κυβέρνηση να κάνουμε μια παρέμβαση να το λύσουμε». Τίποτα όμως. Δεν σας αφορά καθόλου η ζωή των εργαζομένων. Νομίζουμε, κύριε Υπουργέ, ότι αυτό είναι κοροϊδία. Τι μας λέτε δηλαδή, ότι το κράτος δεν έχει τρόπο να επιβάλει την εφαρμογή των δικαστικών αποφάσεων;

Όταν είναι να τσακίσετε τους εργάτες που σηκώνουν κεφάλι, αμέσως κινητοποιούνται και δικαστήρια, διμοιρίες ΜΑΤ στο δευτερόλεπτο. Όταν είναι να τους φοροαπαλλάξετε, θα τους εισφοροαπαλλάξετε, να τους χρηματοδοτήσετε, να τους δανειοδοτήσετε, δεν χάνετε λεπτό, καμία καθυστέρηση, κανένα πρόβλημα για την Κυβέρνηση να βρει λύσεις. Και τώρα μας λέτε ότι δεν μπορείτε να σταματήσετε το βρώμικο παιχνίδι των επιχειρηματιών για να πάρουν μια ανάσα, να δουν μια άσπρη μέρα οι εργαζόμενοι. Έλεος πια, κύριε Υπουργέ.

Είναι μπροστά στο Υπουργείο Μακεδονίας Θράκης αυτή τη στιγμή συγκεντρωμένοι οι εργαζόμενοι της πρώην «ΚΑΡΥΠΙΔΗΣ» και διαδηλώνουν την απαίτησή τους να δικαιωθούν, να πάρουν τα χρήματα τα οποία δικαιούνται και περιμένουν την απάντησή σας. Από αυτή θα εξαρτηθεί, γιατί έχουν ήδη πάρει απόφαση σύμφωνα με την απάντησή σας, να κατέβουν στην Αθήνα, αν δεν ικανοποιηθούν οι απαιτήσεις τους.

Και δεν θα είναι μόνοι, κύριε Υφυπουργέ, όταν θα κατέβουν.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υφυπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, σας είπα και προηγουμένως ότι με τα κεκτημένα δικαιώματα των εργαζόμενων, με την εργατική νομοθεσία, με τα δικαιώματα όλων των ανθρώπων δεν παίζουν. Είναι ξεκάθαρη η νομοθεσία μας. Είναι ξεκάθαρο το τι προβλέπει και το Σύνταγμα.

Από εκεί και πέρα τι σας απάντησα; Σας απάντησα ότι αυτά τα οποία εσείς λέτε δεν ανήκουν στην αρμοδιότητα, εκφεύγουν της αρμοδιότητας του Υπουργείου Εργασίας και Κοινωνικής Ασφάλισης. Τώρα, αν θέλετε να τα λέτε για λόγους εντυπωσιασμού ή για να δικαιολογήσετε την ερώτησή σας, είναι κάτι διαφορετικό. Εγώ θέλω να σας απαντώ πολύ συγκεκριμένα και σας λέω ότι το συγκεκριμένο ζήτημα, το οποίο είναι ένα πολύ σοβαρό ζήτημα, σας το λέω σε αυτή την Αίθουσα, είναι ένα πολύ σοβαρό ζήτημα, δεν είναι αρμοδιότητας του Υπουργείου Εργασίας και Κοινωνικής Ασφάλισης, αλλά είναι του Υπουργείου Δικαιοσύνης.

Δηλαδή ξαφνικά μου λέτε να πω εγώ στην Επιθεώρηση Εργασίας «όχι, δεν έχεις αυτή την αρμοδιότητα, έχεις άλλη αρμοδιότητα, άρα κάνε κάτι που δεν είναι στην αρμοδιότητά σου». Αυτή είναι η πραγματικότητα. Δεν καταλαβαίνω γιατί δεν απευθύνετε την ερώτηση; Έρχεστε μέσα σε έναν μήνα, κάνετε επίκαιρη ερώτηση -ενώ έχετε κάνει γραπτή ερώτηση, ενώ έχετε πάρει απάντηση στη γραπτή ερώτηση- και κάνετε, για λόγους εντυπωσιασμού εγώ θα έλεγα, μία επίκαιρη ερώτηση χωρίς να μπείτε στην ουσία. Να την απευθύνετε στο αρμόδιο Υπουργείο.

Από την πλευρά μας, και δεσμεύομαι σε αυτή την Αίθουσα, ό,τι έχει να κάνει με αρμοδιότητες του Υπουργείου Εργασίας και Κοινωνικής Ασφάλισης θα το εξαντλήσουμε πάνω από 100% για ό,τι θέμα μάς τεθεί στο Υπουργείο Εργασίας.

Και σας παρακαλώ πάρα πολύ, και αυτό οφείλετε να το πάρετε πίσω, δεν μπορεί να έρχεστε εδώ με ένα κατηγορώ και μάλιστα σε μία νέα Υπουργό -και πετυχημένη Υπουργό όπου έχει τοποθετηθεί- και να έρχεστε με λόγια ειρωνείας -και θα ήθελα να ανακαλέσετε αυτά από τα Πρακτικά της Βουλής- απέναντι στη Δόμνα Μιχαηλίδου, τη νέα Υπουργό Εργασίας και Κοινωνικής Ασφάλισης, η οποία έχει διάθεση, πρόθεση, να διασφαλίσει τα δικαιώματα των εργαζομένων, να προχωρήσουμε σε νέες νομοθετικές ρυθμίσεις προς όφελος των εργαζομένων και της αγοράς εργασίας και φυσικά στην κατεύθυνση υλοποίησης του κυβερνητικού προγράμματός μας, που είναι μία και ξεκάθαρη, δηλαδή η μείωση των κενών θέσεων εργασίας. Μέχρι το τέλος της τετραετίας να φτάσει η ανεργία και κάτω από το 8%.

Φυσικά ένας άλλος βασικός μας κυβερνητικός στόχος, επειδή βρισκόμαστε λίγες εβδομάδες πριν από την τέταρτη αύξηση του κατώτατου μισθού με Κυβέρνηση Νέας Δημοκρατίας, να πάμε τον μέσο μισθό στα 1.500 ευρώ μέχρι το τέλος της τετραετίας και θα το καταφέρουμε.

Άρα λοιπόν σε αυτή την πετυχημένη πολιτική στην αγορά εργασίας, σε αυτή την πετυχημένη πολιτική που μπορούμε να την προασπιζόμαστε στο Κοινοβούλιο, στους χώρους εργασίας, παντού, με αποτελέσματα, δεν μπορείτε εσείς να έρχεστε και με λαϊκισμούς να δίνετε ένα μεγάλο κατηγορώ σε μια Κυβέρνηση που έχει με επιτυχία πετύχει τους στόχους της.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Προχωρούμε στην πέμπτη με αριθμό 519/8-1-2024 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Παιδείας, Θρησκευμάτων και Αθλητισμού, με θέμα: «Έλλειψη εκπαιδευτικού προσωπικού σε τμήματα ελληνικής γλώσσας της Ομογένειας στη Γερμανία».

Ορίστε, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κυρία Υπουργέ, είναι γνωστή η αξία του απόδημου Ελληνισμού και πόσο αυτός έχει καθοριστικά συμβάλει στη διατήρηση της εθνικής μας ταυτότητας. Μετά λύπης μας ενημερωθήκαμε ότι στη Γερμανία ακόμα και σήμερα, Ιανουάριος, δεν λειτουργούν πολλά τμήματα ελληνικής γλώσσας στις εκπαιδευτικές μονάδες των κρατιδίων της Βάδης-Βυρτεμβέργης και Έσσης και συγκεκριμένα σε μια σειρά από πόλεις, που δεν χρειάζεται να αναφέρω τώρα, αλλά στην περίπτωση του Νύρτινγκεν ο σύλλογος γονέων και κηδεμόνων προσέλαβε εκπαιδευτικό, τον οποίο πληρώνει με δικά του μέσα.

Επιπλέον υπολειτουργούν, εξαιτίας έλλειψης του εκπαιδευτικού προσωπικού, λύκειο της Στουτγκάρδης, τα τμήματα ελληνικής γλώσσας στο Γκέπινγκεν, στο Φόιερμπαχ, στο Γκέρλινγκεν και στο Βισμπάντεν. Να σημειώσουμε ότι τα τμήματα ελληνικής γλώσσας λειτουργούν σε σχολικές αίθουσες τις οποίες έχει παραχωρήσει δωρεάν το γερμανικό κράτος, ωστόσο καταλαβαίνετε ότι υπάρχει άμεσος κίνδυνος να χαθούν, λόγω της μη λειτουργίας των σχολείων. Το Συντονιστικό Γραφείο Εκπαίδευσης του Μονάχου είναι ενήμερο για την κατάσταση αυτή.

Πριν από την απαρχή της οικονομικής κρίσης εργάζονταν, δίδασκαν στα ελληνικά σχολεία της Ομογένειας στη Γερμανία περίπου πεντακόσιοι εκπαιδευτικοί όλων των βαθμίδων. Σήμερα ο αριθμός αυτός, λόγω και της μείωσης του προϋπολογισμού της ελληνόγλωσσης εκπαίδευσης στο εξωτερικό κατά 80%, έχει κατρακυλήσει στους μόλις πενήντα. Σημειωτέον δεν δίνονται κίνητρα στους εκπαιδευτικούς της Ελλάδας, παρόλο που θέλουν να εργαστούν, ώστε να μπορέσουν να προσφέρουν στον απόδημο Ελληνισμό. Το 2011 τα ελληνόγλωσσα τμήματα που λειτουργούσαν ήταν εκατόν τριάντα πέντε στο πρώτο κρατίδιο που ανέφερα, ενώ σήμερα ανέρχονται στον απογοητευτικό αριθμό των είκοσι επτά. Οποιαδήποτε ενέργεια προέρχεται από τους γονείς των παιδιών, οι οποίοι προσπαθούν με κάθε μέσο να σώσουν ό,τι μπορούν μέσα σε αυτή τη διαδικασία. Με αυτόν τον ρυθμό, εάν συνεχιστεί έτσι για δέκα χρόνια από σήμερα, τα Ελληνόπουλα της Διασποράς δεν θα λαμβάνουν ελληνόγλωσση παιδεία.

Γι’ αυτό ερωτάστε, κυρία Υπουργέ, εάν προτίθεστε να διασφαλίσετε την εκπαίδευση των Ελληνοπαίδων στη Γερμανία -και όπου αλλού ανά τον κόσμο- και αν θα προβείτε άμεσα σε πρόσληψη επιτόπιου προσωπικού, ωρομισθίων και αναπληρωτών, προκειμένου -χάθηκε η μισή - να μη χαθεί και η υπόλοιπη μισή χρονιά.

Επίσης εάν προτίθεστε να αυξήσετε το επιμίσθιο των εκπαιδευτικών ως κίνητρο να μπορέσουν να πάνε περισσότεροι εκπαιδευτικοί.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Θα απαντήσει η Υφυπουργός Παιδείας, Θρησκευμάτων και Αθλητισμού κ. Ζέττα Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε. Καλή χρονιά, δεν τα έχω ξαναπεί σε αυτή την Αίθουσα.

Κύριε συνάδελφε, θέλω να ξεκινήσω θυμίζοντας ή ενημερώνοντάς σας για το ειλικρινές, έμπρακτο και αποδεδειγμένο ενδιαφέρον της Κυβέρνησης Μητσοτάκη για την εκπαίδευση. Θα σας θυμίσω, λοιπόν, ότι μετά από δώδεκα και περισσότερα χρόνια αδιοριστίας η Κυβέρνησή μας ήδη έχει ξεκινήσει και σχεδόν έχει διορίσει τριάντα χιλιάδες μόνιμους εκπαιδευτικούς, είκοσι οκτώ χιλιάδες πεντακόσιους είναι ο ακριβής αριθμός. Άρα αυτό αποδεικνύει το έμπρακτο ενδιαφέρον, γιατί αυτό γίνεται πάντοτε με γνώμονα την επιβαλλόμενη ανάγκη για την ταχύτερη και αποτελεσματικότερη στελέχωση των σχολικών μονάδων.

Θα σας διορθώσω, κύριε συνάδελφε, σε ένα σημείο. Λέτε ότι πρέπει να προσληφθεί επιτόπιο προσωπικό, δηλαδή ωρομίσθιοι και αναπληρωτές εκπαιδευτικοί. Θα σας διευκρινίσω ότι αλλογενείς ή ομογενείς εκπαιδευτικοί οι οποίοι στελεχώνουν σχολεία που έχουν ελληνόγλωσσο ή δίγλωσσο πρόγραμμα υπό την εποπτεία του ΥΠΑΙΘΑ ανήκουν στο τυπικό εκπαιδευτικό σύστημα και εκεί μπορούν να πάνε ωρομίσθιοι. Όμως τα ΤΕΕ, τα τμήματα ελληνικής γλώσσας, δεν είναι σχολικές μονάδες στο τυπικό εκπαιδευτικό σύστημα. Συνεπώς εκεί δεν μπορούν να προσληφθούν ωρομίσθιοι εκπαιδευτικοί ως επιτόπιο προσωπικό. Δηλαδή αυτό δεν προβλέπεται από το θεσμικό πλαίσιο.

Τι έχουμε κάνει ως ΥΠΑΙΘΑ για την απόσπαση των εκπαιδευτικών σε σχολικές μονάδες και στα ΤΕΕ; Τον Μάρτιο του 2023, πολύ πριν από την έναρξη του σχολικού έτους, εκδώσαμε προκήρυξη για την απόσπαση εκπαιδευτικών στο εξωτερικό. Για την κάλυψη των αναγκών εκδόθηκαν μετά την προκήρυξη αυτή τέσσερις υπουργικές αποφάσεις, Ιούλιο, Αύγουστο, Οκτώβρη και Δεκέμβρη του 2023. Αποσπάστηκαν με βάση αυτές τις αποφάσεις τριάντα εννέα εκπαιδευτικοί στο Συντονιστικό Γραφείο Εκπαίδευσης του Μονάχου, για να καλύψουν μεταξύ των άλλων και τις ανάγκες των κρατιδίων της Βάδης-Βυρτεμβέργης, της Έσσης, αυτά τα οποία αναφέρετε στην ερώτησή σας. Έγινε και πρόσληψη ωρομίσθιου προσωπικού μετά από προκήρυξη που έκανε το Συντονιστικό Γραφείο του Μονάχου, αυτή όμως, όπως σας εξήγησα, δεν αφορά στα ΤΕΕ.

Η έγκαιρη προκήρυξη και η έγκαιρη έκδοση αυτών των υπουργικών αποφάσεων δείχνουν, κύριε συνάδελφε, το έμπρακτο ενδιαφέρον της ελληνικής πολιτείας για να ενισχύσουμε την ελληνόγλωσση εκπαίδευση στο εξωτερικό. Και αυτό το ενδιαφέρον είναι διαρκές, παρά τις δημοσιονομικές δυσχέρειες που υπήρξαν κατά καιρούς στη χώρα.

Θέλω να σας πω όμως και κάτι άλλο, το οποίο δεν θα σας ευχαριστήσει, όπως δεν ευχαριστεί κανέναν μας βεβαίως. Οι ίδιοι εκπαιδευτικοί σε ποσοστό πάνω από 40%, σχεδόν οι μισοί δηλαδή, ανακάλεσαν τις αποσπάσεις τους, οπότε υπάρχουν ακόμη εκπαιδευτικές ανάγκες, όπως αναφέρετε στην ερώτησή σας. Γι’ αυτό τον Δεκέμβρη του 2023 εκδώσαμε πρόσκληση εκδήλωσης ενδιαφέροντος εκπαιδευτικών για απόσπαση στο εξωτερικό. Η διαδικασία αυτή είναι σε εξέλιξη. Σύμφωνα με τα στοιχεία που έχουμε μέχρι τώρα στο Υπουργείο έχουν συνολικά υποβληθεί είκοσι έξι αιτήσεις και πέντε από αυτές αφορούν σε περιπτώσεις που, αν μέχρι τέλους πληρούν τις προϋποθέσεις, μπορούν να αποσπαστούν και να τοποθετηθούν σε τμήματα ΤΕΕ. Από τις πέντε τρεις είναι στο γραφείο του Μονάχου και οι δύο στο Ντίσελντορφ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Στη δευτερολογία, κύριε Πρόεδρε, για να μην κουράζω, θα πω και το επιμίσθιο.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Τσιρώνης για τη δευτερολογία του.

**ΣΠΥΡΙΔΩΝ ΤΣΙΡΩΝΗΣ:** Κατ’ αρχάς να δηλώσω ότι η επίκαιρη ερώτηση έχει ήδη πετύχει τον σκοπό της, που δεν είναι άλλος από την ευαισθητοποίηση του Υπουργείου σας, αφού οι επαναλαμβανόμενες οχλήσεις από την Ομογένεια της Γερμανίας τους τελευταίους τουλάχιστον τρεις μήνες έβρισκαν κλειστές τις πόρτες, έστω και για ένα διαδικτυακό ραντεβού.

Ευτυχώς, πριν από μερικές μέρες, υπήρξε συνεννόηση για συνάντηση. Μπορεί να είναι και τυχαίο γεγονός, αλλά, όπως και να έχει, εμείς το χαιρετίζουμε. Και πέραν της εγκυκλίου για παράταση των αποσπάσεων, καταλαβαίνετε ότι τη φετινή χρονιά για το κρατίδιο πάνω από πεντακόσια παιδιά, ενώ είμαστε στον Ιανουάριο, είναι εκτός ελληνόγλωσσης παιδείας.

Μας λέτε ότι δεν υπάρχει το θεσμικό πλαίσιο. Μπορείτε να δημιουργήσετε, εάν επιθυμείτε, το θεσμικό πλαίσιο, να μη χαθεί και η υπόλοιπη χρονιά. Αυτό έπρεπε να το έχετε προβλέψει τα τελευταία τέσσερα χρόνια. Ήσασταν Κυβέρνηση. Θα έπρεπε να το προβλέψετε, αφού βλέπετε ότι η Ομογένεια αυξάνεται τα τελευταία χρόνια στη Γερμανία διαρκώς.

Ούτε ο προϋπολογισμός όμως αυξήθηκε, ώστε να δώσετε κίνητρα. Διότι πρέπει να δώσετε κίνητρα. Είναι όπως και σε όλα τα άλλα Υπουργεία ή όπως στα νοσοκομεία, ας πούμε, όπου λέμε ότι βγήκαν άγονες οι προκηρύξεις. Μα προφανώς θα βγουν άγονες, όταν δεν υπάρχουν οικονομικά κίνητρα. Για ποιον λόγο θα πάει κάποιος, όταν δεν μπορεί να πληρώσει ούτε το ενοίκιό του; Προφανώς και θα βγαίνει άγονη.

Να σας πω μόνο για τους Έλληνες της Ομογένειας ότι είναι απαραίτητη η ελληνόγλωσση εκπαίδευση των παιδιών τους, ως κύριο εργαλείο για τη συνέχιση και τη διάδοση του ελληνικού πολιτισμού. Υπάρχουν σχολεία που παραμένουν κλειστά, τα σχολεία που αφήνετε κλειστά. Ευτυχώς, υπάρχουν οι σύλλογοι και οι ομοσπονδίες γονέων και κηδεμόνων και προσπαθούν να κρατήσουν ζωντανή τη φλόγα του Ελληνισμού με άλλες εκδηλώσεις, με θεατρικές παραστάσεις, γιορτές και παρελάσεις.

Σε μία από αυτές τις εκδηλώσεις, στη μεγαλειώδη παρέλαση που έγινε στον κεντρικό δρόμο της Στουτγκάρδης, είχα την τιμή να βρίσκομαι μαζί με τον Πρόεδρο του κινήματος, τον Δημήτριο Νατσιό. Σε αυτή παρέλασαν δυόμισι χιλιάδες Ελληνόπουλα με σημαίες και άλλες είκοσι χιλιάδες άτομα, στο κέντρο, ξαναλέω. Δεν έχει δοθεί ξανά ποτέ σε κανένα άλλο κράτος ο κεντρικός δρόμος της Στουτγκάρδης, ώστε να παρελαύνουν τα παιδιά.

Να σας πω ότι με προβλημάτισε ένα γεγονός εκεί από μια υπέροχη τετράδα ανθρώπων, που είναι πρόεδροι και γραμματείς στις συνομοσπονδίες και στις ομοσπονδίες των γονέων και κηδεμόνων, όταν ένας εξ αυτών -που έχει γεννηθεί και μεγαλώσει εκεί- μου είπε το εξής: «Εάν εγώ δεν είχα μάθει ελληνικά, θα με είχατε χάσει, δεν θα ήμουν σήμερα εδώ να βοηθήσω να γίνει αυτή η παρέλαση». Είναι κάτι που πραγματικά μου έχει μείνει χαραγμένο και δεν έχουμε την πολυτέλεια να χάνουμε τέτοιους ανθρώπους.

Σεβαστείτε, παρακαλώ, την ανάγκη και την αγωνία -γιατί αυτή η ερώτηση θα παιχτεί και εκεί και θα σας ακούσουν- των γονέων της Γερμανίας να μεταδώσουν στα παιδιά τους την ελληνόγλωσση παιδεία.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε συνάδελφε, πράγματι, ο κοινοβουλευτικός έλεγχος πολλές φορές κινητοποιεί τα Υπουργεία και είναι και χρήσιμος. Απλώς, τυχαίνει στη δική μας περίπτωση το ενδιαφέρον να προϋπήρχε της δικής σας ερώτησης, η οποία βεβαίως είναι καλοδεχούμενη.

Στην παρατήρησή σας ότι, όταν το θεσμικό πλαίσιο δεν καλύπτει κάτι, πρέπει να το αλλάζουμε, θα σας πω ότι αυτός δεν είναι ο σωστός τρόπος κάποιος να νομοθετεί ή να πολιτεύεται. Το θεσμικό πλαίσιο δεν είναι κάτι το οποίο μπαίνει χωρίς να υπάρχουν οι προϋποθέσεις και θα αλλάζει κατά περίπτωση. Είναι κάτι το οποίο, αν ασκήσετε διοίκηση, θα δείτε ότι δεν γίνεται ποτέ.

Σε ό,τι, λοιπόν, αφορά το επιμίσθιο που με ρωτήσατε, στην κοινή υπουργική απόφαση που βγάζουν το Υπουργείο Οικονομικών και του Υπουργείου Παιδείας καθορίζονται οι όροι, η διαδικασία χορήγησης του επιμισθίου, το ύψος του επιμισθίου και εκείνο το οποίο λαμβάνεται πάντοτε υπ’ όψιν είναι τα δημοσιονομικά δεδομένα. Επειδή κάνατε μία αναφορά και σε άλλους διαγωνισμούς που βγαίνουν άγονοι, τα δημοσιονομικά δεδομένα της χώρας είναι συγκεκριμένα και με βάση αυτά βγαίνουν αποφάσεις με τη δέουσα ευαισθησία αλλά και με τα δημοσιονομικά περιθώρια τα οποία υπάρχουν.

Σε ό,τι αφορά τη μη αναπροσαρμογή, όπως λέτε στην ερώτησή σας, θα σας πω λοιπόν, για να έχετε μια πλήρη εικόνα, ότι προβλέφθηκε από το 2020 ήδη από την Κυβέρνηση του Κυριάκου Μητσοτάκη οι αποσπασμένοι εκπαιδευτικοί στο εξωτερικό να παίρνουν επιμίσθιο όχι μόνο για τα τρία χρόνια απόσπασης, αλλά και για το πρώτο έτος παράτασης. Δηλαδή, αντί για τρία χρόνια, θα παίρνουν τέσσερα χρόνια επιμίσθιο.

Στις στοχευμένες νομοθετικές παρεμβάσεις που πρέπει να γίνεται και στο οποίο συμφωνούμε ότι πρέπει να γίνονται, θα σας πω ότι επισπεύσαμε τη διαδικασία καταβολής του ειδικού επιμισθίου. Κάναμε, δηλαδή, αποκέντρωση, ώστε η αρμοδιότητα πια να ανήκει στις διευθύνσεις και στις περιφερειακές διευθύνσεις της εκπαίδευσης όπου υπάγεται ο εκπαιδευτικός που αποσπάται και το ίδιο γίνεται και με τα οδοιπορικά, για να μην υπάρχει καθυστέρηση όπως μέχρι τότε.

Μια άλλη αλλαγή την οποία κάναμε, που πρακτικά έχει μεγάλη σημασία, είναι ότι μέχρι το 2020 ο αριθμός των εκπαιδευτικών που πήγαιναν στο εξωτερικό με απόσπαση οριζόταν με υπουργική απόφαση πολύ πριν από την έναρξη του διδακτικού έτους και δεν ήταν γνωστά τα κενά. Αυτό είχε ως αποτέλεσμα οι αποσπάσεις να μην ανταποκρίνονται στον πραγματικό αριθμό των κενών και να δημιουργούνται προβλήματα. Αυτό τώρα πια δεν γίνεται, γιατί η διαδικασία είναι αυτή που ανέφερα στην πρωτολογία και ο μέγιστος χρόνος παραμονής ενός εκπαιδευτικού στο εξωτερικό ήταν πέντε χρόνια. Τώρα αυξήθηκε στα έξι χρόνια, οπότε, όταν υπάρχουν και επιτακτικές εκπαιδευτικές ανάγκες και δεν υπάρχουν και άλλοι για να πάρουν τη θέση τους. Διότι στο εκπαιδευτικό σύστημα οι εκπαιδευτικοί μας είχαν μια δικαιολογημένη απαίτηση, να μην πηγαίνουν κάποιοι εκεί και να μην υπάρχει το περιθώριο εναλλαγής, αλλά καμμιά φορά δεν υπάρχει ενδιαφέρον και υπάρχουν και επιτακτικές ανάγκες.

Παρετάθη, λοιπόν, ο χρόνος από πέντε σε έξι και νομίζω ότι όλα αυτά τα οποία σας εξέθεσα -θέλω να πιστεύω με συντομία- αποδεικνύουν και το ειλικρινές και το έμπρακτο ενδιαφέρον το οποίο έχει η Κυβέρνησή μας για την εκπαίδευση τόσο στο εσωτερικό όσο και στο εξωτερικό.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και δύο εκπαιδευτικοί συνοδοί τους από το Γυμνάσιο Κουτσουρά Λασιθίου, της ιδιαίτερης περιφέρειάς μου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Συνεχίζουμε τώρα με έναν κύκλο τριών επίκαιρων ερωτήσεων προς τον Υπουργό Περιβάλλοντος και Ενέργειας. Θα απαντήσει η Υφυπουργός Περιβάλλοντος και Ενέργειας, η κ. Αλεξάνδρα Σδούκου.

Θα συζητηθεί, λοιπόν, η πρώτη με αριθμό 536/8-1-2024 επίκαιρη ερώτηση πρώτου κύκλου της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Καλλιόπης Βέττα προς τον Υπουργό Περιβάλλοντος και Ενέργειας, με θέμα: «Αναπάντητα ερωτήματα για το μέλλον, τη βιωσιμότητα και το κόστος της τηλεθέρμανσης στην Περιφερειακή Ενότητα (ΠΕ) Κοζάνης».

Παρακαλώ, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Καλημέρα! Καλή χρονιά εύχομαι!

Κυρία Σδούκου, το ζήτημα της τηλεθέρμανσης είναι πάρα πολύ σημαντικό για τους κατοίκους της Περιφερειακής Ενότητας Κοζάνης και Αμυνταίου βέβαια, μιας και έχουμε τρεις τηλεθερμάνσεις. Εγώ θα περιοριστώ στις δύο αυτές τηλεθερμάνσεις σήμερα.

Όπως είναι γνωστό, λειτουργεί από το 1993 απρόσκοπτα και το πιο σημαντικό είναι ότι δεν είναι παροχή αυτό ή ευεργέτημα. Είναι υποχρέωση της ΔΕΗ, υποχρέωση των εκάστοτε κυβερνήσεων και επίσης, είναι αντιστάθμισμα σε όλα αυτά που έχει υποστεί η περιοχή μας, δίνοντας τον λιγνιτικό πόρο και όλες τις υποδομές, προκειμένου να έχει η χώρα μας ενέργεια.

Από τον Σεπτέμβρη του 2019, με την αιφνίδια, την πρόχειρη αυτή απόφαση του Πρωθυπουργού να κλείσουν οι λιγνιτικές μονάδες, χωρίς διαβούλευση με την τοπική κοινότητα, έχουμε πάρα πολλά προβλήματα και μια τεράστια περιδίνηση ως προς τις τηλεθερμάνσεις. Υπάρχει μια τεράστια αβεβαιότητα για το μέλλον τους. Έχουμε αλλοπρόσαλλες πρωτοβουλίες της Κυβέρνησης στο θέμα της συμμετοχής του λιγνίτη. Ανοίγει-κλείνει την παροχή του λιγνίτη και αντίστοιχα, ανοίγει-κλείνει τα εργοστάσια με το ΕΣΕΚ.

Είδαμε πρόσφατα που λέγατε ότι θα κλείσουν στο τέλος του 2023 οι μονάδες του Αγίου Δημητρίου. Ίσως να ήταν λάθος, αλλά και αυτό κάτι λέει για την προχειρότητα της Κυβέρνησης. Δεν υπάρχει κανένας προγραμματισμός και όλα αυτά επιτείνουν την ανασφάλεια των κατοίκων.

Επίσης, οι δημοτικές επιχειρήσεις της Κοζάνης και της Πτολεμαΐδας κλονίζονται κυριολεκτικά από το τεράστιο κόστος αυτή τη στιγμή, από τα χρέη που έχουν συσσωρευτεί εξαιτίας της υψηλής τιμής της μεγαβατώρας, εξαιτίας της ρήτρας αναπροσαρμογής, εξαιτίας των CO2, εξαιτίας γενικά και της αγοράς πετρελαίου, που αναγκάζονται πολλές φορές να έχουν, όπως ο Δήμος Κοζάνης πρόσφατα και πέρυσι και πρόπερσι. Είναι τεράστια αυτά τα κόστη.

Στην ερώτηση, λοιπόν, που σας είχα καταθέσει τον Σεπτέμβρη δεν απαντήσατε, δυστυχώς. Αναφερόμουν στα προβλήματα και το διάδοχο σχήμα, δηλαδή το ΣΗΘΥΑ, στις καθυστερήσεις στην Πτολεμαΐδα 5, επίσης στις απαιτήσεις της ΔΕΗ προς τις επιχειρήσεις και τους δήμους.

Αντίθετα, δώσατε μια στεγνή υπηρεσιακή απάντηση εκ μέρους της Ειδικής Γραμματείας Διαχείρισης Προγραμμάτων Ευρωπαϊκού Ταμείου Περιφερειακής Ανάπτυξης.

Οι δήμοι αυτή τη στιγμή αναγκάζονται να αυξήσουν το κόστος στην τηλεθέρμανση. Τους αναγκάζετε εσείς με την πολιτική σας.

Να πω χαρακτηριστικά ότι στην Πτολεμαΐδα ήδη η πώληση της θερμικής ενέργειας θα αυξηθεί στις αρχές του 2024 κατά 57,47%. Αυτό είναι ένα τεράστιο κόστος. Σημαίνει ότι ένα διαμέρισμα εκατό τετραγωνικών θα έχει αύξηση από 350 ευρώ το έτος στα 710. Επίσης, υπάρχουν οι κυβερνητικές απαντήσεις, οι οποίες δεν μας καλύπτουν μέχρι στιγμής για το μέλλον της τηλεθέρμανσης και έχουμε μεγάλη ανησυχία γι’ αυτό γιατί καθυστερεί το διάδοχο σχήμα πάρα πολύ και αυτό προκαλεί αιμορραγία στα οικονομικά των δημοτικών επιχειρήσεων.

Δυο ερωτήσεις, λοιπόν. Ποιες είναι οι επίσημες δεσμεύσεις και τα οριστικά χρονοδιαγράμματα για την απρόσκοπτη λειτουργία της τηλεθέρμανσης στην Περιφερειακή Ενότητα Κοζάνης χωρίς επιβάρυνση για τους πολίτες; Είναι πολύ σημαντικό αυτό, για τα επόμενα χρόνια και πότε θα ολοκληρωθεί η ΣΗΘΥΑ, με ποιο κόστος και πώς θα ενισχύσετε τις οικείες δημοτικές επιχειρήσεις που αντιμετωπίζουν προβλήματα εξαιτίας της έλλειψης κυβερνητικής στήριξης. Δεν μας καθησυχάζουν τα πρόσφατα δημοσιεύματα για τη ΣΗΘΥΑ. Δεν επαρκούν αυτά. Θα ήθελα δεσμευτικές απαντήσεις. Όχι ότι οι κάτοικοι της Περιφερειακής Ενότητας Κοζάνης θα έχουν οπωσδήποτε τηλεθέρμανση, όπως έχετε πει στο παρελθόν. Θέλουμε συγκεκριμένα πράγματα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει η Υφυπουργός Περιβάλλοντος και Ενέργειας, κ. Αλεξάνδρα Σδούκου.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε. Ευχαριστώ, κυρία Βέττα.

Εγώ θα συμφωνήσω μαζί σας ότι το θέμα της τηλεθέρμανσης που θέτετε είναι πάρα πολύ σοβαρό, πολύ σημαντικό για τον κόσμο της δυτικής Μακεδονίας. Και ακριβώς γι’ αυτό τον λόγο στους έξι μήνες της θητείας μας στο Υπουργείο έχουμε αφιερώσει πάρα-πάρα πολλές ώρες, ατελείωτες συζητήσεις, συσκέψεις με όλους τους εμπλεκόμενους για να τηρήσουμε το χρονοδιάγραμμα και να δούμε όλο τον προγραμματισμό και τον σχεδιασμό. Μάλιστα αν θέλετε μπορείτε να έρθετε και στην επόμενη σύσκεψη που έχουμε την Τετάρτη, στην οποία θα συμμετάσχουν από την περιοχή ο περιφερειάρχης και οι δήμαρχοι για να ενημερωθείτε και πολύ-πολύ συγκεκριμένα.

Στην ίδια ερώτηση η αλήθεια είναι ότι πριν από τις γιορτές απάντησα στον συνάδελφό σας στον κ. Κουκουλόπουλο. Αλλά δεν πειράζει. Πάμε να το ξαναδούμε από την αρχή. Είναι μια ευκαιρία να ακούσουν ξανά οι πολίτες την πραγματικότητα όχι αυτά τα δεδομένα virtual reality που αναφέρατε. Θα μου επιτρέψετε να σας απαντήσω, όμως, γιατί το αναφέρατε.

Δεν είναι βίαιη η απολιγνιτοποίηση. Δεν έχει γίνει χωρίς σχέδιο. Αυτό πρέπει να το καταλάβετε κάποια στιγμή και να σταματήσετε να το λέτε. Το ακούμε τώρα τέσσερα χρόνια από την Αξιωματική Αντιπολίτευση. Είναι μία κομβικής σημασίας στρατηγική επιλογή, η οποία έλαβε χώρα για δύο λόγους. Πρώτον, γιατί ο λιγνίτης, κ. Βέττα, είναι πάρα πολύ ακριβός. Η χρήση του λιγνίτη για την ηλεκτροπαραγωγή είναι εξαιρετικά κοστοβόρα. Ξέρετε πόσο κάνει σήμερα η μία μεγαβατώρα από λιγνίτη; Εκατόν πενήντα ευρώ. Πόσο κάνει από το φυσικό αέριο; Εκατόν δεκαπέντε. Με βάση τις σημερινές τιμές. Αντίστοιχα από τις ΑΠΕ το κόστος για τον καταναλωτή είναι περίπου στα 79. Τι θέλετε να κάνουμε; Να συνεχίσουμε να χρησιμοποιούμε τον λιγνίτη και να επιβαρύνουμε την ελληνική κοινωνία πληρώνοντάς τον; Το έχουμε πει χίλιες φορές. Δεύτερον, είναι προφανώς εξαιρετικά βρώμικο και ρυπογόνο καύσιμο. Οπότε σε ό,τι αφορά στην απολιγνιτοποίηση θα σας απαντήσω ότι ακριβώς με το σχέδιο που έχουμε ετοιμάσει, το σχέδιο δίκαιης μετάβασης, το οποίο θα αλλάξει το αναπτυξιακό μοντέλο της περιοχής και το περιβαλλοντικό αποτύπωμα προφανώς των λιγνιτικών περιοχών με τα 1,6 δισεκατομμύρια που έχουμε λάβει πρώτοι σε όλη την Ευρώπη, είναι βέβαιο ότι η περιοχή εκεί θα αλλάξει εντελώς στο επόμενο χρονικό διάστημα.

Ως προς την ερώτησή σας αντιλαμβάνομαι ότι πηγάζει από ένα γνήσιο ενδιαφέρον για το πώς θα θερμαίνεται ο κόσμος. Όμως είναι άλλο το γνήσιο ενδιαφέρον και είναι άλλο μια πρόκληση πανικού στο θέμα της τηλεθέρμανσης. Δεν ξέρω αν είναι ακούσια, δεν ξέρω αν γίνεται τεχνηέντως. Το ξεκαθαρίζω, λοιπόν, για άλλη μια φορά από το Βήμα, όπως έκανα και πριν από τις γιορτές, ότι δεν υπάρχει κανένας σχεδιασμός, δεν εξετάζεται καμμία απόφαση που δεν διασφαλίζει πλήρως τη τηλεθέρμανση των κατοίκων της περιοχής. Και το λέω αυτό γιατί νομίζω ότι αυτό υπονοείτε. Λέτε στην ερώτησή σας: «αναπάντητα ερωτήματα για το μέλλον, για τη βιωσιμότητα». Το έχουμε πει ότι δεν υπάρχει θέμα με την τηλεθέρμανση. Είμαστε σε συνεργασία και με τη δημοτική επιχείρηση. Το έχει επισημάνει και η ίδια άλλωστε. Ο Άγιος Δημήτριος θα συνεχίσει να τροφοδοτεί αυτή τη στιγμή αδιάλειπτα την Κοζάνη και τους οικισμούς, επίσης, μέχρι να ολοκληρωθεί αυτή η ισοδύναμη λύση που μελετάμε. Οπότε θα συνιστούσα λίγη ψυχραιμία σε αυτή τη φάση που βρισκόμαστε.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Βέττα για την δευτερολογία της.

**ΚΑΛΛΙΟΠΗ ΒΕΤΤΑ:** Κυρία Σδούκου, ανοίξατε μία μεγάλη συζήτηση για το αν είναι βίαιη η απολιγνιτοποίηση. Σαφώς είναι βίαιη η απολιγνιτοποίηση και φαίνεται από τα αποτελέσματα. Τα σχέδια τα κάνατε μετά. Αυτή τη στιγμή δεν έχει μπει μια πέτρα πάνω στην άλλη. Μόνο ακούμε ασκήσεις επί χάρτου, το σχέδιο διοίκησης αναπτυξιακής μετάβασης. Όλα αυτά κατόπιν εορτής αφού έχουμε 10% μείωση του πληθυσμού της περιοχής μας, τεράστια ανεργία -είμαστε η περιοχή που έχει τη μεγαλύτερη ανεργία σε όλη την Ευρώπη, ειδικά στους νέους- φυγή ανθρώπων, κλείσιμο επιχειρήσεων, κλείσιμο τμημάτων πανεπιστημιακών. Όλα αυτά είναι αποτέλεσμα της βίαιης απολιγνιτοποίησης. Όταν εξήγγειλε ο Πρωθυπουργός από το βήμα του ΟΗΕ την απολιγνιτοποίηση δεν το ξέρανε ούτε οι Υπουργοί του. Ταυτόχρονα υπήρχε Υπουργός του που έλεγε άλλα πράγματα σε σύσκεψη. Τι να σας πω, δηλαδή. Και σαφώς είμαστε υπέρ των ΑΠΕ αλλά όχι με αυτόν τον τρόπο χωρίς να υπάρχει ειδικό χωροταξικό σχέδιο. Αυτή τη στιγμή γίνεται το μεγαλύτερο κοινωνικό πείραμα στην περιοχή μας με τεράστια ανάπτυξη των ΑΠΕ αλλά χωρίς σχέδιο σε βάρος άλλων δραστηριοτήτων των κατοίκων. Αυτό δεν είναι σχέδιο. Αυτό είναι βίαιο και το πληρώνουν δυστυχώς οι κάτοικοι της περιοχής μας. Επίσης, δεν έχετε βάλει τις ΑΠΕ μόνο. Έχετε βάλει το φυσικό αέριο το οποίο είναι ορυκτό καύσιμο. Το οποίο πληρώνει επίσης η CO2. Μπορεί αυτή τη στιγμή να είναι πιο φθηνό αλλά εξαρτάται από γεωπολιτικές συνθήκες.

Ωστόσο για την τηλεθέρμανση δεν μας δώσατε απαντήσεις συγκεκριμένες. Εγώ έχω συγκεκριμένα ερωτήματα. Επανέρχομαι λοιπόν στο θέμα μας. Ο χρόνος είναι πάρα πολύ λίγος για να αναπτύξουμε το θέμα της απολιγντιτοποίησης. Δεν μας καθησύχασαν. Δεν μας είπατε ουσιαστικά τίποτα παρά μόνο «θα δούμε». Όπως και στην προηγούμενη απάντηση στον συνάδελφό μου από την Κοζάνη, ότι θα έχουμε τηλεθέρμανση. Οι ερωτήσεις είναι πολύ συγκεκριμένες. Θα δεσμευθείτε ότι ο ΑΗΣ Αγίου Δημητρίου θα τροφοδοτεί το σύστημα μέχρι την ολοκλήρωση όλων των έργων, ΣΗΘΥΑ και τα άλλα έργα δίπλα; Επίσης, ποια θα είναι η επιδότηση πάνω στην τιμή πώλησης της ΔΕΗ προς τον ΣΗΘΥΑ; Καταλαβαίνετε ότι με την τιμή πώλησης στα 85 ευρώ που βγήκε σε δημοσιεύματα προχθές, όπως αναφέρουν αυτά, το τελικό κόστος για τους καταναλωτές θα είναι υπέρογκο. Είναι πολύ παραπάνω από το ποσό που δίνεται αυτή τη στιγμή. Η τιμή δηλαδή. Επίσης, τι θα γίνει μόλις κλείσει η Πτολεμαΐδα 5 την οποία προετοιμάζετε ότι θα κλείσει το 2028. Είναι μια τεράστια επένδυση. Tο 2028 θα κλείσει. Έτσι λέτε τουλάχιστον. Αυτό είναι το σχέδιό σας. Η Πτολεμαΐδα 5 τροφοδοτεί το σύστημα με ποσοστό 42%, όπως λέτε τώρα εκτός από το ΣΗΘΥΑ. Τι θα γίνει λοιπόν; Και είναι σε χαμηλότερες τιμές αυτή τη στιγμή. Θα είναι η τροφοδοσία. Ακόμα δεν έχει μπει η Πτολεμαΐδα 5.

Δώστε μας μια απάντηση για τις δημοτικές επιχειρήσεις. Παρά το γεγονός ότι κάνουν μεγάλη κατανάλωση δεν τους βάζετε στους μεγάλους καταναλωτές. Δηλαδή, να έχουν, όπως οι μεγάλες βιομηχανίες, μικρότερο ποσό στη μεγαβατώρα. Αντίθετα πληρώνουν τριπλάσια τιμή αυτή τη στιγμή. Πείτε μας τι γίνεται στην Πτολεμαΐδα όπου ο οικείος δήμος ήταν εντάξει στις συμβατικές υποχρεώσεις με τον αγωγό για τη σύνδεση με την Πτολεμαΐδα 5. Ήταν μέσα στα χρονικά όρια. Τον Οκτώβριο ήταν το περιθώριο. Το έδωσε τον Νοέμβριο έτοιμο, ενώ η κατασκευάστρια εταιρεία δεν ήταν εντάξει με την ανοχή και την κάλυψη της Κυβέρνησης. Δεν ανταποκρίθηκε στις συμβατικές υποχρεώσεις για αυτά τα συνοδά έργα με αποτέλεσμα αντί για το φθινόπωρο να το παραδώσει τον Μάιο. Άρα χάνεται κι αυτός ο χρόνος διασύνδεσης, δηλαδή της τηλεθέρμανσης Πτολεμαΐδας με την Πτολεμαΐδα 5. Πείτε μας γιατί καθυστέρησε τόσο δραματικά η λειτουργία της Πτολεμαΐδας 5 και δυναμίτισε τόσο πολύ αυτή την αφαίμαξη με τους ηλεκτρολέβητες. Γιατί πρόκειται για οικονομική αφαίμαξη με τη διασύνδεση με τους ηλεκτρολέβητες.

Επίσης, αν προλαβαίνετε, να μας πείτε για τα μεγάλα κενά στις οργανικές θέσεις των δημοτικών επιχειρήσεων και τον μεγάλο μέσο όρο ηλικίας των εργαζομένων. Είστε συναρμόδιοι. Δεν μου απάντησε ποτέ το Υπουργείο Εσωτερικών, ούτε το δικό σας Υπουργείο. Και πείτε μας, επίσης, ένα πολύ σοβαρό θέμα. Γιατί δεν έχετε εφαρμόσει τον ν.4951/2022, το άρθρο 124, για την κάλυψη από το Ταμείο Ενεργειακής Μετάβασης του κόστους λειτουργίας της τηλεθέρμανσης Εορδαίας μέχρι τη σύνδεση με την Πτολεμαΐδα 5;

Υπήρχε αυτό το ΦΕΚ που λέγατε ότι θα μπορέσετε να καλύψετε αυτό το κόστος. Δεν ενεργοποιήθηκε ποτέ. Θα το καταθέσω αυτό το άρθρο στα Πρακτικά, κύριε Πρόεδρε, να το δουν όλοι και να μπουν μπροστά στις ευθύνες τους.

Επίσης, αν μπορείτε, δώστε μας και μία απάντηση γι’ αυτό που σας ανέφερα στην αρχή, δηλαδή για την έλλειψη ειδικού χωροταξικού για τις ΑΠΕ που αναπτύσσονται άναρχα και άτακτα αυτή τη στιγμή στην περιοχή μας. Δώστε μας, σας παρακαλώ, ουσιαστικές απαντήσεις στη δευτερολογία σας, κυρία Υπουργέ.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν ΦΕΚ, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε.

Τον λόγο έχει η κ. Αλεξάνδρα Σδούκου, Υφυπουργός Περιβάλλοντος και Ενέργειας, για την δευτερολογία της.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Έχετε αναφέρει πάρα πολλά θέματα, τα οποία είναι εκτός πλαισίου της επίκαιρης ερώτησης. Είναι σίγουρα καλοδεχούμενη η κριτική. Ο έλεγχος είναι δουλειά άλλωστε της Αντιπολίτευσης, αλλά θεωρώ ότι όταν τον κάνετε πρέπει να είναι τεκμηριωμένο αυτό που λέτε για να έχει τελικά και ένα ουσιαστικό αποτύπωμα.

Η τηλεθέρμανση λειτουργεί σήμερα; Λειτουργεί. Θα συνεχίσει να λειτουργεί; Παρά τα όποια ενδεχόμενα προβλήματα μπορεί να υπάρχουν λόγω της χρήσης της μονάδας του Αγίου Δημητρίου αυτήν τη στιγμή λειτουργεί η τηλεθέρμανση με το σχήμα που υφίσταται. Έχουμε δεσμευθεί επανειλημμένα ως Κυβέρνηση ότι η τηλεθέρμανση θα συνεχίσει να υπάρχει.

Θα σας δώσω ένα νούμερο, γιατί λέτε ότι επιβαρύνονται οι κάτοικοι της περιοχής οικονομικά. Πόσο πληρώνει σήμερα κάτοικος της δυτικής Μακεδονίας για τη θερμική ενέργεια, κυρία Βέττα, γνωρίζετε; Εξήντα ευρώ τη μεγαβατώρα. Πόσο πληρώνει ο Έλληνας πολίτης σε οποιοδήποτε άλλο σημείο της Ελλάδας; Εκατόν είκοσι ευρώ.

**ΚΑΛΛΙΟΠΗ ΒΕΤΤΑ:** Είμαστε ίδιοι; Είναι η περιοχή.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Βεβαίως, είναι μια περιοχή που πλήττεται, αλλά μην λέτε ότι επιβαρύνεται ο καταναλωτής της δυτικής Μακεδονίας, γιατί πληρώνει σήμερα τα μισά απ’ ότι πληρώνουν όλοι οι υπόλοιποι Έλληνες πολίτες.

Η απολιγνιτοποίηση θα σας πω ξανά ότι θα προχωρήσει γρήγορα, με σοβαρότητα και υπευθυνότητα. Για τα υπόλοιπα θέματα του σχεδίου δίκαιης μετάβασης αρμόδιος είναι ο κ. Παπαθανάσης, που με πολλή χαρά θα σας απαντήσει ως προς το σχεδιασμό.

Το ΕΣΕΚ που έχουμε δρομολογήσει με τους εθνικούς στόχους μέχρι το 2030 θα είναι σαφώς ο πιο υπεύθυνος και ρεαλιστικός οδικός χάρτης, έτσι ώστε η χώρα μας να έχει καθαρή και φθηνή ενέργεια.

Επανέρχομαι στο θέμα ΣΗΘΥΑ που ρωτήσατε. Ξέρετε ο πρώην Δήμαρχος Κοζάνης έχει στείλει μία επιστολή τώρα, μέσα στις γιορτές, προς τον Πρωθυπουργό και ο ίδιος επιβεβαίωνε ότι η επόμενη μέρα της τηλεθέρμανσης και οι ενέργειες που δρομολογούνται από τους διαφόρους -άλλες ενέργειες κάνει η ΔΕΗ, άλλες ενέργειες πρέπει να κάνει η διαδημοτική, άλλες ενέργειες πρέπει να κάνει το Υπουργείο, όλοι εν πάση περιπτώσει, γι’ αυτό και έχουμε αυτή τη συνεργασία- βρίσκονται σε εξέλιξη με βάση τα χρονοδιαγράμματα.

Πρώτον, έχουμε τον αγωγό φυσικού αερίου, ο οποίος οδεύει προς την ολοκλήρωσή του. Δεύτερον, έχουμε την κατακύρωση του διαγωνισμού του αναδόχου από τη ΔΕΗ που θα εκτελέσει το έργο του ΣΗΘΥΑ. Τρίτον, έχουμε τα έργα των αγωγών διασύνδεσης των τριών τηλεθερμάνσεων Κοζάνη, Αμύνταιο και Εορδαία, τα οποία είτε ολοκληρώνονται είτε είναι ώριμα μελετητικά και πρόκειται να ενταχθούν μέσα στο ΕΣΠΑ. Τέταρτον, οι τρεις δήμοι έχουν λάβει την απόφασή τους για τη σύσταση της διαδημοτικής επιχείρησης που θα συμβληθεί με τη ΔΕΗ, οι οποίοι έχουν καθυστερήσει βέβαια να ολοκληρώσουν τη διαδημοτική και να υπογράψουν τη σύμβαση με τη ΔΕΗ, οπότε εγώ δεν ξέρω ποιες είναι αυτές οι απειλές βιωσιμότητας που αναφέρετε και ποιος είναι αυτός ο κακός χαμός που βλέπετε εσείς.

Σε ό,τι αφορά τις δημοτικές επιχειρήσεις -και κλείνω με αυτό- γνωρίζετε πολύ καλά ότι εκπονείται αυτήν τη στιγμή από το Υπουργείο ένα συνολικό σχέδιο αναδιοργάνωσης των Δημοτικών Επιχειρήσεων Υδάτων, βρίσκονται σε εξέλιξη συζητήσεις με όλα τα εμπλεκόμενα μέρη, το χειρίζεται ο Υπουργός, ο κ. Σκυλακάκης. Μιλάμε για ένα μεταρρυθμιστικό σχέδιο εξυγίανσης των δημοτικών επιχειρήσεων και αυτό ακριβώς θα γίνει και στις τοπικές ΔΕΥΑ που έχουν την τηλεθέρμανση.

Επομένως, στο κομμάτι που είναι το αντικείμενο της συζήτησής μας σήμερα, που είναι το ΣΗΘΥΑ και πότε θα ολοκληρωθεί αυτό που μπορώ να σας πω είναι ότι όλα προχωράνε με βάση το μνημόνιο κατανόησης που έχει υπογραφεί από τη ΔΕΗ και να είστε σίγουροι επίσης ότι εξασφαλίζουμε τη χαμηλότερη δυνατή επιβάρυνση και τη χαμηλότερη δυνατή τιμή με βάση όλες αυτές τις εναλλακτικές που υπάρχουν για να καλυφθούν οι θερμικές ανάγκες της περιοχής.

Και αυτό το δείξαμε, επίσης, κυρία Βέττα, και όλο το προηγούμενο χρονικό διάστημα που υπήρχε ενεργειακή κρίση και το νοιάξιμο μας ήταν πώς θα επιβαρύνουμε το λιγότερο δυνατό όλους τους Έλληνες καταναλωτές.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και δύο εκπαιδευτικοί συνοδοί από το 5ο Δημοτικό Σχολείο Αγίας Βαρβάρας Αττικής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωράμε τώρα στην δεύτερη με αριθμό 517/8-1-2024 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστάσιου Νικολαΐδη προς τον Υπουργό Περιβάλλοντος και Ενέργειας, με θέμα: «Προβλήματα από τις εργασίες για το φυσικό αέριο στη Δράμα».

Ορίστε, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ,κύριε Πρόεδρε.

Κατ’ αρχάς χρόνια πολλά σε όλους, καλή χρονιά, υγεία, αγάπη, δημιουργία για την πατρίδα μας.

Κυρία Υπουργέ, πρώτα απ’ όλα θέλω να γίνει σαφές πως κανείς δεν είναι απέναντι στα έργα του φυσικού αερίου. Είναι σημαντικό έργο υποδομής. Επίσης, ως έργο κοινής ωφέλειας γνωρίζουμε όλοι ότι έχει διαφορετικό τρόπο αδειοδότησης από όλα τα άλλα έργα.

Το θέμα μας, όμως, είναι τι γίνεται με τις αποκαταστάσεις στις τομές που έχουν ολοκληρωθεί οι εργασίες. Ποιος ελέγχει αν εκτελείται σωστά το έργο; Γιατί ανάλογα με το συνεργείο που εκτελεί τις εργασίες να ακολουθείται διαφορετικός τρόπος αποκατάστασης; Το αποτέλεσμα είναι οι δρόμοι του δήμου Δράμας να είναι ένα βομβαρδισμένο τοπίο.

Άλλες ερωτήσεις είναι: Γιατί να υπάρχουν μεγάλες καθυστερήσεις στις αποκαταστάσεις; Υπάρχει έλεγχος, ώστε να τηρούνται τα μέτρα ασφαλείας; Το έργο, απ’ ότι γνωρίζετε έχει σταματήσει εδώ και τρεις μήνες. Υπάρχουν ανοιχτά φρεάτια, κακό οδόστρωμα. Δεν ξέρουμε πότε θα ξεκινήσει και πότε θα ολοκληρωθεί το έργο. Είναι ένα βομβαρδισμένο τοπίο σας ξαναλέω με τόση σκόνη που δεν έχετε δει ποτέ στη ζωή σας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Υπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κύριε Νικολαΐδη, θέλω ξεκινώντας να σας πω ότι συμμερίζομαι απόλυτα τις ανησυχίες των κατοίκων και δεν είναι ανησυχίες, αγανάκτηση θα έλεγα ότι είναι των πολιτών. Δεν πρόκειται να αμφισβητήσω καθόλου αυτό που περιγράφετε, το έψαξα και είναι όπως το λέτε.

Θα ήθελα λίγο να έχουμε βέβαια υπ’ όψιν τη μεγάλη εικόνα και το λέτε και εσείς στην ερώτησή σας. Μεγάλη εικόνα είναι ότι γίνονται έργα φυσικού αερίου σε έξι πόλεις της Ανατολικής Μακεδονίας και Θράκης, ένα δίκτυο μήκους τετρακοσίων ενενήντα έξι χιλιομέτρων για περίπου δεκαπέντε χιλιάδες συνδέσεις. Ξαναλέω το νούμερο, τετρακόσια ενενήντα έξι χιλιόμετρα. Είναι σαν να σκάβουμε τον δρόμο Αθήνα – Θεσσαλονίκη, όχι γιατί έτσι μας ήρθε προφανώς, γιατί δεκαπέντε χιλιάδες συμπολίτες μας θέλουν να βάλουν φυσικό αέριο και σωστά, γιατί πέρα από τις όποιες οχλήσεις στη φάση της κατασκευής η πραγματικότητα είναι ότι το φυσικό αέριο έχει πολλά πλεονεκτήματα και το κάνει σαφώς ελκυστικό σε νοικοκυριά και επιχειρήσεις.

Το λέω αυτό, γιατί έχει σημασία να καταλαβαίνουμε σε μία κατασκευαστική παρέμβαση που είναι τόσο μεγάλη όσο είναι αυτό που περιγράψαμε σε έναν πυκνό αστικό ιστό σε έξι πόλεις και επίσης σε ένα τόσο πιεστικό χρονοδιάγραμμα να τελειώσει το έργο, πάντοτε αναμένουμε μια σχετική ταλαιπωρία χωρίς να σημαίνει ότι υπερασπίζομαι αυτό που παρουσιάσατε και εσείς και περιγράψατε.

Τώρα, αυτό δεν σημαίνει ότι είναι αποδεκτές οι κακοτεχνίες στην κατασκευή ενός έργου και η πλημμελής αποκατάσταση των δρόμων. Ακούστε. Εγώ θα μπορούσα να ισχυριστώ σήμερα ότι δεν έχω αρμοδιότητα για το συγκεκριμένο θέμα, γιατί η ευθύνη αποκατάστασης του οδοστρώματος αφορά σε μια σύμβαση μεταξύ της ΔΕΔΑ και του εργολάβου που ανέλαβε να κάνει το έργο. Είναι μία σύμβαση ανάμεσα σε δύο ανώνυμες εταιρείες. Το Υπουργείο δεν μπορεί να υπεισέλθει σε αυτή τη σύμβαση μεταξύ των δύο εταιρειών.

Δεν το κάνω, γιατί σέβομαι απόλυτα την ταλαιπωρία των πολιτών. Είναι ακέραιη η ευθύνη που έχει η εταιρεία που ανέλαβε να κάνει το έργο, σε ό,τι αφορά στις προθεσμίες, στις υποχρεώσεις της, στην τήρηση του πλαισίου.

Και επειδή μου είναι πάρα πολύ εύκολο να πω: «Δεν έχω αρμοδιότητα», εγώ σας ενημερώνω ότι φρόντισα να ενημερωθώ από την αρμόδια εταιρεία, την ΔΕΔΑ, για το πού βρίσκεται το θέμα, όπου πράγματι μέσα στο καλοκαίρι υπήρχαν περίπου εξίμισι χιλιόμετρα, από ότι γνωρίζω, που ήταν ανοικτά και είχαν καθυστερήσει και υπήρχαν κακοτεχνίες τα οποία τα έκλεισαν.

Προφανώς, αυτές οι καθυστερήσεις που λέτε, οφείλονταν σε καθυστερήσεις του εργολάβου που είχε αναλάβει και είναι ένα ζήτημα αυτό, η ορθή εκτέλεση της σύμβασης. Δεν ξέρω αν θα έπρεπε η εταιρεία να καταγγείλει τη σύμβαση, για παράδειγμα. Και δεν ξέρω πόσο εύκολο είναι όταν καταγγέλλεις μία σύμβαση να αφήσεις το έργο στην κατάσταση που είναι, στα μισά και να επαναπροκηρύξεις για να έχεις μια ορθή εκτέλεση.

Πάντως, αυτή τη στιγμή, αυτό που μπορώ να σας πω -από την ενημέρωση που έχω- είναι ότι εκκρεμούν άλλα 2,8 χιλιόμετρα. Υπήρχαν καθυστερήσεις πράγματι, γιατί υπήρχαν καθυστερήσεις από την πλευρά των προμηθευτών. Σε κάθε περίπτωση αυτό δεν μπορεί να συνεχιστεί. Η δέσμευση της εταιρείας είναι ότι θα το ολοκληρώσει το αμέσως επόμενο χρονικό διάστημα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πάρα πολύ.

Πρώτα από όλα, ξέρετε πολύ καλά ότι δεν ήρθα εδώ για να αντιπαρατεθώ. Το γνωρίζετε πάρα πολύ καλά. Το μόνο μου μέλημα είναι να ακούσει ο λαός της Δράμας, οι κάτοικοι του Νομού Δράμας, την αλήθεια από κυβερνητικά στελέχη. Γιατί τόσα χρόνια ακούμε μόνο: «Είμαι εκπρόσωπος της κυβέρνησης και σας λέω ποια είναι η γνώμη της κυβέρνησης». Το ακούσαμε για τον δρόμο Δράμα-Αμφίπολη. Δεν μας ενδιαφέρει, είναι εκτός θέματος, το ξέρω. Το ακούσαμε για τον δρόμο Δράμα-Καβάλα. Μηδέν έργα για τον Νομό Δράμας.

Σε έναν νομό που φθίνει και το γνωρίζετε πάρα πολύ καλά από την ιδιότητα σας και ως γραμματέας του Υπουργείου σε σχέση με τα μάρμαρα, σας έχουμε καλέσει και ευχόμαστε να έρθετε να δείτε τον Νομό της Δράμας, την παραγωγή της Δράμας, να δείτε και το χάλι της Δράμας. Γιατί όταν θα έρθετε η απόφαση σας θα είναι να μην ξαναρθείτε.

Τώρα έρχομαι στο θέμα μας. Οι ερωτήσεις ήταν ξεκάθαρες.

Δείτε τις φωτογραφίες. Δράμα 2023, Χριστούγεννα. Είναι σήμερα. Σας είπε η εταιρεία ότι έχει λυθεί. Δείτε και στις οδούς Ανθυποπυραγού Μαρκοπούλου 17, Σαπφούς 12, Πλάτωνος 29, Μεγάλου Αλεξάνδρου. Εδώ, κυρία Υπουργέ, υπάρχουν φωτογραφίες από όλο τον Δήμο Δράμας που δείχνουν ότι δεν έχει αποκατασταθεί τίποτα μέχρι και σήμερα.

Η εταιρεία σάς είπε ότι έχει αποκατασταθεί το δίκτυο. Η ερώτηση είναι ξεκάθαρη και συγγνώμη άμα κάνω λάθος. Ποιος φέρει ευθύνη εάν γίνει ένα τροχαίο δυστύχημα; Με πλάκες στους δρόμους που κλείνουν τα φρεάτια, εκεί που δεν είναι ανοιχτά, που εάν πατήσει ένα μηχανάκι θα θρηνήσουμε νέο κόσμο. Ποιος φέρει ευθύνη; Δημοπρατήθηκε ένα έργο, το πήρε μια εταιρεία. Ποιος έχει την ευθύνη της παραλαβής; Ποιος έχει την ευθύνη της ασφάλειας; Γιατί δεν κοιτάτε τον κόσμο της Δράμας στα μάτια για μία φορά, κυρία Υπουργέ;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Υπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Τον κόσμο τον κοιτάζω στα μάτια και σας απαντώ με απόλυτη σοβαρότητα και απόλυτη ειλικρίνεια. Σας ξαναλέω ότι συμμερίζομαι την αγανάκτηση των κατοίκων της Δράμας. Το ίδιο θα ένιωθα αν ζούσα εκεί αυτή τη στιγμή.

Ανεξάρτητα από το γεγονός ότι δεν έχουμε αρμοδιότητα στο Υπουργείο να εποπτεύσουμε την εν λόγω σύμβαση, παρ’ όλα αυτά δεν μένουμε αμέτοχοι και γι’ αυτό -από την πρώτη στιγμή που ήρθε το θέμα στο Υπουργείο και μετά από πίεση, επίσης, δική μας- η εταιρεία διανομής έχει δεσμευθεί ότι οι ασφαλτοστρώσεις θα ολοκληρωθούν το προσεχές διάστημα. Εγώ δεν σας είπα ότι τα έχουνε κλείσει όλα. Τις έχω δει τις φωτογραφίες, έχω δει τα πάντα. Είναι 2,8 χιλιόμετρα. Είναι όλες οι οδοί εδώ καταγεγραμμένες που είναι ανοιχτές αυτή τη στιγμή και δεν έχουνε ολοκληρωθεί. Με βάση την επιστολή που έστειλαν εχθές στο Υπουργείο Περιβάλλοντος, αυτό το έργο θα ολοκληρωθεί μέχρι τις αρχές Φεβρουαρίου.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ποιος θα το παραλάβει…

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Η αρμόδια εταιρεία, η Δημόσια Επιχείρηση Φυσικού Αερίου, που ανέλαβε να κατασκευάσει το έργο φυσικού αερίου και συμβλήθηκε με τον εργολάβο που υλοποιεί αυτή τη στιγμή το έργο, θα είναι αυτή που θα παραλάβει το εν λόγω έργο.

Τώρα να προσθέσουμε ότι εδώ, πράγματι, παρατηρήθηκαν και κάποιες καθυστερήσεις γιατί ο εργολάβος βρισκόταν σε διαδικασία εξαγοράς από άλλη εταιρεία. Δυστυχώς, δεν είναι, βέβαια, η πρώτη φορά που τα έργα αυτά κρατούν για μεγάλα χρονικά διαστήματα και έχει ως αποτέλεσμα να παρατηρούνται καθυστερήσεις.

Εγώ θέλω να κρατήσουμε –κλείνοντας- αυτό που σας ανέφερα, ότι οι κάτοικοι σε αυτές τις έξι πόλεις θα αποκτήσουν σταδιακά πρόσβαση στο φυσικό αέριο. Είναι κάτι που μέχρι σήμερα μας έλεγαν ότι αυτό είναι προνόμιο μόνο όσων ζουν στις μεγάλες πόλεις και αυτό ήταν ένα παράπονο, αν θέλετε, πολλών συμπολιτών μας σε μικρές πόλεις της Ελλάδας.

Η φάση της κατασκευής που περνάμε τώρα, με αυτές τις δυσχέρειες που αναφέρατε, είναι παροδική. Με βάση τη δέσμευση της εταιρείας μέχρι τις 9 Φεβρουαρίου, όπως αναφέρουν, θα έχουν ολοκληρωθεί τα υπολειπόμενα αυτά 2,8 χιλιόμετρα. Θεωρώ, όμως, ότι το αποτύπωμα του φυσικού αερίου στην καθημερινότητα, στα σπίτια, στις δουλειές των κατοίκων, θα είναι διαρκές.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Συνεχίζουμε με την τέταρτη επίκαιρη ερώτηση με αριθμό 542/8-1-2024 δευτέρου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία, προς τον Υπουργό Περιβάλλοντος και Ενέργειας με θέμα: «Ο απολογισμός της ελληνικής συμμετοχής στην πρόσφατη παγκόσμια διάσκεψη του ΟΗΕ για το κλίμα (COP 28) στο Ντουμπάι».

Παρακαλώ, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρία Υφυπουργέ, στις αρχές Δεκεμβρίου ο Υπουργός Περιβάλλοντος συνόδευσε τον Πρωθυπουργό στο Ντουμπάι, στην Παγκόσμια Διάσκεψη του ΟΗΕ για το περιβάλλον. Ο κ. Μητσοτάκης έκανε πεντάλεπτη παρέμβαση στη σύνοδο παρουσιάζοντας στοιχεία που δείχνουν τη μείωση χρήσης ορυκτών καυσίμων στην Ελλάδα, ενώ παράλληλα συμμετείχε σε εκδηλώσεις στο περιθώριο της COP28.

Την ίδια στιγμή οι περιβαλλοντικές οργανώσεις διαμαρτύρονται για την θολή φρασεολογία στα λεγόμενα κείμενα απογραφής προόδου της φετινής παγκόσμιας διάσκεψης, τα οποία θέτουν ως μακροπρόθεσμο στόχο την απομάκρυνση και όχι την κατάργηση από την χρήση ορυκτών καυσίμων.

Σύμφωνα, όμως, με τους επιστήμονες για να συγκρατηθεί η αύξηση της θερμοκρασίας στον πλανήτη κάτω από το κρίσιμο όριο του 1,5 βαθμού Κελσίου -ήδη σήμερα βρισκόμαστε στο 1,1 σε σχέση με τη θερμοκρασία στην προβιομηχανική εποχή- απαιτείται πλήρης κατάργηση της χρήσης των ορυκτών καυσίμων και αυτό είναι μια δέσμευση της Διάσκεψης του Παρισιού το 2015.

Σύμφωνα με την κριτική πολλών περιβαλλοντικών οργανώσεων, την οποία συμμερίζεται η Πλεύση Ελευθερίας ως κόμμα που συνδέεται με αυτά τα κινήματα, η ενοχλητική υποχώρηση στην COP28 σχετίζεται με το γεγονός ότι ο Προεδρεύων της ήταν ο Υπουργός Βιομηχανίας των Εμιράτων, ο οποίος είναι Πρόεδρος του διοικητικού συμβουλίου της δωδέκατης μεγαλύτερης επιχείρησης πετρελαίου στον κόσμο. Το πετρέλαιο, όπως γνωρίζετε, είναι το ευρύτερης χρήσης ορυκτό καύσιμο παγκοσμίως.

Στη διάρκεια της συζήτησης για τον προϋπολογισμό έθεσα με παρέμβασή μου υπ’ όψιν του Υπουργού Περιβάλλοντος το θέμα και μάλιστα, είπα ότι δεν έχει υπάρξει ενημέρωση. Τελικά, επήλθε ενημέρωση μερικές ημέρες αργότερα στην αρμόδια επιτροπή, στις 19 Δεκεμβρίου, λίγο πριν κλείσει η Βουλή για τα Χριστούγεννα. Αλλά και τότε πάλι δεν πήραμε σαφείς απαντήσεις σε αυτά τα ερωτήματα.

Και σας ρωτώ συγκεκριμένα, κυρία Υφυπουργέ: Έθεσε η Ελλάδα θέμα σύγκρουσης συμφερόντων ανάμεσα στην ιδιότητα του Προεδρεύοντος της φετινής Παγκόσμιας Διάσκεψης του ΟΗΕ για το κλίμα, Σουλτάνου Αλ Τζαμπέρ και στην ιδιότητά του ως Προέδρου του διοικητικού συμβουλίου της δέκατης μεγαλύτερης εταιρείας εξόρυξης πετρελαίου στον κόσμο ή όχι; Και γιατί; Και δεύτερον: Γιατί ο κ. Μητσοτάκης δεν διατύπωσε με σαφήνεια, στην παρέμβασή του στην COP28, αν η Ελλάδα τάσσεται υπέρ του τερματισμού της πλήρους κατάργησης της χρήσης ορυκτών καυσίμων ή αν αρκείται στην ασαφή διατύπωση στόχων περί σταδιακής μείωσης ή ως επί το πλείστον κατάργησή τους, όπως υποστηρίζουν τα πετρελαιοπαραγωγά κράτη;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καζαμία.

Παρακαλώ, κυρία Υπουργέ.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κύριε Βουλευτά, ευχαριστώ πολύ για την πολύ ενδιαφέρουσα ερώτησή σας.

Πρώτον, αυτή η ετήσια σύνοδος του ΟΗΕ που γίνεται για την κλιματική αλλαγή είναι πολύ σημαντική σύνοδος. Πολύ σημαντική! Νομίζω το γνωρίζετε και εσείς. Και σηματοδοτεί, βεβαίως, κάθε φορά την πρόοδο, αν θέλετε, στον παγκόσμιο διάλογο που γίνεται για το κλίμα, αλλά ταυτόχρονα δείχνει και την περιπλοκότητα του ζητήματος, πόσο δύσκολο εγχείρημα είναι να αντιμετωπίσουμε τα ζητήματα της κλιματικής αλλαγής.

Εδώ ανοίγω μια παρένθεση, για να πω ότι αυτά τα συμπεράσματα της συνόδου είναι προϊόν διαπραγμάτευσης κεκλεισμένων των θυρών, εκατό ογδόντα εννέα χωρών. Οι εκπρόσωποι εκατόν ογδόντα εννέα χωρών συζητούν επί σχεδόν δύο εβδομάδες, για να βγουν στο τέλος τα συμπεράσματα της συνόδου.

Εσείς αναφέρετε στην ερώτησή σας ότι αυτά τα συμπεράσματά της συνόδου δεν είναι ικανοποιητικά επειδή σχετίζονται με την ιδιότητα του Προεδρεύοντος, ο οποίος ταυτόχρονα είναι και ο Υπουργός Πετρελαίου των Ηνωμένων Αραβικών Εμιράτων.

Μια και κοίταζα την ερώτησή σας, να διευκρινίσουμε ότι δεν είναι σουλτάνος ο Αλ Τζαμπέρ. Το όνομά του είναι «Σουλτάν», όπως το δικό σας είναι «Αλέξανδρος». Το λέω, για να το γνωρίζετε.

Ως προς το ποιος προέδρευσε στην COP αυτό είναι επιλογή της χώρας που φιλοξενεί την COP. Η ουσία είναι ότι δεν εκφράστηκε καμμία ένσταση, όχι μόνο από εμάς, από όλη την Ευρωπαϊκή Ένωση, όταν χρειάστηκε ως μέλος και εμείς της ευρωπαϊκής οικογένειας να λάβουμε την κοινή μας θέση πριν γίνει η Σύνοδος του ΟΗΕ, η COP.

Και δεν εκφράστηκε, αν θέλετε τη γνώμη μου, γιατί το πρόσωπο του Προέδρου δεν θεωρώ ότι είναι το μείζον, όπως εσείς το παρουσιάζετε. Ίσα-ίσα, θα έλεγα ότι είναι προς το συμφέρον της κοινής παγκόσμιας προσπάθειας η ενεργοποίηση και η συστράτευση των πετρελαιοπαραγωγών χωρών. Γιατί είναι χώρες που -το αντιλαμβάνεστε και εσείς- λόγω της γεωγραφικής τους θέσης είναι hot spots στην ευαλωτότητα που έχουμε στην κλιματική αλλαγή και είναι και οι πρώτες που πλήττονται από την άνοδο της θερμοκρασίας. Δεν τους θέλεις απέναντι τους πετρελαιοπαραγωγούς, τους θέλεις συμμέτοχους σε αυτή την προσπάθεια.

Μέχρι πολύ πρόσφατα δεν ήταν καθόλου αυτονόητη, αν θέλετε, η συμμετοχή τους και η συνεργασία τους. Πλέον, όμως, είναι πάρα πολύ θετικό ότι όλοι κατανοούν τη σημασία για την αντιμετώπιση κλιματικής αλλαγής, της μεγαλύτερης πρόκλησης για την ανθρωπότητα, μαζί με την τεχνητή νοημοσύνη. Και προφανώς, δεν μπορούμε να κάνουμε ότι αυτό το ζήτημα δεν υπάρχει.

Αυτό που έκανε ο Πρωθυπουργός και εμείς στην COP ήταν να παρουσιάσουμε, κύριε Βουλευτή, τις προσπάθειες που κάνει η χώρα μας για να αντιμετωπίσει τα ζητήματα αυτά. Και γνωρίζετε ότι το κάνουμε, γιατί ξέρουμε ότι μακροπρόθεσμα αυτό είναι και το σωστό για το περιβάλλον μας, για την οικονομία, για την ποιότητα της ζωής των πολιτών.

Νομίζω ότι μετά από τεσσεράμισι χρόνια, έχουμε να δείξουμε και μετρήσιμα αποτελέσματα και μια πρόοδο για την οποία -επιτρέψτε μου να πω- είμαστε περήφανοι στα ζητήματα της «πράσινης» μετάβασης.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρία Υφυπουργέ, μας είπατε ότι η Σύνοδος αυτή ήταν πολύ σημαντική. Και επίσης προσπαθήσατε να μου εξηγήσετε τα συμπεράσματα της Συνόδου.

Η ερώτησή μου δεν ζητούσε από εσάς ούτε από την Κυβέρνηση να υπερασπιστείτε τα συμπεράσματα της Συνόδου. Δεν θεωρώ την ελληνική Κυβέρνηση υπεύθυνη για τα συμπεράσματα της Συνόδου όπως προσπαθήσατε να παρουσιάσετε με την απάντησή σας.

Σας θεωρώ, όμως, υπεύθυνους στο να διατυπώνετε τη θέση της ελληνικής Κυβέρνησης διεθνώς. Και τέτοια θέση δε διατυπώθηκε. Και δεν διατυπώθηκε, γιατί σας συμφέρει να πηγαίνετε με «θολές» θέσεις σε αυτά τα φόρα και να συμπράττετε με τις «θολές» θέσεις που παίρνουν και οι οποίες είναι προς το συμφέρον των χωρών που παράγουν πετρέλαιο και που καταναλώνουν πολύ πετρέλαιο.

Στην απάντησή σας αναφερθήκατε στην πολύ σημαντική Σύνοδο. Στην ενημέρωση που κάνατε στη Βουλή γι’ αυτή την «πολύ σημαντική» Σύνοδο δεν εμφανίστηκε ούτε ο Υπουργός ούτε εσείς. Στείλατε τον Γενικό Γραμματέα του Υπουργείου να κάνει ενημέρωση.

Στην COP επίσης είχε εμπλοκή και το Υπουργείο Πολιτισμού. Εκπροσωπήθηκε, όμως, στην ενημέρωση της Βουλής από την ίδια την Υπουργό. Υποβαθμίσατε, δηλαδή, στην ενημέρωση που κάνατε τη σημασία αυτής της Συνόδου και έρχεστε, όμως, εδώ να πείτε ότι είναι «πάρα πολύ σημαντική».

Τώρα θα σας πω τι είπε ο κύριος Γενικός Γραμματέας του Υπουργείου στην επιτροπή της Βουλής. Είπε πολλά ενδιαφέροντα.

Όταν αναφέρθηκε στη σύγκρουση συμφερόντων ανάμεσα στον προεδρεύοντα και τα συμπεράσματα της Συνόδου, χαμογελούσε. Δεν χαμογελούσε από ευτυχία, από ειρωνεία μάλλον χαμογελούσε. Αναγνώριζε ο ίδιος το ειρωνικό της υπόθεσης.

Ωστόσο, απ’ ό,τι φαίνεται, είχε την οδηγία να πει ότι η Σύνοδος ήταν «πολύ πετυχημένη». Και μάλιστα, είχε την αδιακρισία να πει ότι «όποιος περιμένει από την COP28 να αλλάξει τον πλανήτη» -που είναι αυτό που πρέπει να κάνει η COP 28 για να σώσει τον πλανήτη από την καταστροφή- «ζει σε άλλον πλανήτη».

Του δώσατε εσείς τέτοιες οδηγίες να έρχεται να λέει τέτοια τα πράγματα στη Βουλή και να κάνει τους Βουλευτές να νομίζουν ότι αυτή που εσείς ονομάζετε «πολύ σημαντική Σύνοδο» δεν μπορεί να κάνει απολύτως τίποτα;

Η Κυβέρνηση πηγαίνει εκεί χωρίς σαφείς θέσεις γιατί όπως υποστηρίζουμε εμείς, θέλει να βοηθήσει την ατζέντα των χωρών που παράγουν πετρέλαιο. Η COP27 πέρυσι έγινε στην Αίγυπτο. Ο Γενικός Γραμματέας του Υπουργείου είπε πως πίσω από την Αίγυπτο κρυβόταν η Σαουδική Αραβία, μεγάλη πετρελαιοπαραγωγός χώρα.

Η COP28 έγινε στο Ντουμπάι των Εμιράτων πάλι πετρελαιοπαραγωγός χώρα. Η COP29 θα γίνει στο Μπακού, στο Αζερμπαϊτζάν. Πάλι πετρελαιοπαραγωγός χώρα!

Εσείς διαμαρτύρεστε γι’ αυτά τα πράγματα ή όχι; Σας αρέσουν ή όχι; Έχετε μια επιλογή εδώ την οποία πρέπει να κάνετε. Πρέπει να μας πείτε ξεκάθαρα από ποια πλευρά βρίσκεστε και εσείς και η Κυβέρνηση. Είστε με τα πετροδολάρια; Είστε με τους σεΐχηδες και τους δικτάτορες του Περσικού Κόλπου ή είστε με το περιβάλλον; Ποιοι είναι οι πραγματικοί σας φίλοι; Οι δικτατορίες αυτές που θέλουν να διαιωνίζουν την καταστροφή του πλανήτη για να πουλάνε πετρέλαιο; Ή είστε φίλοι του περιβάλλοντος;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κυρία Υπουργός για τη δευτερολογία της.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Σας ακούω πολύ προσεκτικά. Δεν ξέρω πώς η COP μαγικά αλλάζει τον πλανήτη. Αυτό που γίνεται στην COP, κύριε Βουλευτή, είναι να έρχονται οι ηγέτες των χωρών -φέτος είχε μία έλευση ρεκόρ από τις συμμετέχουσες χώρες-, οι οποίοι δεσμεύτηκαν, η κάθε χώρα με βάση τη δική της εθνική πολιτική, να υλοποιήσουμε τους στόχους για να διατηρήσουμε τη Συμφωνία των Παρισίων και όλους τους στόχους που αναφέρονται σε αυτήν.

Επειδή τα έχετε μπερδέψει λίγο θέλω να σας ξεκαθαρίσω το εξής. Αυτό έχει να κάνει με τη δεύτερη ερώτησή σας. Ο Πρωθυπουργός μίλησε στην COP τη δεύτερη μέρα που ξεκίνησε η COP. Η Σύνοδος κατέληξε στα συμπεράσματά της την δέκατη πέμπτη ημέρα.

Ο Πρωθυπουργός έχει πολλές δεξιότητες. Δεν ξέρω αν το ταξίδι στον χρόνο είναι μέσα σε αυτές. Παρ’ ότι δεν θα μπορούσε να σχολιάσει ο Πρωθυπουργός τη δεύτερη μέρα που ήταν εκεί τα συμπεράσματα της Συνόδου που έλαβαν χώρα την δέκατη πέμπτη ημέρα, παρ’ όλα αυτά αυτό που έκανε ήταν να παρουσιάσει τι κάνει η Ελλάδα στα ζητήματα της «πράσινης» μετάβασης.

Νομίζω ότι, εμμέσως, τα πραγματικά σημαντικά που έχουμε πετύχει απαντούν και στο ερώτημά σας για το ποια είναι η θέση της χώρας μας για τα ορυκτά καύσιμα -αυτό ρωτάτε λίγο πολύ- και για το ποια είναι αυτά.

Τέσσερα χρόνια η Ελλάδα, από το 2019 μέχρι το 2023, σχεδόν διπλασίασε την εγκατεστημένη ισχύ που έχει σήμερα σε ανανεώσιμες πηγές ενέργειας. Πρόσθεσε άλλα 5GW στην Ελλάδα σε νέες ΑΠΕ. Καταφέραμε να καλύψουμε το ποσοστό του 50% σήμερα της ζήτησης για ηλεκτρισμό από ΑΠΕ στη χώρα μας, ένα ποσοστό το οποίο θα αυξάνεται τα επόμενα χρόνια μέχρι να φτάσει το 80% το 2030.

Αυτή η επίδοση φέρνει τη χώρα μας στην έβδομη θέση παγκοσμίως στη συμμετοχή των ΑΠΕ στην παραγωγή του ηλεκτρισμού. Λίγο το έχετε αυτό η Ελλάδα να είναι η έβδομη στον κόσμο σε παραγωγή των ΑΠΕ; Δεν ξέρω αν είναι λίγο.

Πάντως το αποτέλεσμα αυτής της πολιτικής είναι ότι καταφέραμε ως χώρα να μειώσουμε κατά 45% τις εκπομπές αερίων του θερμοκηπίου από το 2005 μέχρι το 2021. Σας λέω πράγματα που είναι μετρήσιμα και είναι πολύ συγκεκριμένα και δεν είναι λόγια του αέρα. Σας αναφέρω ότι ο στόχος μαζί με την υπόλοιπη Ευρωπαϊκή Ένωση είναι να πετύχουμε μείωση κατά 55% μέχρι το 2030.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Τα οφέλη αυτής της πολιτικής, λοιπόν, είναι χειροπιαστά. Χάρη στη μεγάλη παραγωγή των ΑΠΕ έχουμε καταφέρει να εξασφαλίσουμε την ενεργειακή μας επάρκεια τα προηγούμενα χρόνια με ενέργεια που δεν επηρεάζεται σε μεγάλο βαθμό από τις διεθνείς κρίσεις, και επίσης και χάρη στις ΑΠΕ μπορέσαμε να χρηματοδοτήσουμε και τις επιδοτήσεις στους λογαριασμούς του ρεύματος την περίοδο της ενεργειακής κρίσης. Καταλαβαίνετε, λοιπόν, νομίζω, ότι για την Κυβέρνησή μας η κλιματική δράση για την οποία εσείς πιστεύετε ότι συμμεριζόμαστε -δεν ξέρω- τα συμφέροντα των πετρελαιοπαραγωγών, δεν είναι ανέξοδες φράσεις σε μία ομιλία. Είναι ένα βασικό στοιχείο της πολιτικής μας το οποίο μεταφράζεται σε πολύ φιλόδοξους στόχους, επιτρέψτε μου να πω σε έναν συνεπή σχεδιασμό που έχουμε, ως Κυβέρνηση, υλοποιήσει με πολύ μετρήσιμα αποτελέσματα.

Εγώ σας προσκαλώ να έρθετε στο Υπουργείο και να συζητήσουμε και να σας εξηγήσουμε αναλυτικά τα μέτρα και τις πολιτικές που υλοποιεί η Κυβέρνηση αυτή τη στιγμή για να πετύχει τους στόχους για την επίτευξη της κλιματικής ουδετερότητας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Πριν πάμε στις επόμενες επίκαιρες ερωτήσεις στις οποίες θα απαντήσει η Υφυπουργός Υποδομών και Μεταφορών, η κ. Αλεξοπούλου, να κάνω κάποιες ανακοινώσεις.

Η Βουλευτής της Νέας Δημοκρατίας κ. Θωμαΐς Οικονόμου ζητεί ολιγοήμερη άδεια απουσίας στο εξωτερικό. Η Βουλή εγκρίνει;

**ΟΛΟΙ OI ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):**Συνεπώς η Βουλή ενέκρινε τη ζητηθείσα άδεια.

Επίσης, οι Υπουργοί Κλιματικής Κρίσης και Πολιτικής Προστασίας, Εθνικής Οικονομίας και Οικονομικών, Εξωτερικών, Υγείας, Προστασίας του Πολίτη, Περιβάλλοντος και Ενέργειας, Δικαιοσύνης, Αγροτικής Ανάπτυξης και Τροφίμων καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 11-1-2024 σχέδιο νόμου: «Κύρωση της Συμφωνίας ανάμεσα στην Ελληνική Δημοκρατία και την Πορτογαλική Δημοκρατία σχετικά με τη συνδρομή και τη συνεργασία στον τομέα της Πολιτικής Προστασίας».

Οι Υπουργοί Εσωτερικών, Εθνικής Οικονομίας και Οικονομικών, Εξωτερικών, Εθνικής Άμυνας, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, ο Αναπληρωτής Υπουργός Εσωτερικών καθώς και ο Υφυπουργός στον Πρωθυπουργό κατέθεσαν στις 11-1-2024 σχέδιο νόμου: «Εκλογή ευρωβουλευτών, διευκόλυνση εκλογέων μέσω επιστολικής ψήφου, εκκαθάριση εκλογικών καταλόγων και λοιπές διατάξεις του Υπουργείου Εσωτερικών».

Παραπέμπονται στις αρμόδιες κοινοβουλευτικές επιτροπές.

Συνεχίζουμε με την τέταρτη με αριθμό 520/8-1-2024 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας Νέα Αριστερά κ. Θεανώς Φωτίου προς τον Υπουργό Υποδομών και Μεταφορών με θέμα: «Η Κυβέρνηση παραβιάζει κατάφωρα τα δικαιώματα των αναπήρων με το νέο κανονισμό επιβατών στα δημόσια μέσα μαζικής μεταφοράς».

Ορίστε, κυρία Φωτίου, έχετε τον λόγο για την πρωτολογία σας, για δύο λεπτά.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υφυπουργέ, εκδώσατε ως γνωστόν στο τέλος του Δεκεμβρίου του 2023 στις 29 του περασμένου Δεκέμβρη ένα νέο Κανονισμό για τα δικαιώματα επιβατών σε σταθερά και μη σταθερά δημόσια μέσα μεταφοράς. Σε αυτόν παραβιάζονται, κατά την άποψή μας, τα δικαιώματα των αναπήρων και εμποδιζόμενων ατόμων, ηλικιωμένων, εγκύων κ.λπ., οι οποίοι θα έπρεπε να μετακινούνται απρόσκοπτα στα δημόσια μέσα μαζικής μεταφοράς. Γιατί; Διότι ενώ στην πρώτη παράγραφο του άρθρου 3 ορίζεται ότι οι ανάπηροι και τα εμποδιζόμενα άτομα έχουν το δικαίωμα να χρησιμοποιούν απρόσκοπτα, χωρίς καμμία διάκριση τα δημόσια μέσα μεταφοράς, στη δεύτερη παράγραφο το αναιρείτε, γιατί οι μεταφορείς μπορούν να αρνούνται την έκδοση εισιτηρίου ή την επιβίβαση ατόμων αναπήρων και εμποδιζόμενων, αν ο σχεδιασμός του οχήματος, το όχημα μέσα, δηλαδή, ή η στάση και οι αφετηρίες δεν είναι ασφαλείς για αυτή τη χρήση.

Επικαλείστε για αυτή την εξαίρεση την αντίστοιχη του Ευρωπαϊκού Κανονισμού, την αντίστοιχη 181/2011. Πού είδατε όμως εσείς ο Ευρωπαϊκός Κανονισμός 181/2011 να αναφέρεται σε μέσα σταθερής τροχιάς, μετρό και τραμ; Πουθενά! Και πού είδατε να μιλάει για δημόσια μέσα μεταφοράς; Πουθενά! Άρα επικαλείστε ευρωπαϊκό κανονισμό που εξεδόθη δώδεκα χρόνια πριν με άλλο πνεύμα και για άλλο πεδίο εφαρμογής, πνεύμα ελεύθερης αγοράς και όχι δημόσιων μέσων μεταφοράς, και μόνο, αποκλειστικά, για λεωφορεία και πούλμαν πουθενά για μέσα σταθερής τροχιάς. Δηλαδή δώδεκα χρόνια μετά βάζοντας αυτή την εξαίρεση, αναγνωρίζει ότι οι μεταφορείς του δημόσιου τομέα στη χώρα μας δεν έχουν κάνει τα έργα υποδομών που θα έπρεπε να κάνουν στα οχήματα κ.λπ., και δεν βάζετε και κανένα χρονικό περιορισμό πότε οφείλουν να τα κάνουν μέχρι πότε επιτέλους. Αντίθετα, μεταφέρετε όλη την ευθύνη στους οδηγούς ή σε αυτούς που βγάζουν τα εισιτήρια, δηλαδή αυτοί οι οποίοι δεν έχουν καμμία ευθύνη σε αυτό.

Και μη μου επικαλεστείτε, σας παρακαλώ, τις έξι αλήθειες που δημοσιεύσατε γιατί είναι έξι ψεύδη και θα τα αναλύσω μετά. Και μη μου επικαλεστείτε τι έκανε η κυβέρνηση του ΣΥΡΙΖΑ το 2015 γιατί είμαστε στο 2024 και γιατί έχετε κυβερνήσει από το 2019 τέσσερα χρόνια.

Επομένως ξανά σας λέω, θα αποσύρετε την απόφασή σας για να κάνετε καινούργιο κανονισμό χωρίς διακρίσεις στη μεταφορά αναπήρων και εμποδιζόμενων ατόμων από τα δημόσια λεωφορεία κ.λπ.; Και αν θα επιβάλλετε χρονικά όρια στους δημόσιους φορείς μεταφορών για να υλοποιήσουν άμεσα τα έργα υποδομών στα μέσα σταθερής τροχιάς και τα λεωφορεία, ώστε να μην αναγκάζονται οι χειριστές των οχημάτων ή αυτοί που εκδίδουν τα εισιτήρια να αποφασίζουν αυτοί, και να τιμωρούνται μετά κιόλας για αυτό αν επιβιβάζουν ανάπηρους και εμποδιζόμενα άτομα.

**ΠΡΟΕΔΡΕΥΩΝ (Αθανάσιος Μπούρας):** Κυρία Υφυπουργέ, έχετε τον λόγο για την πρωτολογία σας.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Και σας ευχαριστώ πάρα πολύ για την ερώτηση, αλλά νομίζω ότι μάλλον δεν έχετε διαβάσει πολύ καλά τον κανονισμό και σίγουρα δεν έχετε διαβάσει σωστά, και καλοπροαίρετα, και αντικειμενικά τις απαντήσεις μας.

Το Υπουργείο Υποδομών και Μεταφορών, αλλά όλοι μας, και ο Υπουργός, και εγώ, και ο ίδιος ο Πρωθυπουργός ξεκαθαρίζουμε ότι η προσβασιμότητα των πολιτών στα μέσα μαζικής μεταφοράς αποτελεί ύψιστη προτεραιότητα.

Ο αναθεωρημένος κανονισμός δικαιωμάτων των επιβατών, ο οποίος τέθηκε σε ισχύ από το τέλος πράγματι του 2023 όπως και εσείς αναφέρατε, ουσιαστικά κινείται προς την κατεύθυνση αυτή.

Από τον κανονισμό, κυρία συνάδελφε, είναι σαφές ότι τα άτομα με αναπηρία ή με μειωμένη κινητικότητα δικαιούνται να επιβιβαστούν χωρίς καμμία -χωρίς καμμία το τονίζω- άμεση ή έμμεση διάκριση στα δημόσια μέσα οδικής μεταφοράς, λεωφορεία και τρόλεϊ, καθώς επίσης και στα μέσα σταθερής τροχιάς, μετρό και τραμ.

Θέλω, όμως, να διαλευκάνω κάθε πτυχή για να μη μείνει τίποτε αναπάντητο και από αυτό το Βήμα της Βουλής.

Η διάταξη, στην οποία αναφέρεστε στην ερώτησή σας, αφορά επί του πρακτέου στη διαχείριση περιπτώσεων μεταφοράς ατόμων με αναπηρία σε υπεραστικά και τουριστικά λεωφορεία και πιο συγκεκριμένα την είσοδο και μεταφορά εντός των οχημάτων επί του αναπηρικού αμαξιδίου τους. Υπάρχουν ορισμένες κατηγορίες οχημάτων που, δυστυχώς, ακόμα δεν διαθέτουν άγκιστρα ασφάλισης αμαξιδίου και η μεταφορά των ατόμων δεν είναι απλώς ανέφικτη λόγω της κατασκευής των οχημάτων, αλλά και εξαιρετικά επικίνδυνη τόσο για το σύνολο των επιβατών όσο και για το ίδιο το άτομο με αναπηρία, κάτι που αναγκάζει τον μεταφορέα να αρνηθεί την επιβίβαση, αλλά και τον νομοθέτη να την προβλέψει.

Μάλιστα, όταν συμβαίνει κάτι τέτοιο, έχουμε προβλέψει ότι ο μεταφορέας οφείλει να ενημερώσει τον επιβάτη για εναλλακτικούς τρόπους μεταφοράς, ενώ προβλέπεται ότι το πρόσωπο αυτό και κάθε άτομο που τον συνοδεύει έχει δικαίωμα να επιλέξει είτε την επιστροφή των χρημάτων που κατεβλήθησαν για το εισιτήριο είτε την παροχή δωρεάν -δωρεάν το τονίζω- μεταφοράς ατόμου συνοδείας της επιλογής του ατόμου με αναπηρία, το οποίο θα του παρέχει τη συνδρομή που χρειάζεται.

Αυτό ακριβώς είναι και ο κανονισμός 181/2011 ο ευρωπαϊκός. Σε αυτό αναφέρεται και όχι στα μέσα σταθερής τροχιάς που λέει.

Κλείνοντας την πρωτολογία μου θέλω να ξεκαθαρίσω, για να γίνει σε όλο το Σώμα σαφές και σε όλο τον ελληνικό λαό σαφές, ότι στα μέσα σταθερής τροχιάς, δηλαδή στο μετρό, στο τραμ, στον προαστιακό και στο σύνολο των τρένων, η προσβασιμότητα είναι πλήρης στο 100%, ενώ εργαζόμαστε προκειμένου το σύνολο των μεταφορών να γίνει πλήρως προσβάσιμο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ορίστε, κυρία Φωτίου, έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ:** Μένω κατάπληκτη. Στο άρθρο 3 του δικού σας κανονισμού αναφέρετε: «Δικαιώματα επιβατών τακτικών και εκτάκτων γραμμών με οδικά μέσα δημόσιας μεταφοράς και μέσα σταθερής τροχιάς. Κατ’ εξαίρεση κ.τ.λ.».

Τι δεν ξέρετε, κυρία Υπουργέ; Ότι έχετε θεσμοθετήσει για μέσα σταθερής τροχιάς και δημόσια μέσα την εξαίρεση; Αυτό δεν ξέρετε; Είναι δυνατόν;

Να το καταθέσω, κύριε Πρόεδρε, για να το μάθει η Υφυπουργός γιατί αυτά που λέει είναι εξοργιστικά αυτή τη στιγμή.

Κυρία Υφυπουργέ, ακούστε με. Επαναλάβατε και μάλιστα τονίσατε ότι επαναλαμβάνετε τον κανονισμό της Ευρώπης για πούλμαν μόνο και για λεωφορεία. Με συγχωρείτε. Είναι σαφές το άρθρο 3 τι λέει;

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Δεν το διαβάζετε σωστά.

**ΘΕΑΝΩ ΦΩΤΙΟΥ:** Δεν το διαβάζω σωστά;

Τότε, κύριε Πρόεδρε, να μου δώσετε πολύ χρόνο γιατί το άρθρο 2 είναι μεγάλο. Λέει: «Δικαιώματα επιβατών τακτικών και εκτάκτων γραμμών με οδικά μέσα δημόσιας μεταφοράς και μέσα σταθερής τροχιάς…» Επαναλαμβάνω: «Μέσα σταθερής τροχιάς και δημόσιων μεταφορών». Τίποτα από αυτά δεν ισχύουν για τον κανονισμό τον ευρωπαϊκό. Εκεί αφορά ιδιωτικά μέσα, κυρίως πούλμαν και τρόλεϊ και όχι μέσα σταθερής τροχιάς. Είναι δυνατόν να μου λέτε ψέματα;

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Εγώ δεν λέω ψέματα. Εσείς λέτε ψέματα. Διαβάστε πάνω.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, όταν πάρετε τον λόγο, θα τοποθετηθείτε. Μη διακόπτετε.

**ΘΕΑΝΩ ΦΩΤΙΟΥ:** Εντάξει, ξέρουμε γράμματα, ξέρουμε και τις λαθροχειρίες που κάνετε, αλλά εγώ σας λέω τα εξής. Και ξέρετε πολύ καλά ότι ο κανονισμός αφορούσε ελεύθερη αγορά και πήγαινε ακριβώς να προστατεύσει τους πολίτες στην ελεύθερη αγορά. Δεν έχει καμμία σχέση με τα δημόσια μέσα μεταφοράς που υπάρχουν στην Ελλάδα, καμμία σχέση με τα σταθερά μέσα μεταφοράς. Έχω μείνει κατάπληκτη. Όλα τα περίμενα να ακούσω εκτός από αυτό.

Και γιατί το λέει αυτό; Γιατί ασκούν πίεση επί των μεταφορέων να κάνουν επενδύσεις υποδομών για την προσβασιμότητα των αναπήρων. Για αυτό το λένε οι Ευρωπαίοι. Στην περίπτωση των δημόσιων μεταφορών πώς μπορεί να εφαρμοστεί αυτό; Σε ποιο άλλο μέσο θα ένας ανάπηρος όταν δεν υπάρχει πλατφόρμα επιβίβασης για να μπει στο αστικό λεωφορείο; Σε ποιο μέσο; Λέει ο κανονισμός ο ευρωπαϊκός.

Είναι, λοιπόν, ή όχι υποκριτικός εμπαιγμός στους ανάπηρους να έχετε περιλάβει αυτούσια τη διάταξη αυτή στον ελληνικό κανονισμό και να λέτε ότι έτσι προστατεύετε τους ανάπηρους;

Να πω και κάτι άλλο: Έχουμε Εθνική Αρχή Προσβασιμότητας. Μπορείτε να μου πείτε αν το περάσατε από την Εθνική Αρχή Προσβασιμότητας; Το περάσατε; Σας είπε ναι; Το περάσατε και από τον αρμόδιο Υπουργό Επικρατείας πριν υπογράψετε την απόφασή σας;

Όσον αφορά την αύξηση των προστίμων, καλά τι υποκρισία είναι αυτή; Δηλαδή, ο οδηγός ο οποίος δεν έχει καμμία σχέση με τον μεταφορέα, που είναι δημόσιος ο μεταφορέας, αυτός θα πληρώνει γιατί ο δημόσιος μεταφορέας δεν έκανε τη δουλειά του σωστά; Αυτός θα πληρώνει τα αυξημένα πρόστιμα; Πραγματικά θα τα πληρώνει ο εργαζόμενος στα εισιτήρια γιατί έκοψε εισιτήριο λάθος; Είναι εξαιρετικό μέτρο βελτίωσης της προσβασιμότητας.

Αφήστε τα αυτά, κυρία Υφυπουργέ. Βγάλτε νέο κανονισμό ταχύτατα και στον οποίο θα υποχρεώνετε με συγκεκριμένο χρονικό περιθώριο -μέχρι τότε- τα συγκεκριμένα δημόσια μέσα μεταφοράς και σταθερής τροχιάς να εναρμονιστούν με όλες τις αναγκαίες μετατροπές που πρέπει να κάνουν τόσο μέσα στα οχήματά τους όσο και μέσα στις στάσεις αφετηρίες κ.τ.λ. και τερματικούς σταθμούς.

Και, βέβαια, μη μας πείτε πάλι τα περί ΣΥΡΙΖΑ και το ένα και το άλλο -σας το είπα αυτό νομίζω- γιατί αυτά είναι τα φθηνιάρικα. Άλλο είναι τι έγινε το 2015 και άλλο τι γίνεται το 2024. Επικαλείστε και λάθος οδηγία για αυτό που κάνετε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Φωτίου.

Ορίστε, κυρία Υπουργέ, έχετε τον λόγο για τη δευτερολογία σας.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Πραγματικά απορώ, κυρία Φωτίου, για τον τρόπο που προσπαθείτε να εκμεταλλεύεστε τις αναπηρίες συμπολιτών μας: Να μη διαβάζετε σωστά κείμενα, όταν επικαλείστε τη θητεία σας να βάζετε το 2015, δηλαδή την αρχή της και όχι το τέλος της που είναι το 2019, να μην έχετε κάνει τίποτα σε όλο αυτό και πραγματικά θα σταθώ στο «ταχύτατα» που είπατε, γιατί πράγματι στο τιμόνι αυτού του Υπουργείου ως πολιτική ηγεσία εδώ και λιγότερο από έξι μήνες πράγματι βγάλαμε έναν κανονισμό για τα δικαιώματα των επιβατών, κάτι που εσείς δεν κάνατε από το 2015 έως το 2019, γιατί το 2019 δεν ακούστηκε καθόλου από τα χείλη σας.

Πράγματι, λοιπόν, μαγικό ραβδί εμείς δεν έχουμε για να λύσουμε όλα τα προβλήματα από τη μια μέρα στην άλλη, αλλά κινούμαστε ταχύτατα προς αυτή την κατεύθυνση. Λαμβάνουμε σημαντικές πρωτοβουλίες και προχωράμε βήμα-βήμα.

Το πρώτο στάδιο ώστε όλα τα λεωφορεία να είναι πλήρως προσβάσιμα είναι η προμήθεια των διακοσίων πενήντα ηλεκτρικών αντιρρυπαντικής τεχνολογίας λεωφορείων. Τα νέα, λοιπόν, αυτά αντιρρυπαντικής τεχνολογίας λεωφορεία -το τονίζω- θα κυκλοφορούν στους δρόμους της Αθήνας και της Θεσσαλονίκης έως τον Απρίλιο, σε λίγες εβδομάδες δηλαδή από σήμερα. Συνολικά θα έχουμε χίλια τριακόσια νέα λεωφορεία τα οποία θα αντικαταστήσουν παλαιά λεωφορεία παλαιότερης τεχνολογίας οχήματα που υπάρχουν σήμερα και, βέβαια, θα πληρούν όλες τις προδιαγραφές προκειμένου να είναι πλήρως προσβάσιμα.

Όλοι αντιλαμβανόμαστε ότι πρόκειται για ένα ιδιαίτερα ευαίσθητο ζήτημα, όχι, όμως, να το εκμεταλλευόμαστε με αυτό τον τρόπο και με ψέματα, κυρία Φωτίου. Όμως, η ευαισθησία δεν θα πρέπει να είναι αλά καρτ. Η συγκεκριμένη απόφαση είναι σε πλήρη συμφωνία με τον ευρωπαϊκό κανονισμό 181/2011, όπως είπαμε και νωρίτερα, ενώ πρέπει να υπενθυμίσω ότι δεν κάνατε -και το τονίζω ξανά- καμμία παρέμβαση σε αυτό.

Αυτό, όμως, που εμείς αλλάξαμε είναι ότι διαμορφώσαμε ένα πιο αυστηρό πλαίσιο με αυστηρές κυρώσεις, προκειμένου να αποφευχθούν περιστατικά διάκρισης από όποιον και αν τα κάνει, κυρία Φωτίου, και μην εκμεταλλεύεστε και αυτό με τον κακό τρόπο και την κακή προσέγγιση, με κινητικά προβλήματα και να προστατευτεί το δικαίωμά τους στη μετακίνηση.

Όσον αφορά την αύξηση, λοιπόν, που αναφέρατε, βρίσκετε έναν κακό τρόπο να αναφερθείτε σε μια αύξηση αποζημίωσης, δηλαδή εσείς το είχατε αφήσει στα 30 ευρώ και εμείς ηθικά και μόνο –δεν είναι οικονομικό προφανώς το κίνητρο- δείχνουμε την ουσία του πράγματος και την ηθική αξία αυτής της αποζημίωσης που πρέπει να πάρει ένα άτομο με αναπηρία και το πηγαίνουμε στα 200 ευρώ.

Θέλω να σας διαβεβαιώσω ότι το Υπουργείο Υποδομών και Μεταφορών θα συνεχίσει να εργάζεται για την απρόσκοπτη, ασφαλή και ίση μεταχείριση όλων των πολιτών στα μέσα μαζικής μεταφοράς.

Αποτελεί, όπως είπα και νωρίτερα, ύψιστη προτεραιότητα για εμάς και πάντα –πάντα!- κυρία Φωτίου -και αυτό το ξέρουν καλύτερα από όλους- σε συνεργασία με τους εκπροσώπους των ΑΜΕΑ που γνωρίζουν ακόμη περισσότερο, καλύτερα από όλους μας το πρόβλημα που τους απασχολεί.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Υπουργό.

Πριν προχωρήσουμε στην τελευταία για σήμερα επίκαιρη ερώτηση, θα ήθελα να σας ανακοινώσω ότι δεν θα συζητηθούν λόγω κωλύματος των Βουλευτών οι εξής επίκαιρες ερωτήσεις:

Η πρώτη με αριθμό 538/8-1-2024 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Υποδομών και Μεταφορώνμε θέμα: «Δέσμευση χωρίς αντίκρισμα η κατασκευή του δρόμου Λάρισας - Φαρσάλων από την Κυβέρνηση».

Επίσης, η πέμπτη με αριθμό 526/8-1-2024 επίκαιρη ερώτηση δεύτερου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη, προς τον Υπουργό Υποδομών και Μεταφορών με θέμα: «Ως πότε οι νησιώτες μας θα χάνουν τη ζωή τους εξ αιτίας της απουσίας και αδιαφορίας του κράτους - εξηντατριάχρονος συμπολίτης μας στην Κάρπαθο πέθανε αναμένοντας να ανάψουν τα φώτα του αεροδρομίου για την αεροδιακομιδή του στη Ρόδο».

Και τέλος, η πρώτη με αριθμό 1488/1-11-2023 ερώτηση του κύκλου αναφορών και ερωτήσεων του Βουλευτή Κιλκίς της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Στέφανου Παραστατίδη, προς τον Υπουργό Παιδείας, Θρησκευμάτων και Αθλητισμού, με θέμα: «Δυσλειτουργίες και καθυστερήσεις σχετικά με την ολοκλήρωση της διαδικασίας και ερωτήματα σχετικά με την εφαρμογή του πολλαπλού βιβλίου».

Προχωρούμε στη δεύτερη με αριθμό 523/8-1-2024 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας του «ΠΑΣΟΚ - Κίνημα Αλλαγής» κ. Ιλχάν Αχμέτ, προς τον Υπουργό Υποδομών καιΜεταφορών με θέμα: «Απαράδεκτες συνθήκες στην αίθουσα αναμονής του Κρατικού Αερολιμένα Αλεξανδρούπολης “Δημόκριτος”».

Ορίστε, κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κατ’ αρχάς, χρόνια πολλά, κύριε Υπουργέ! Και χρόνια πολλά και σε εσάς, κύριε Πρόεδρε και βεβαίως και στα μέλη του Προεδρείου!

Τώρα, κύριε Υπουργέ, έχουμε ένα σοβαρό πρόβλημα στον κρατικό αερολιμένα Αλεξανδρουπόλεως. Αυτό το πρόβλημα, βέβαια, δεν είναι τώρα που ανέκυψε, είναι ένα διαχρονικό πρόβλημα, δυστυχώς, εδώ και τέσσερα χρόνια. Όταν έγινε η καινούργια μελέτη και τελείωσε το καινούργιο τμήμα του αεροδρομίου στην πρώτη διακυβέρνηση του Καραμανλή τότε, ήταν ένα έργο πολυδιαφημιζόμενο και μάλιστα, είναι διεθνής αερολιμένας. Και ξέρετε, υπάρχουν έξι πτήσεις την ημέρα, χιλιάδες τουρίστες, συμπολίτες μας έρχονται στην Αλεξανδρούπολη.

Ποιο είναι το πρόβλημα; Το πρόβλημα είναι ότι εξακολουθούν λόγω κακοτεχνιών στην οροφή να μπαίνουν νερά, να στάζουν, να πέφτουν τα νερά στον χώρο αναμονής, να στοιβάζονται, να βάζουμε κουβάδες προκειμένου να μαζέψουμε τα νερά, να μην μπορούν οι επιβάτες να έχουν χώρο να κάτσουν, αλλά και πέρα από αυτό, να κινδυνεύουν ακόμα και οι επιβάτες να πέσουν σοβάδες επάνω από την οροφή και να τραυματιστούν.

Βέβαια, γι’ αυτό το θέμα υπήρξαν αλλεπάλληλες κυβερνητικές εξαγγελίες και παρεμβάσεις. Ας πούμε, ο πρώην Υπουργός, ο κ. Καραμανλής, το 2020 αναφέρθηκε σε αυτό το θέμα και είπε ότι θα λυθεί τάχιστα, πριν από τρία χρόνια. Αργότερα για αυτό το θέμα μίλησε ο διευθυντής του αεροδρομίου, είπαν ότι έγινε τελικά η δημοπρασία, ότι το θέμα θα λυθεί και μάλιστα, εξαγγέλθηκαν και άλλα τρία μέτρα. Ο κ. Στέλιος Ζαντανίδης, ο αερολιμενάρχης, το 2023 έλεγε ότι αυτό το θέμα θα τελειώσει τάχιστα.

Μάλιστα, Υπουργέ μου, εδώ ο κ. Άδωνις ο ίδιος τότε το είχε επισκεφθεί, ταξιδεύοντας στη Θράκη για πολιτικούς λόγους, είχε διαπιστώσει το πρόβλημα, είχε ερωτηθεί για το θέμα στα ΜΜΕ και είχε πει ότι η κατάσταση είναι τραγική.

Και εξαγγέλθηκε από εσάς, από την Κυβέρνηση της Νέας Δημοκρατίας -δεν είπε τότε η Κυβέρνηση ότι θα επισκευαστεί μόνο η οροφή πάνω με τα νερά- η κατασκευή ενός νέου πύργου ελέγχου, η στεγανοποίηση του ορόφου για τον οποίο συζητάμε σήμερα του τερματικού σταθμού και η επισκευή του κεντρικού συστήματος κλιματισμού. Παρά ταύτα, όμως, δεν έχει γίνει τίποτα.

Θα ήθελα -και τελειώνω, κύριε Πρόεδρε- να ενημερώσετε υπεύθυνα τη Βουλή και τον λαό επάνω τους Θρακιώτες, που ταξιδεύουν κάθε μέρα αν θα υπάρξουν τελικά σοβαρές πρωτοβουλίες για τη μόνιμη στεγάνωση της οροφής του διεθνούς αερολιμένα. Αν ναι, πότε; Ο εργολάβος, από ό,τι ενημερωθήκαμε, είπε ότι το κόστος υπερβαίνει κατά πολύ την αρχική μελέτη και πρέπει να το ξαναδεί. Υπάρχει πολιτική βούληση από εσάς να τελειώσει αυτό το έργο; Και αν υπάρχει αυτή η πολιτική βούληση και το χρονοδιάγραμμα, ποιο είναι το αυστηρό και λεπτομερές χρονοδιάγραμμα που τίθεται, ώστε να έχουν τη δυνατότητα να είναι όλοι οι πολίτες ενήμεροι για την πορεία του έργου και προπάντων να μην νιώθουν εξαπατημένοι, να είναι ασφαλείς και να μην υπάρχει αυτή η κάκιστη εικόνα του αεροδρομίου της χώρας μας στη Θράκη, στην Αλεξανδρούπολη; Έρχονται και οι Αμερικάνοι, έρχονται διεθνείς φορείς λόγω και της αναβάθμισης στρατηγικά του λιμανιού στην Αλεξανδρούπολη και όλοι λέμε πόσο σημαντική είναι η πύλη της Αλεξανδρουπόλεως. Αυτή, λοιπόν, η εικόνα πρέπει να τελειώσει. Πότε θα γίνει αυτό;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Πριν σας δώσω τον λόγο, κυρία Υπουργέ, να κάνω μία ανακοίνωση προς το Σώμα.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τρεις μαθήτριες και μαθητές και δύο συνοδοί εκπαιδευτικοί από το 6ο Δημοτικό Σχολείο Νέου Ηρακλείου Αττικής.

Η Βουλή σάς καλωσορίζει! Σας ευχόμαστε καλή πρόοδο και καλή χρονιά!

(Χειροκροτήματα από όλες τις πτέρυγες της Βουλής)

Και επειδή παρακολουθείτε -σας εξήγησαν, βέβαια, οι συνεργάτες μας- μια ειδική συνεδρίαση που λέγεται κοινοβουλευτικός έλεγχος, γι’ αυτό δεν βλέπετε πολλούς Βουλευτές. Ένας Βουλευτής ερωτά και ο Υπουργός, ή η Υπουργός στην προκειμένη περίπτωση, απαντά.

Κυρία Υπουργέ, έχετε τον λόγο για την πρωτολογία σας να απαντήσετε στον κύριο συνάδελφο.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αγαπητέ κύριε συνάδελφε, το Υπουργείο Υποδομών και Μεταφορών βρίσκεται σε μία διαρκή προσπάθεια για την αναβάθμιση των μεταφορικών υποδομών. Πραγματοποιούνται επιτόπιες επισκέψεις σε αεροδρόμια και διαρκώς μελετώνται από τις υπηρεσίες του Υπουργείου μας ενέργειες για τη βελτίωση των παρεχόμενων υπηρεσιών. Ταυτόχρονα, εξετάζονται λύσεις για την αποτελεσματικότερη αντιμετώπιση των ζητημάτων που προκύπτουν.

Εισαγωγικώς να αναφέρω ότι η εύρυθμη λειτουργία του αεροδρομίου επιτυγχάνεται με την επέμβαση των τεχνικών υπαλλήλων της ΥΠΑ, όποτε αυτό απαιτηθεί, ενώ σε περίπτωση εξειδικευμένης εγκατάστασης ζητείται η παρέμβαση εξωτερικών φορέων.

Αναφορικά τώρα με την ερώτησή σας, πρέπει να επισημανθεί ότι για την Υπηρεσία Πολιτικής Αεροπορίας κύριο μέλημα είναι η ορθή εξυπηρέτηση των διακινούμενων επιβατών σε κάθε αερολιμένα που διαχειρίζεται.

Σχετικά με όσα αναφέρετε για τη λειτουργία του κλιματιστικού στον αερολιμένα Αλεξανδρούπολης, σας ενημερώνω ότι μέχρι στιγμής η ΥΠΑ και σύμφωνα πάντα και με τον αερολιμενάρχη δεν έχει λάβει κανένα παράπονο σχετικά με τη λειτουργία του κλιματιστικού.

Σε κάθε περίπτωση, βέβαια, θα ήθελα να σας πω ότι έχει ολοκληρωθεί το έργο αναβάθμισης του κλιματιστικού του αερολιμένα. Προκειμένου να μην μένουν εντυπώσεις στο επιβατικό κοινό, αλλά και όσους παρακολουθούν τη συζήτηση, πρέπει να αναφέρω επιγραμματικά ότι στο αεροδρόμιο Αλεξανδρούπολης έχει ολοκληρωθεί η αποκατάσταση του κλειστού κυκλώματος καμερών, έχουν παρασχεθεί υπηρεσίες αποκατάστασης και ενίσχυσης του υδατοπύργου πυρόσβεσης, ολοκληρώθηκε κατά 90% και βρίσκεται σε εξέλιξη η ολοκλήρωση του έργου για τη συντήρηση και αντικατάσταση συστημάτων πυρανίχνευσης και πυρόσβεσης, ενώ έχουν αναληφθεί πρωτοβουλίες για μικρά και μεγαλύτερα έργα τα οποία άλλα είναι σε εξέλιξη και άλλα έχουν ολοκληρωθεί. Οι παρεμβάσεις αυτές βοηθούν τη λειτουργία του αερολιμένα και εν τέλει στην καλύτερη εξυπηρέτηση του πολίτη και σαφώς δείχνουν μια άλλη εικόνα από αυτή που εσείς λίγο πριν μας παρουσιάσατε.

Σχετικά με την ερώτησή σας για το έργο της στεγανοποίησης του αεροσταθμού του αεροδρομίου, σας ενημερώνω ότι η διαδικασία είναι σε εξέλιξη και ότι το ακριβές χρονοδιάγραμμα έχει ως εξής: Η τεχνική διεύθυνση της ΥΠΑ εκπόνησε μελέτη για τη μόνωση του κτηρίου και αμέσως μετά και ακολουθώντας τις προβλεπόμενες διαδικασίες, το έργο κατακυρώθηκε μετά από διαγωνιστική διαδικασία σε εργολάβο. Η σχετική σύμβαση υπεγράφη στις 24 Μαΐου του 2023.

Από την έναρξη των εργασιών η ΥΠΑ είχε και έχει συνεχή επικοινωνία με τον ανάδοχο για την παρακολούθηση αυτού του έργου. Ο έλεγχος για την τήρηση του χρονοδιαγράμματος διενεργείται τόσο με αλληλογραφία όσο και με επιτόπιες συναντήσεις. Αναμένεται σύνταξη ανακεφαλαιωτικού πίνακα και δεν νομίζω ότι αμφισβητείται ότι η ΥΠΑ παρακολουθεί το έργο και την εξέλιξή του αυτή πολύ στενά.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ και για την ακρίβεια στον χρόνο.

Ορίστε, κύριε συνάδελφε, έχετε τον λόγο για τρία λεπτά για τη δευτερολογία σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρία Υπουργέ, στο τέλος της ομιλίας σας αναφερθήκατε, χωρίς παρέμβαση, μόνο στη στεγανοποίηση και στο κατά πόσο η κατάσταση βρίσκεται σε εξέλιξη. Μάλιστα, σε μια αποστροφή του λόγου σας είπατε ότι η πραγματική κατάσταση δεν είναι ακριβώς, όπως την περιγράφω και ότι δεν υπάρχει παράπονο για τον κλιματισμό.

Εγώ θα καταθέσω στα Πρακτικά της Βουλής έγχρωμες φωτογραφίες, που πάρθηκαν πριν από δύο ημέρες και δείχνουν τους κουβάδες και την απαράδεκτη κατάσταση, που επικρατεί στο αεροδρόμιο και για την οποία κατάσταση δεν ξέρω τι σας έχει ενημερώσει ο κ. Ζαντανίδης και αν έχετε την πραγματική εικόνα. Σας καλώ, λοιπόν, να ταξιδέψετε μία φορά και να δείτε την κατάσταση. Τις φωτογραφίες αυτές θα τις καταθέσω Βουλή, για να ξέρετε ότι η κατάσταση είναι τραγική.

Επίσης, στην ομιλία μου θα ήθελα να καταθέσω και το εξής. Ο κ. Κώστας Χουβαρδάς, ο διευθυντής Πολιτικής Προστασίας Ανατολικής Μακεδονίας και Θράκης, ένας φορέας, τις προάλλες με μια ανάρτησή του στο Facebook έγραψε: «Το να συνηθίσεις τέτοιες καταστάσεις είναι μάλλον πρόβλημα». Ειρωνεύεται και βάζει τις φωτογραφίες. Αυτό το γράφει ο διευθυντής Πολιτικής Προστασίας! Η κατάσταση είναι πάρα πολύ κρίσιμη.

Βέβαια, μπορώ να πω ότι άκουσα με αισιοδοξία πως το έργο βρίσκεται σε εξέλιξη. Όμως, όπως σας είπα και στην πρωτολογία μου, εμείς έχουμε την ενημέρωση ότι δυστυχώς όσον αφορά τη σύμβαση που υπογράφηκε τον Μάιο, όπως είπατε, ο εργολάβος αφού είδε και έκανε έλεγχο -ξέρετε, νομίζω ότι είστε μηχανικός- βρήκε τον προϋπολογισμό πολύ μικρό -δεν είπατε κουβέντα γι’ αυτό και θα ήθελα την άποψή σας αν έχετε γνώση- και είπε ότι δεν μπορεί να εκτελέσει το έργο και ζητά να αυξηθεί ο προϋπολογισμός, για να μπορέσει να το ολοκληρώσει. Άρα το έργο είναι στον αέρα, όπως λέμε εμείς, κυρία Υπουργέ. Δεν είναι έτσι ακριβώς όπως τα λέτε. Η δική μας τουλάχιστον ενημέρωση, το δικό μας ρεπορτάζ, όπως λένε οι δημοσιογράφοι, και οι επαφές που κάναμε δείχνουν ότι το έργο δεν είναι σε δρόμο υλοποίησης. Εν τω μεταξύ, περνάνε οι μέρες και τα χρόνια και η κατάσταση γίνεται ακόμη πιο δύσκολη.

Και έρχομαι και σε κάτι τελευταίο για το κλιματιστικό, για το οποίο είπατε ότι δεν υπάρχει πρόβλημα. Εντάξει, το κλιματιστικό δεν είναι βροχή. Στη βροχή που είναι εννέα μήνες η κατάσταση γίνεται τραγική. Όμως, και το καλοκαίρι όταν δουλεύει το κλιματιστικό, μπορεί ναι μεν να δροσίζει, αλλά τα νερά που μαζεύει πέφτουν πάλι μέσα στον χώρο. Αν είμαστε καλά, εγώ και το καλοκαίρι θα καταθέσω ξανά επίκαιρη και θα ήθελα να έρθετε να σας δείξω πάλι τους κουβάδες από τα κλιματιστικά και αυτά το καλοκαίρι. Τον Ιούλιο θα καταθέσω πάλι επίκαιρη. Εύχομαι μέχρι τότε να έχει λυθεί το πρόβλημα και εμείς να μη χρειαστεί να έρθουμε εδώ πέρα.

Τελειώνοντας, θα ήθελα να μας πείτε ρητά αν τελικά είναι σε πορεία εκτέλεσης αυτό το έργο που δημοπρατήθηκε τον Μάιο ή αν είναι σε πορεία επαναδιαπραγμάτευσης.

Σας ευχαριστώ.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε συνάδελφε.

Ορίστε, κυρία Υπουργέ, έχετε τον λόγο για τη δευτερολογία σας.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε συνάδελφε, προκειμένου να αντιμετωπιστούν οι ανάγκες του αεροδρομίου κατά έναν τρόπο συνολικό και όχι αποσπασματικό, η ΥΠΑ εκπόνησε γενικό σχέδιο ανάπτυξης, ένα master plan δηλαδή του αεροδρομίου, το οποίο ολοκληρώθηκε πριν κάποια χρόνια και προέβλεψε την κάλυψη των αναγκών της εικαζόμενης μελλοντικής αεροπορικής κίνησης του αεροδρομίου.

Τα έργα που εντάσσονται στο master plan του αεροδρομίου και έχουν περατωθεί είναι μεταξύ άλλων η επέκταση, αναδιαρρύθμιση και βελτίωση του κτηρίου του αεροσταθμού, του αμαξοστασίου, του κτηρίου των γραφείων διοίκησης και η επέκταση δαπέδου στάθμευσης αεροσκαφών. Επίσης, προγραμματίζεται να υλοποιηθούν τα παρακάτω έργα: εργασίες ολοκλήρωσης του νέου πύργου ελέγχου αεροσκαφών προϋπολογισμού 800.000 ευρώ -η τεχνική μελέτη του έργου θα ανατεθεί υπό την τεχνική διεύθυνση της ΥΠΑ και βρίσκεται στο τελικό στάδιο δημόσιου διαγωνισμού- και η αναβάθμιση συστήματος κεντρικού ελέγχου φωτοσήμανσης. Η τεχνική μελέτη του έργου εγκρίθηκε ήδη από την υπηρεσία.

Το Υπουργείο Υποδομών και Μεταφορών, λοιπόν, στο πλαίσιο του εποπτικού του ρόλου θα βρίσκεται σε συνεχή επικοινωνία με τις αρμόδιες υπηρεσίες, ώστε να μην υπάρξει καμμία καθυστέρηση στην υλοποίηση των έργων και να συμβάλει στο μέτρο του δυνατού στην καλύτερη εξυπηρέτηση του επιβατικού κοινού και των χρηστών του αερολιμένα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 11.40΄ λύεται η συνεδρίαση για τη Δευτέρα 15 Ιανουαρίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Καλό Σαββατοκύριακο, πάντα με υγεία!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**